
Capitolul 1. Consumatorul este afacerea mea! 


1.a. Ce este marketingul şi la ce ne foloseşte? 


Marketingul sau arta de a satisface în cea mai mare măsură consumatorul devine şi 
în România o necesitate. Pe măsură ce oferta de bunuri şi servicii de consum creşte pe 
piața românească, atât firmele producătoare cât şi firmele care desfac produse, întâlnesc 
pe piață consumatori tot mai pretenţioşi, al căror comportament a evoluat de la situația 
în care cumpărau orice la începutul anilor 1990 (datorită ofertei reduse şi a cererii mari), 
la a alege între diferite produse conform unor criterii proprii, în prezent. 

Ce înseamnă acest lucru pentru firmele producătoare şi comerciante ale acestor 
produse? Înseamnă că: 1) pentru a câştiga piaţa trebuie să satisfacă într-o mai mare mă- 
sură consumatorul şi 2) în condiţiile unei puteri de cumpărare scăzute ale consumatoru- 
lui, poziția pe care o are firma (producătoare sau comerciantă) vis-a-vis de competitorii 
săi are un rol în creştere în stabilirea strategiilor firmei. 

În aceste condiţii marketingul joacă un rol din ce în ce mai mare în obținerea succesu- 
lui la nivel de firmă şi de aceea pe parcursul acestei lucrări vom încerca să aflăm împre- 
ună cum pot firmele folosi marketingul şi instrumentele sale pentru a-şi asigura succe- 
sul pe piață. 

Vom începe discuția noastră prin a vă propune să răspundeți la următoarea întrebare: 

În iarna anului 2002-2003 firma Cris Tim a realizat o puternică campanie de publicitate 
TV produsului său Salam Săsesc. Ne-o amintim pe micuța sâsâită conversând cu mama şi 
cu Moş Crăciun recomandând „Ssssalamul Sssăsesssc”. Cu toate că succesul campaniei 
de publicitate a fost enorm, firma Cris Tim a făcut una dintre cele mai mari greşeli de 
marketing. Care credeți că a fost greşeala de marketing făcută de firma Cris Tim? 

Firma a făcut o reclamă puternică Salamului Săsesc. Numele produsului „Salam Să- 
sesc” este de fapt un nume generic, este numele unui tip de salam, ca şi salamul de vară 
sau salamul de casă. Prin modul în care au fost realizate reclamele de către firma Cris 
Tim, a fost promovat acest tip de produs în general şi nu salamul săsesc al firmei Cris 
Tim. Practic firma Cris Tim prin faptul că nu a menţionat numele firmei în reclama sa ci 
numai numele generic al produsului, a făcut reclamă gratuită acestui tip de produs. 
Competitorul Campofrio a profitat de această reclamă gratuită şi a introdus imediat pe 
piață salamul săsesc de la Campofrio, la un preț mai mic decât cel de la Cris Tim. Chiar 
dacă gustul era diferit şi au fost copii care au protestat că „acesta nu este Salamul Săsesc 
original“, firma Campofrio a reuşit să ia din cota de piaţă a firmei Cris Tim. Firma Cris 
Tim a încercat să omologheze numele de „Salam Săsesc” ca fiind marca sa, dar acest 
lucru nu a fost posibil deoarece termenul este folosit de foarte mulți ani ca termen 
generic şi nu poate fi omologat nici unei firme. În prezent firma Cris Tim încearcă să 
asocieze salamul săsesc cu numele firmei prin reclame de genul „Salamaul Săsesc de la 
Cris Tim”, alături de care se află imaginea micuţei sâsâite care a devenit deja simbolul 
acestui produs. Greşeala pe care a făcut-o firma a fost că nu a promovat numele de 
marcă al produsului, marca fiind de fapt bunul cel mai de preț al unei firme. 

Nu putem continua prezentarea noastră despre marketing, fără a lua în discuție mo- 
dul în care marketingul este definit de specialişti. În acest scop am ales definiția dată 
marketingului de Asociaţia Americană de Marketing, ce reprezintă profesioniştii în 
marketing din SUA şi Canada, țări unde practic a luat naştere marketingul ca ştiinţă. 
Aşadar, marketingul este definit ca fiind: 


Procesul de planificare şi executare a conceptelor de produs, a prețului, a promovării şi 
a distribuției de idei, bunuri şi servicii în vederea creării de schimburi care să satisfacă 
obiectivele indivizilor şi ale organizațţiilori. 


Această definiție subliniază importanța schimburilor şi rolul lor în atingerea obiecti- 
velor atât a celor care vând cât şi a celor care cumpără, fie ei organizaţii sau indivizi. 
Schimbul reprezintă astfel un element vital în activitatea de marketing. 

Pentru ca procesul de marketing să aibă loc este necesară întrunirea a 4 factori: 

1. Existenţa a două sau mai multe părți a căror nevoi să nu fie satisfăcute. Presupu- 
nem că acum câțiva ani, în calitate de consumator ați avut o nevoie nesatisfăcută - 
dorința de a bea o băutură fără zahăr, dar care să aibă acelaşi gust cu Coca-Cola. În 
acelaşi timp, fără să ştiţi la cel mai apropriat magazin se aflau zeci de sticle de Diet 
Coke, aşteptând să fie cumpărate. Acesta este un exemplu în care există două părți 
cu nevoi nesatisfăcute: voi în calitate de consumatori, care doreaţi să beți un Cola 
fără zahăr pe de o parte şi proprietarul magazinului care avea nevoie de cineva 
care să cumpere Diet Coke, pe de altă parte. 

2. Dorinţa şi abilitatea de a satisface aceste nevoi. Atât voi cât şi magazinul doreaţi să 
vă satisfaceţi aceste nevoi încă nesatisfăcute. Voi aveaţi banii (abilitatea) de a cum- 
păra produsul cât şi timpul de a vă deplasa la magazin, iar proprietarul magazinu- 
lui avea nu numai dorința de a vinde produsul, dar şi abilitatea deoarece produ- 
sele erau stocate pe rafturile magazinului său. 

3. O modalitate prin care părțile să comunice. Tranzacția de marketing (de vânzare - 
cumpărare) nu va avea loc niciodată dacă voi în calitate de consumatori nu ştiţi că 
produsul există şi locul unde îl puteţi găsi. În mod similar proprietarul magazinu- 
lui nu ar stoca Diet Coke, dacă nu ar exista o piață pentru acest produs, dacă nu ar 
exista consumatori care să dorească să-l cumpere. În momentul în care voi vedeți o 
reclamă la Diet Coke în ziar, atunci are loc comunicarea. 

4. Ceva care să fie schimbat. Marketingul are loc atunci când tranzacţia are loc, şi atât 
cumpărătorul cât şi vânzătorul schimbă ceva de valoare. În cazul acesta voi ați 
schimbat bani pe un Diet Coke, iar proprietarul magazinului a renunțat la un Diet 
Coke şi a primit bani, care îi permit să îşi continue afacerea. Ambele părți atât voi 
(cumpărătorii) cât şi proprietarul magazinului (vânzătorul) ați câştigat ceva din 
acest schimb, satisfăcându-vă nişte nevoi nesatisfăcute anterior. 

De-a lungul timpului ideea de marketing (conceptul) a parcurs mai multe etape de 

dezvoltare în funcție de elementele pe care s-a pus accentul în etapa respectivă. Astfel 
principalele abordări de marketing prezentate de Kotler et al.? sunt: 


1 „AMA Board Approves New Marketing Definition”, Marketing News, March 1985, p.1. 
2 Kotler Philip, Armstrong Gary, Saunders John şi Wong Veronica, Principiile Marketingului, Editura Teora 
(traducere), Bucureşti, 1999, pp. 36-42. 

1. Abordarea orientată către producție. Firmele care se ghidează după acest concept 
consideră că pe piaţă vor fi preferate produsele care au prețurile cele mai scăzute şi 
de aceea, conform acestei filozofii, firma ar trebui să se concentreze asupra îmbu- 
nătățirii eficienței proceselor de producție şi de distribuţie, astfel încât să scadă cos- 
turile şi să poată oferi produsele pe piață la un preț mai mic. Firma Ford s-a bazat pe 
această filozofie când a creat modelul T, astfel încât costul acestuia să poată fi redus 
şi în consecinţă şi prețul, şi mai multe persoane să şi-l poată permită. 

2. Abordarea orientată către produs. Firmele care funcționează pe baza acestei filozofii 
consideră că vor fi preferate pe piață (de către consumatori) produsele cele mai 
perfecționate, produse care au cele mai multe caracteristici de calitate, performan- 
tă şi noutate. În consecinţă, firma ar trebui să se concentreze asupra îmbunătățirii 
permanente a produsului. Această orientare generează o obsesie față de tehnolo- 
gie, deoarece managerii în multe cazuri cred că superioritatea tehnică este cheia 
succesului. Această abordare poate duce la „miopia de marketing”. Spre exemplu, 
conducerea căilor ferate a considerat că utilizatorii doresc trenuri cât mai bune din 
punct de vedere calitativ şi s-a concentrat pe realizarea unei călătorii cu trenul cât 
mai plăcute pentru călători. Conducerea firmei a trecut cu vederea faptul că utili- 
zatorii erau interesaţi în obținerea unui serviciu de transport cât mai bun şi nu a 
unui tren cât mai bun. Astfel, ei nu au sesizat concurenţa ce li se făcea de către 
companiile aeriene şi firmele de transport auto. De fapt, nu fabricarea unor trenuri 
mai mari şi mai bune ar fi răspuns cererii consumatorilor pentru acest serviciu (de 
transport) ci crearea unor alte forme de transport şi dezvoltarea unor posibilități 
de alegere pentru consumator. 

3. Abordarea orientată către vânzare. Firmele care se bazează pe această concepție consi- 
deră că orice firmă dacă face efortul de vânzare şi promovare corespunzător va 
avea succes pe piață. Această abordare îşi găseşte aplicabilitate în cazul produselor 
fără căutare, pe care consumatorii nu se gândesc în mod normal să le cumpere, 
cum ar fi locurile de veci. O firmă care se ghidează după această concepție se con- 
centrează de fapt asupra efectelor pe termen scurt, asupra profiturilor imediate, şi 
nu asupra avantajelor financiare şi de piață pe termen lung. 

4. Abordarea orientată către marketing. Firmele care îşi bazează activitatea pe această fi- 
lozofie sunt cele care pun în centrul activității lor nevoile şi dorințele consumatori- 
lor şi satisfacerea lor, mai bine decât concurenţa, bineînţeles în condiţiile obținerii 
de profit pentru firmă. Dacă facem o paralelă între concepţia de vânzare şi cea de 
marketing, putem observa că cea de vânzare reprezintă o perspectivă dinspre 
interior spre exterior (promovez şi vând pe piață ceea ce produc), în timp ce 
concepția de marketing reprezintă o perspectivă dinspre exterior spre interiorul 
firmei (pornesc de la ceea ce doreşte consumatorul şi produc ceea ce doreşte con- 
sumatorul). Spre exemplu, firma Colgate Palmolive când a intrat pe piața româ- 
nească şi a cercetat gusturile consumatorilor, a constatat că aceştia spre deosebire 
de consumatorii din alte țări, preferă ca săpunurile să aibă un miros mai puternic. 
De aceea, firma, pe baza dorințelor consumatorilor a mărit conținutul în parfum al 
săpunurilor produse local pentru piața românească. 

5. Abordarea de marketing societal. Sunt firme care îşi bazează activitatea pe concepția de 
marketing, deci pe ideea de a satisface consumatorul, nevoile şi dorinţele acestuia 
mai bine decât concurenţa, la care se adaugă şi satisfacerea necesităților societății 

respective. Acest concept a pornit de la faptul că ideea pură de marketing ignoră 
posibilele contradicții între dorințele consumatorilor pe o perioadă scurtă de timp şi 
bunăstarea lor pe o perioadă îndelungată de timp (necesitățile societății). În 
condiţiile în care în prezent la nivel mondial există probleme legate de mediu, de 
criza materiilor prime, probleme economice la scară mondială, probleme de negli- 
jare a serviciilor sociale, este necesară luarea în considerare la stabilirea politicilor de 
marketing a 3 aspecte: profiturile firmei, dorințele consumatorilor şi interesele socie- 
tății. Acesta este un concept mai nou, care este utilizat în ultimii ani de multe firme 
multinaționale în ţările unde pătrund. Spre exemplu, Coca-Cola sponsorizează învă- 
țământul superior în România; Pepsi-Cola sponsorizează baletul şi opera în Argen- 
tina. Acum câțiva ani Procter&Gamble a organizat în România o campanie promo- 
țională prin care şcolile ce reuşeau să strângă un anumit număr de puncte, dat de 
achiziționarea de către elevi şi familiile lor a unei cantități de produse cosmetice şi 
de întreţinere a locuinţei, primeau de la firmă un calculator pentru şcoală. În acest 
fel firma răspundea nevoilor consumatorilor vânzând produse pe placul acestora 
(altfel nu s-ar fi cumpărat), îşi satisfăcea propriile interese crescând veniturile sale şi 
satisfăcea şi o necesitate a societății româneşti în care şcolile sunt slab dotate cu 
calculatoare, cedând o parte din veniturile firmei în acest scop. 

În România, foarte multe firme se mai bazează încă pe abordarea orientată către pro- 
ducție sau cel mult pe abordarea orientată către vânzare şi foarte puţine dintre firmele 
100% româneşti au adoptat o abordare orientată către marketing, aşa cum au procedat 
multe firme multinaționale ce operează pe piața românească. Scopul acestei lucrări este 
de a determina factorii de decizie din firme să se orienteze către marketing. 

O altă modalitate de a privi marketingul este prin evidenţierea rolului său la nivel de 
management al firmei, prin faptul că marketingul contribuie la stabilirea obiectivelor şi 
strategiilor la nivel de firmă. Astfel, Doyle defineşte marketingul ca fiind: 


Procesul de management prin care se caută maximizarea veniturilor acţionarilor prin 
dezvoltarea şi implementarea strategiilor firmei prin care să se formeze relaţii de încrede- 
re de lungă durată cu consumatorii pe baza creării unui avantaj competitiv sustenabil5. 


Această definiție pune accentul pe maximizarea veniturilor proprietarilor şi acţionarilor 
de afaceri, (măsurate ca dividende pe termen lung şi creştere de capital) prin contribuția 
specifică a marketingului care formulează strategii de alegere a consumatorilor potriviti, 
de a forma relații bazate pe încredere cu ei şi de a crea avantaje şi diferențe competitive. 

Ideea esenţială în marketing este de a oferi consumatorilor valoare. Oferind valoare 
superioară consumatorilor, firma poate oferi mai departe şi valoare superioară acționari- 
lor. În sistemul liber şi deschis al economiei de piaţă, indivizii aleg modul în care îşi vor 
cheltui banii. lar firmele intră în competiţie pentru a atrage cât mai mult din banii consu- 
matorilor. Firmele care fac oferte ce nu sunt pe placul consumatorilor vor ieşi din afaceri 
deoarece nu generează lichidităţi cu care să plătească pentru materiale, muncă şi capital. 

Abordarea de marketing; care are în vedere crearea de valoare pentru consumator se 
bazează pe 3 principii: 


3 Doyle, Peter, Value- Based Marketing, John Wiley & Sons, Londra, 2000, p. 70. 

1. În primul rând, admite faptul că, consumatorii aleg între produse competitive, se- 
lectând pe cel care oferă (sau este perceput a oferi) valoarea cea mai bună. 

2. În al doilea rând, consumatorii nu doresc produse şi servicii de dragul acestora, ci 
cu scopul satisfacerii nevoilor pe care le au. Aceste nevoi pot fi emoționale (ex: să îl 
facă să arate bine), economice (ex: să coste puțin), dar cel mai probabil va fi o com- 
binaţie a celor două. Valoarea unui produs este dată de capacitatea lui de a satis- 
face o nevoie a consumatorului. 

3. În al treilea rând, în loc de a obține o tranzacție cu consumatorul, firma va avea în 
vedere crearea unei relații pe termen lung bazată pe încredere, prin care consuma- 
torii să rămână loiali firmei, continuând să cumpere de la aceasta. 

Pentru a putea oferi această valoare superioară consumatorilor firma trebuie în 
primul rând să înțeleagă nevoile consumatorilor. Ideea de bază în această abordare de 
marketing este că orice produs sau serviciu ar produce firma, acesta NU este dorit de 
consumator. Ceea ce doreşte consumatorul este satisfacerea nevoilor sale şi rezolvarea 
problemelor sale. O tânără fată nu îşi petrece întreagă după-amiază de sâmbătă prin 
magazine pentru că doreşte să-şi cumpere o rochie, ci pentru că doreşte să arate bine la 
petrecerea de sâmbătă seara. În mod similar un manager nu comandă computere în va- 
loare de 1 milion $ pentru că doreşte aceste produse, ci pentru că el este convins că ele îi 
vor permite firmei sale să-şi îmbunătățească profitabilitatea. În mod natural consumato- 
rii se duc la firme despre care cred că le pot rezolva problemele. A înțelege consumato- 
rii şi a le rezolva problemele mai bine decât o pot face ei înşişi sau decât o pot face com- 
petitorii, este adevărata provocare a marketingului unei firme. Valoarea astăzi vine din 
cunoaştere, nu din produse. Profiturile vin din rezolvarea problemelor consumatorilor. 
Produsele sunt numai mijloacele prin care se oferă consumatorilor soluții. 

Operatorii de marketing de succes sunt cei care ascultă, țin consumatorii entuzias- 
mați şi generează idei. Sunt cei care observă oportunități ce se află la mare distanţă. 
Sunt cei care simt pulsul pieţei, dar şi al firmei în care lucrează, sunt cei care interacțio- 
nează cu toată lumea. Sunt cei care devin misionari ai produselor lor, cei ce creează 
entuziasm, cei ce îşi privesc produsele cu ochii clienţilor lor. 

Un produs/serviciu trebuie să se vândă de 4 ori până ajunge la consumator: prima 
dată trebuie să se vândă de pe raft când atrage inițial atenția consumatorului (mesajul 
cheie de prezentare a produsului este foarte important); a doua oară trebuie să se vândă 
la casă sau la momentul semnării contractului, deoarece consumatorul va căuta să gă- 
sească orice aspect care să-l împiedice să cumpere produsul. De aceea beneficiul emoțio- 
nal perceput de consumator joacă un rol important în această etapă; a treia oară produ- 
sul trebuie să se vândă când este utilizat, firma trebuind să livreze întotdeauna mai 
mult decât se aşteaptă consumatorul şi a patra oară produsul trebuie să se vândă după 
ce a fost folosit, astfel încât consumatorul să continue să-l cumpere şi în viitor. 

Pentru a avea succes în marketing vă recomandăm să urmați următoarele 10 sfaturi: 

1. Rezolvaţi problemele consumatorilor. Gândiţi în termeni de beneficii, şi nu de trăsă- 
turi. Propunerile de marketing de succes nu încep de la un produs, ci răspunzând 
unei probleme a consumatorului. 

2. Învățaţi să stăpâniți haosul şi să conduceţi în condiții de haos. Lucrurile nu se desfăşoa- 
ră în ordine în afaceri, nici chiar atunci când totul este planificat foarte bine. Un 
bun operator de marketing va găsi o regulă după care evoluează vânzările, acolo 
unde nu pare să existe vreuna. 

3. Dezvoltaţi relații odată cu realizarea vânzărilor. Cea mai mare parte a persoanelor pot 
vinde un produs bun odată. Dar crearea relațiilor este cea care asigură vânzările 
viitoare (mai ales în domeniul serviciilor). 

4. Împrumutați idei de la competitori. Faceţi acest lucru fără nici un fel de remuşcări. 
Afaţi cum va reacționa competiţia la strategiile firmei voastre, aflați care sunt 
punctele forte şi care sunt punctele slabe ale produselor competitoare. Deveniţi cel 
mai bun prieten şi client al competitorului vostru până îi cunoaşteţi produsele la 
fel de bine ca şi el. 

5. Ascultaţi. A şti să asculți este o artă. Consumatorii vă vor oferi atâtea informaţii câte 
aveți nevoie dacă ştiţi să-i ascultați. Operatorii de marketing de succes pun întrebări 
şi ascultă! Cea de-a doua parte (ascultarea) este momentul în care cea mai mare 
parte a oamenilor greşesc. Este practic imposibil din punct de vedere fizic să vorbiti 
şi să ascultați în acelaşi timp. Un operator de marketing slab va petrece mai mult 
timp vorbind decât ascultând. Consumatorii vă vor spune tot ce aveţi nevoie să ştiţi 
despre cum să-i faceți să vă cumpere produsul, dacă ştiţi să-i întrebaţi şi să-i 
ascultați. Operatorii de marketing buni sunt cei ce pun întrebări şi ştiu când să tacă. 

6. Căutaţi încontinuu modalități de îmbunătățire a produselor firmei! Porniţi tot timpul de 
la ideea că produsul ideal nu a fost încă descoperit şi încercaţi să găsiți soluții pen- 
tru îmbunătăţirea produsului. 

7. Nu vă autocompătimiți niciodată. Este foarte uşor să vă vedeti ca fiind o victimă pen- 
tru că produsul vostru nu e ideal şi competiția este puternică. Acestea sunt toate 
lucruri temporare. Întotdeauna vor exista lucruri negative, dar le veți face față prin 
transformarea lor în atuuri în activitatea de vânzare. 

8. Gândiți proactiv în permanență. Identificati problemele înainte ca ele să aibă loc şi în- 
cercaţi să găsiți posibile soluții. Vor apărea întotdeauna probleme la care nu v-aţi 
gândit când aţi conceput o strategie. 

9. Retineti tot felul de detalii ce par a fi neimportante. Aspectele reținute nu trebuie să fie 
legate direct de problema avută în vedere. Soluţiile pot veni de la mici detalii ce 
par a fi neînsemnate. Răspunsul la întrebări se găseşte de multe ori în subconş- 
tient, aşteptând să iasă la suprafaţă la momentul potrivit. 

10. Trăiţi şi respirați marketing! Căutați şi urmăriţi oportunități 24 de ore din 24. Opor- 
tunitățile nu vin după voi să vă bată pe umăr, ele trebuie căutate. Oportunităţile 
nu lucrează între 8-16. Programul de lucru este acesta, dar creierul când gândeşte 
nu ține cont de acest program, ideile vă pot veni în timp ce faceţi alte lucruri. No- 
taţi repede ideile şi aprofundaţi-le ulterior. 

Până în prezent abordarea tradițională de marketing a deservit afacerile foarte bine. 
În ultimii ani trecerea de la economia industrială la economia informaţională a ridicat 
întrebări legate de cât de adecvate sunt practicile de marketing convenţionale la strate- 
giile de astăzi şi de mâine. Computerele, Internetul, comunicarea fără fir şi alte astfel de 
noi tehnologii creează oportunități, dar şi dificultăți. Există o serie de alte schimbări care 
afectează activitățile de marketing: supercompetiția, trecerea puterii de la producători 
către detailiştii de mărime foarte mare, creşterea puterii consumatorilor, existența unor 
consumatori mult mai bine informați, luarea în considerare de către consumatori a pre- 
țului şi a raportului calitate/preţ, asemănarea mărcilor şi scăderea loialității față de 
marcă, scăderea eficacității publicității în masă, creşterea rolului marketingului direct şi 

a relațiilor publice. Practic piețele se schimbă mai repede decât marketingul. Astăzi ma- 
joritatea strategiilor de marketing; sunt învechite. 

Odată cu apariția World Wide Web-ului, ne deplasăm către o eră nouă în marketing. 
În această eră a tehnologiei informaţionale, consumatorii sunt cei ce ţintesc firmele şi nu 
invers cum se întâmplă în marketingul tradițional. Vânătorii devin cei vânați. Firmele 
trebuie să regândească modul în care identifică, realizează şi furnizează valoare consu- 
matorilor. Ele trebuie să cultive relații cu consumatorii având loc trecerea de la aborda- 
rea „consumatorul-țintă” la „consumatorul-o relaţie ce trebuie cultivată”. 

În concluzie, orice organizaţie de la producţie la servicii, de la industrie la comerţ, va 
obține succesul pe piață dacă se va ghida după principiul: „Consumatorul este afacerea 
mea!” 

În mod natural, motivul pentru care există o afacere este obținerea de venituri şi pe 
baza acestora obținerea de profituri. Acest lucru nu se poate obține decât oferind bunuri 
şi servicii care să satisfacă consumatorul, care să se vândă şi astfel să aducă veniturile şi 
profiturile dorite. Produsele nu se vor vinde, decât dacă satisfac o nevoie a celui ce le 
cumpără. Ele nu pot satisface aceste nevoi, decât dacă nevoile sunt cunoscute, înțelese şi 
vizate de firmă. Numai prin cunoaşterea şi satisfacerea nevoilor consumatorilor, firma 
poate obține succesul. Pentru a cunoaşte consumatorii, firma trebuie să răspundă la 3 
întrebări majore: 

1. Ce trebuie să cunoaştem despre consumator? Comportamentul său. 

2. Cum putem cunoaşte consumatorul? Prin studierea comportamentului său. 

3. De ce este nevoie să cunoaştem consumatorul? Pentru a segmenta piaţa şi a alege 

segmentul de piață cel mai potrivit şi pentru a formula strategiile de marketing 
adaptate în mod special consumatorilor vizați. 


1.b. Ce trebuie să ştim despre consumatorii noştri? 


Aş dori să începem discuția noastră despre consumatori şi ceea ce dorim să cunoaş- 
tem despre ei cu o glumă. 


Într-o zi un câine intră într-un bar. Se urcă pe un scaun la bar şi i se adresează barma- 
nului: 

Câinele: Doresc o bere. 

Barmanul (în timp ce turna): Costă 50.000 lei. 

Barmanul (după o pauză): Uau, aş vrea să te întreb ...... Nu prea vin câini vorbitori 
pe aici... 

Câinele: La prețurile pe care le aveţi, nu mă miră. 


Aşa cum numai umorul o poate face, această glumă ne arată un adevăr pe care mulți 
îl considerăm prea neplăcut pentru a-l admite. Adevărul este că majoritatea avem punc- 
te de vedere diferite unii față de ceilalți. Astfel, pentru multe firme consumatorii lor 
sunt la fel de ciudați şi necunoscuți ca şi „câinele vorbitor”. În mod similar pentru mulți 
consumatori singurul lucru care contează despre un produs este prețul. Vânzătorul şi 
cumpărătorul au întotdeauna puncte de vedere diferite. Diferența poate fi mai mică sau 
mai mare, dar ea există. Marketingul este cel care doreşte să micşoreze această diferen- 
tă. Este cel care doreşte să depăşească punctul de vedere al firmei pentru a-l putea înțe- 

lege pe cel al consumatorului. Numai un produs care este relevant din punct de vedere 
al consumatorului este un produs ce se deosebeşte de alte produse concurente şi va fi 
cumpărat de consumatori. De aceea înţelegerea consumatorului şi a comportamentului 
său este esențială pentru a avea un marketing de succes. 

Prin studierea comportamentului consumatorului firma este interesată să afle cum 
alege consumatorul produsul şi care sunt factorii care influențează comportamentul 
consumatorului. Cu alte cuvinte cum ia el decizia de cumpărare şi care dintre caracteris- 
ticile sale şi ale mediului îi influențează această decizie? 

Există un număr de întrebări cheie la care firma trebuie să răspundă pentru a putea 
caracteriza comportamentul consumatorului: 

e Cine sunt consumatorii noştri? Din cine este formată piața noastră? 

e Ce cumpără consumatorul? 

e Dece cumpără consumatorul? 

e Cine participă la decizia de cumpărare? 

e Când cumpără consumatorul? 

e Unde cumpără consumatorul? 

Există 3 mari categorii de consumatori pe orice piață: consumatorii individuali, numiţi 
şi consumatori finali care sunt formați din indivizi, din populaţie atunci când cumpără 
şi utilizează un bun sau un serviciu; consumatorii organizaționali, numiţi şi consumatori 
industriali, care sunt firme şi alte organizații ce cumpără şi utilizează un produs sau un 
serviciu şi consumatori guvernamentali, care sunt de fapt o categorie aparte a consumato- 
rilor organizaționali datorită trăsăturilor specifice pe care le au: birocrație, procese deci- 
zionale greoaie şi încete, favorizarea furnizorilor interni. 

În cazul consumatorilor individuali există 4 mari categorii de factori care influenţea- 
ză comportamentul acestora: factori culturali, factori sociali, factori personali şi factori 
psihologici. 

1. Factorii culturali cuprind aspecte precum cultura națională şi cultura secundară. 

Cultura națională se referă la valori, percepții, preferințe, modele de comportament pe 
care o persoană le învaţă în timpul copilăriei, în familie şi la şcoală. În funcţie de această 
cultură națională comportamentul consumatorilor din diferite țări va diferi, iar în cazul 
în care firma vinde şi peste hotare este necesar să se studieze modul în care cultura na- 
țională a unei țări influențează comportamentul consumatorului față de produsul fir- 
mei. Spre exemplu, o firmă producătoare de medicamente a constatat că în Marea Brita- 
nie şi Olanda se preferă tabletele, în Franţa se preferă supozitoarele, iar în Germania se 
preferă injecțţiile. Dar în România? Practic firma respectivă va trebui să înglobeze ace- 
eaşi substanţă activă sub diferite forme pentru a răspunde dorințelor consumatorilor 
din țările respective (în funcție de percepția acestora asupra modului în care substanța 
activă este mai eficientă). 

În acelaşi timp există elemente specifice culturale chiar în cadrul aceleiaşi culturi națio- 
nale (culturile secundare) ce se diferenţiază pe regiuni geografice (Moldova, Transilvania, 
Muntenia), pe grupuri religioase (ortodocşi, catolici) sau pe diferite naționalități (români, 
maghiari, nemti, bulgari, etc). Spre exemplu, bucătăria românilor din România diferă de 
bucătăria maghiarilor din România, care mănâncă mai condimentat folosind mai mult 
boia. Vânzarea a diferite tipuri de boia (dulce, iute, etc) este mai mare în zonele unde 
trăiesc maghiari. Culturile secundare religioase sunt reflectate în obiceiuri diferite, cum ar 

fi mucenicii de 9 martie în fiecare an: în Muntenia aceştia se gătesc cu zeamă, în Moldova 
ca nişte cornuri unse cu miere şi nucă, iar în Transilvania obiceiul nu există deloc. 

S-a constatat în economiile occidentale şi în ultimii ani şi în România, faptul că au 
apărut culturi secundare pe grupe de vârstă. Spre exemplu, adolescenţii au propriile lor 
valori ce aparţin tuturor celor cuprinşi în acea grupă de vârstă: se îmbracă similar, as- 
cultă aceeaşi muzică etc. 

2. Factorii sociali cuprind aspecte precum grupurile de referinţă, familia şi statutul so- 
cial. 

Grupurile de referință sunt acele grupuri ce au o influenţă directă sau indirectă asupra 
atitudinii şi comportamentului unei persoane. Întâlnim grupuri de referință asociative 
(la ale căror valori aderăm, fiind grupuri din care facem parte sau la care aspirăm) şi 
grupuri de referință disociative (de ale căror valori ne disociem şi pe care le ocolim). 
Pentru marketing grupurile de interes sunt grupurile asociative, şi dintre acestea fac 
parte prietenii, colegii, vecinii, grupurile religioase, grupurile profesionale, grupurile de 
relaxare şi altele. Cunoaşterea grupurilor de referință ale consumatorilor noştri este im- 
portantă deoarece ele reprezintă punct de comparaţie pentru consumator cât şi sursă de 
informații. Spre exemplu, când mergeţi la facultate sau la serviciu şi vedeţi un coleg sau 
o colegă care are o pereche de pantofi nouă care vă place, vă doriți un astfel de produs 
pentru că el corespunde valorilor voastre şi mediului în care vă desfăşurați activitatea 
(grupul de referință reprezintă punct de comparaţie). În acelaşi timp vă întrebaţi colegul 
sau colega de unde a cumpărat produsul respectiv, deci folosiți practic grupul de refe- 
rință ca sursă de informații. 

Familia este grupul de referință cel mai important deoarece influențează cel mai mult 
comportamentul consumatorului şi de aceea îl vom discuta în mod separat. Familia în 
care persoana s-a născut (părinți, frați şi surori = familia de bază) este cea în care se for- 
mează anumite modele de comportament pe care persoana le învaţă din copilărie şi care 
îi vor influenţa deciziile pe parcursul întregii vieți. Consumatorul ajuns la maturitate va 
prefera aceleaşi produse şi mărci. Spre exemplu, în prezent cu toate că odată cu deschi- 
derea pieţei româneşti varietatea de produse a crescut foarte mult pe piață (apărând 
produse mai bune din punct de vedere calitativ), mulţi consumatori maturi cumpără în- 
că „Eugenii” şi unt românesc, deoarece au consumat aceste produse pentru mulți ani în 
copilărie şi s-au obişnuit cu ele. Acest comportament determină firmele în a-şi atrage 
consumatorii încă de când sunt copii şi a încerca să-şi formeze o bază de consumatori 
loiali pentru când aceştia vor ajunge la maturitate. Spre exemplu, McDonald's este un 
produs pentru familie care se adresează cu produse/servicii special destinate copiilor 
(produsul Happy Meal, zile onomastice organizate pentru copii) astfel încât aceştia să 
revină şi la maturitate. 

Familia pe care consumatorul şi-o formează la maturitate (familia de procreere) îi 
influenţează şi ea deciziile de cumpărare şi de consum aşa cum vom vedea când vom 
discuta despre luarea deciziei de cumpărare şi despre rolurile la cumpărare. 

Statutul social influenţează tipurile de produse pe care consumatorul le va cumpăra 
deoarece acesta va încerca să achiziționeze produse ce vor exprima statutul persoanei în 
societate, produsele cumpărate reprezentând de fapt un simbol al statutului persoanei 
respective. Spre exemplu, când un individ de-a lungul anilor a înaintat în cadrul firmei 
în care lucra şi a ajuns directorul general al firmei, cei din jurul lui i-au făcut observaţie 

că fumează tot țigări fără filtru (aşa cum era obişnuit), care nu mai corespund noului 
său statut social. 

3. Factorii personali se referă la aspecte ca vârsta, stadiul din ciclul de viață, ocupație, 
venituri, personalitate, stil de viață. 

Ciclul de viață al persoanei. Oamenii cumpără produse şi servicii diferite de-a lungul 
vieții. În primii ani de viață mănâncă mâncăruri pentru copii, cea mai mare parte a vieții 
mănâncă cea mai mare parte a alimentelor existente şi mănâncă mâncăruri dietetice în 
ultimii ani de viaţă. Preferinţele legate de un produs vor diferi de la un consumator la 
altul în funcție de etapa din ciclul de viață al unei persoane, în care se află. Spre exemplu, 
o firmă ce oferă produse turistice trebuie să țină seama de acest lucru când vinde un sejur 
la mare. Un tânăr necăsătorit îşi va dori distracție, soare, mare, agitație; o familie cu copii 
mici îşi va dori linişte, curățenie, igienă, facilități de joacă pentru copii, iar persoanele în 
vârstă vor dori odihnă, prețuri mici, tratamente de sănătate. Ştiind aceste lucruri firma va 
trebui să ofere fiecăruia ce-şi doreşte pentru a putea vinde serviciile sale. 

Veniturile şi ocupația pot influenţa şi ele ce cumpără un consumator. La începutul 
anilor 1990, un student din Timişoara ieşise la plimbare cu prietena lui. Era vară, era 
cald şi s-au oprit la un chioşc dorind să bea ceva: 


Studentul: Două pahare cu sifon, vă rog. 

Vânzătorul: Dar avem Coca-Cola. 

Studentul (puţin iritat): Daţi-mi vă rog două pahare cu sifon. 
Vânzătorul: Dar avem Coca-Cola gratis. 

Studentul: Bine, atunci dați-mi două Coca-Cola. 


Veniturile vor limita întotdeauna ce poate cumpăra un consumator, indiferent de 
sentimentele pe care le are față de produs, alegerea lui depinzând de situația materială 
pe care o are. 

Stilul de viaţă se referă la modul în care oamenii îşi exprimă personalitatea. Acesta in- 
clude activitățile pe care le desfăşoară o persoană (distracţie, sport, vacanțe, muncă), in- 
teresele pe care le are (familie, mâncare, recreere, modă, muzică) cât şi opiniile sale (des- 
pre educaţie, despre politică, despre religie şi despre bunăstare în societate). Stilul de 
viață va influența ce cumpără consumatorii, necesitățile lor diferind în funcție de ce este 
mai important pentru ei. 

În România o cercetare efectuată cu 2000 de subiecți cu vârsta peste 16 ani, pe baza a 
aproape 1000 de variabile, a identificat existenţa a 3 categorii de stiluri de viaţă ce in- 
clud 8 sub-segmente în total“: 

A. Stilul de viaţă orientat spre trecut: Supraviețuitorii (19%) şi Tradiționaliştii Pasivi 
(21%). Persoanele care au acest stil de viață aparțin mai degrabă generației vârstnice 
care întâmpină dificultăți în adaptare la schimbările curente. Inerţia şi pasivitatea 
caracterizează aceste persoane. Aceştia au venituri mici şi le este greu să supravie- 
țuiască într-o lume în care vechile lor valori (legate de gândirea comunistă) par 
lipsite de sens. Mulţi dintre ei au nostalgia „vremurilor bune ale socialismului”. 

B. Stilul de viaţă orientat spre prezent: Atemporalii (12%), Familiştii Tradiţionalişti 
(7%) şi Familiştii Sofisticaţi (10%). Acest stil de viață include persoanele concentra- 
te asupra prezentului, încercând rezolvarea problemelor imediate. Aceste persoa- 


4 http:http:/ /www.daedalus.ro/lifestyle/indexro.htm 


Marketingul, premisa succesului în afaceri 


ne au făcut față schimbărilor până acum, deşi stilul lor de viață s-a depreciat oare- 
cum în ultimii ani. Familia şi Dumnezeu sunt cei care îi ajută să-şi găsească echili- 
brul interior. Manifestă un optimism moderat, dar au un sentiment de nelinişte 
față de viitor. 

C. Stilul de viață orientat spre viitor: Aspiranţii (10%), Imitatorii (9%), Ambițioşii 
(12%). Acest stil de viață include persoanele care privesc schimbarea ca pe o opor- 
tunitate de evoluție personală în plan social. Aceştia sunt destul de tineri, încreză- 
tori şi adaptabili. Banii, cariera şi succesul sunt principalii factori motivatori ai 
acţiunilor lor. Exprimă optimism cu privire la viitorul lor. 

Persoanele aparținând diferitelor stiluri de viață vor avea comportamente diferite la 

consum în legătură cu diferitele produse. 

Personalitatea se referă la modul în care o persoană reacționează în mod repetat în 
anumite situaţii. Principalele trăsături de personalitate vizează modul în care o persoa- 
nă interacționează cu alţii, şi ele pot fi dominanţă, ascultare, agresivitate, introvertire, 
extrovertire şi altele. S-a constatat, spre exemplu, că fumătorii sunt mai agresivi şi mai 
dominanti, şi deloc ascultători, iar persoanele ascultătoare preferă să cumpere mărci de 
produse bine cunoscute. 

4. Factorii psihologici includ aspecte ca motivaţie, percepție, atitudini şi opinii. 

Motivația este forța energizantă ce generează comportamente ce satisfac o nevoie. Un 
individ are nenumărate nevoi, iar motivaţia de a cumpăra provine tocmai din existența a- 
cestor nevoi şi a existenţei impulsului ce îl împinge de la spate să cumpere. Una dintre 
cele mai cunoscute teorii privind motivaţia este teoria lui Maslow care clasifică nevoile u- 
nei persoane în 5 categorii. Nevoia satisfacerii unei categorii superioare de nevoi apare 
conform acestei teorii în momentul în care nevoile de pe nivelul imediat inferior au fost 
satisfăcute. Cele 5 nivele de nevoi identificate de Maslow, începând de la nivelul de bază, 
sunt: 

a. Nevoile fiziologice (sete, foame, somn, sex, aer) ce trebuie satisfăcute primele şi ca- 

re sunt absolut necesare pentru supraviețuire. 

b. Nevoile de siguranţă reprezintă următorul nivel de nevoi pe care o persoană doreş- 
te să şi le satisfacă îndată ce şi-a satisfăcut nevoile fiziologice. Aceste nevoi sunt 
legate de spiritul de auto-conservare şi de asigurare a unei bunăstări fizice. Produse 
precum alarmele sau detectoarele de fum pot satisface astfel de nevoi de siguranță. 

c. Nevoile sociale sunt nevoi de dragoste, prietenie, apartenență. Produse precum 
serviciile de asigurări, serviciile matrimoniale, parfumurile, încearcă să satisfacă 
astfel de nevoi. 

d. Nevoile personale ca nevoia de realizare, de respect de sine, de prestigiu, de stimă 
pot fi satisfăcute achiziționând produse ce reflectă un anumit statut. 

e. Nevoia de autoperfecționare implică sentimentul de autorealizare. Spre exemplu, 
un consumator îşi poate satisface nevoia de autorealizare cumpărând un vin 
scump de la un negustor de vinuri, etalându-şi astfel cunoştinţele în domeniu. 

Una şi aceeaşi nevoie poate fi satisfăcută în mai multe feluri (consumând mai multe 
produse). Spre exemplu, nevoia de a mânca poate fi satisfăcută cumpărând produse de 
la magazin şi gătindu-le acasă, mergând la un fast food, primind mâncarea acasă sau la 
birou printr-o firmă ce livrează la domiciliu etc. Acest lucru arată că firmele intră în 
competiție pentru a satisface una şi aceeaşi nevoie. Consumatorul va alege acel produs 
şi acea firmă care îi va satisface nevoia într-o mai mare măsură. Anumite servicii ce vor 

satisface nevoia fiziologică de bază de a mânca pot satisface şi alte nevoi din piramida 
lui Maslow, precum nevoia de socializare, când consumatorul iese la fast food cu priete- 
nii, sau nevoia de stimă când consumatorul se duce la un restaurant scump. 

Percepția. În general o persoană motivată este gata să acționeze (să cumpere), dar 
măsura în care ea va acționa sau nu, depinde de percepţia pe care consumatorul o are 
despre produsul respectiv. Pentru unii o maşină BMW poate reprezenta un semn de 
realizare, pentru alții poate reprezenta un lucru ostentativ. Totul depinde de percepție, 
de procesul prin care un individ selectează, organizează şi interpretează informaţia. 
Percepția unei persoane este în general selectivă, deoarece creierul consumatorului me- 
diu, care operează într-un mediu complex şi este expus unui număr ridicat de infor- 
maţii, nu reține tot, ci selectează în mod automat informaţia. O persoană înfometată va 
observa mai repede o reclamă de la Pizza Hut sau McDonald's decât o persoană căreia 
nu îi este foame, deoarece prima este predispusă la produse alimentare, resimțind nevo- 
ia de a mânca. Tocmai datorită faptului ca toți consumatorii au percepția şi memoria 
selectivă, firme de mobilă, de automobile şi de alte produse oferă consumatorilor bro- 
şuri şi cataloage de luat acasă care le pot reaminti acestora de produsele văzute la expo- 
zițiile firmelor. 

Percepția joacă un rol major în riscul perceput de un consumator când achiziționează 
un produs. Riscul perceput la achiziționarea unui produs se referă la sentimentul de 
nesiguranţă pe care îl are un consumator atunci când cumpără un produs şi nu ştie cum 
va fi produsul aşteptându-se să aibă anumite trăsături negative. Consumatorii pot 
percepe riscuri financiare sau economice (Îmi pot permite să plătesc 15.000.000 lei pe 
această pereche de schiuri?), riscuri fizice (Sunt oare în siguranţă să utilizez cuptorul cu 
microunde?), riscuri de performanţă (Oare îmi va colora părul această vopsea de păr?) 
şi riscuri sociale (Ce vor spune prietenii mei dacă voi purta această bluză?). 

Atitudinile şi opiniile consumatorilor față de anumite produse influențează în mod 
firesc comportamentul lor la cumpărarea acestor produse. Atitudinile şi opiniile pe care 
consumatorii le au despre produse reflectă de fapt imaginea pe care ei o au despre 
aceste produse. Oamenii cumpără produse pe baza imaginii pe care o au despre ele, de 
aceea este important să cunoaştem aceste atitudini şi opinii. Studii realizate în diferite 
țări au arătat că obiceiurile de a mânca ale consumatorilor au tendinţa de a trece de la 
obiceiul de a mânca acasă la a mânca în oraş la fast food sau în restaurante din cadrul 
centrelor comerciale. Chiar şi cei ce mănâncă acasă preferă să cumpere produse semi- 
preparate care pot fi gătite repede. Totuşi obiceiurile diferă de la o ţară la alta, în timp 
ce în SUA 40% din populaţie ia cina în oraş, în Europa numai 20% din populaţie ia cina 
în oraş. Şi în România o parte a populaţiei cu venituri medii şi ridicate ia cina la 
restaurant mai frecvent în prezent față de acum 10 ani, spre exemplu. 

Comportamentul consumatorilor organizaționali este şi el influențat de un număr de 
factori: factori de mediu, factori de natură organizatorică, factori interpersonali şi factori 
individuali. 

1. Factorii de mediu se referă la aspecte ce vin din afara firmei client şi cuprind elemen- 
te ca nivelul cererii (dacă cererea pentru produsele firmei client este mare, aceasta va 
avea resurse financiare şi va achiziționa anumite tipuri de produse), evoluția concuren- 
tei (dacă concurenţa pentru produsul pe care doreşte să-l vândă firma este mare, clien- 
tul meu va avea de unde să aleagă şi va avea o putere de negociere mai mare), schimbă- 

rile tehnologice (orice noutate în domeniul tehnologiei legată de produsul firmei poate 
determina consumatorii să ceară produse ce înglobează ultima tehnologie) etc. 

2. Factorii organizatorici se referă la obiectivele, politicile, procedurile, sistemele şi 
modul de organizare folosite în firma client care îi pot influenţa luarea deciziei de cum- 
părare. Spre exemplu, dacă activitatea de aprovizionare este centralizată la nivelul unui 
departament central de aprovizionare este mult mai probabil ca, considerentele econo- 
mice să primeze la luarea deciziei de cumpărare. Dacă activitatea de aprovizionare este 
descentralizată la nivel de departamente, este mai mult probabil să primeze criterii teh- 
nice în luarea deciziei de cumpărare ținând cont că cei ce vor utiliza produsul sunt cei 
care iau decizia de cumpărare. 

3. Chiar dacă o achiziţie este realizată de o firmă, cei ce iau deciziile sunt tot oamenii, 
ei influențând luarea deciziei în firmă. De aceea, ultimele două categorii de factori, 
factorii interpersonali şi factorii individuali, se referă la cum pot influenţa participanţii la 
luarea deciziei de achiziție, decizia în sine. Factorii interpersonali se referă la autorita- 
tea, la statutul sau puterea de convingere a celor ce iau decizia. Managerii vor avea un 
grad mai mare de influențare a deciziei decât alţii, la fel ca şi persoanele cu o putere 
mare de convingere. Factorii individuali se referă la vârsta, educaţia, venitul, personali- 
tatea, atitudinea față de risc a celor ce participă la decizia de cumpărare a organizației. 
Închipuiţi-vă modul în care se iau deciziile de dotare cu calculatoare într-o firmă care 
are un director cu vârsta în jur de 60 de ani față de o altă firmă (posibil concurentă) care 
este condusă de un director în vârstă de 35 de ani. Dacă managerul este inginer aspecte- 
le tehnice vor prima în luarea deciziei de cumpărare; dacă managerul este economist, 
probabil aspectele economice vor prima în luarea deciziei de cumpărare. 

În afara acestor factori ce pot influenţa decizia de cumpărare, trebuie să fim interesați 
în modul în care ia efectiv consumatorul decizia de a cumpăra sau nu produsul firmei. 
De aceea ne vom opri asupra etapelor procesului de cumpărare. 

În cazul consumatorului individual, au fost identificate un număr de etape prin care 
consumatorul trece în luarea deciziei de cumpărare: 

1. Recunoaşterea existenței unei nevoi este prima etapă în procesul luării deciziei de 
cumpărare. Procesul de cumpărare începe când consumatorul recunoaşte că are o 
nevoie nesatisfăcută (diferența dintre o stare prezentă şi o stare dorită). Nevoia 
poate fi generată de stimuli interni (foamea, setea) sau de stimuli externi (consu- 
matorul trece pe lângă un grătar cu mititei şi i se face poftă; consumatoarea admiră 
pantofi pe care şi i-a luat colega şi doreşte şi ea; consumatorul vede o reclamă 
pentru petrecerea vacanței la Costineşti şi doreşte şi el). Operatorii de marketing 
trebuie să identifice stimulii care determină interesul consumatorului pentru un 
anumit produs şi să întocmească programe de marketing care să ia în considerare 
aceşti stimuli. 

Exemplu 1: Când consumatorul doreşte să bea o cană cu lapte şi constată că nu mai 

este lapte în frigider are loc identificarea unei nevoi. 

Exemplu 2: Când o familie de tineri se mută la casă nouă, ei doresc să-şi uşureze 
munca de a curăța casa şi să cumpere un aspirator. 

2. Căutarea informaţiilor este următoare etapă în procesul de cumpărare. După ce îşi 
dă seama că are o nevoie nesatisfăcută, consumatorul începe să caute informaţii 
pentru a-şi satisface acea nevoie. În primul rând consumatorul încearcă să-şi amin- 
tească ce a folosit în trecut şi a fost mulțumit (surse interne de informații). El poate 

de asemenea folosi surse externe de informații: surse personale (familie, prieteni, 
vecini, cunoştinţe), surse comerciale (reclame radio, TV, distribuitori, ambalaje, 
afişe) sau surse publice (documentare TV, articole de ziare, reviste de specialitate). 
Sursele comerciale îl informează pe consumator, dar sursele personale legitimează 
şi evaluează produsele. Un medic poate afla despre un nou medicament de la TV, 
dar va discuta cu alți medici pentru a evalua noul produs. Operatorii de marke- 
ting trebuie să identifice sursele de informare ale consumatorului şi să afle impor- 
tanţa fiecăreia dintre ele pentru consumator. 

Exemplu 1: În cazul laptelui, consumatorul îşi va aminti ce lapte a consumat în trecut 
şi i-a plăcut şi va cumpăra aceeaşi marcă. Vom presupune însă că laptele este achizițio- 
nat pentru prima oară şi utilizatorul va căuta informaţii despre acest produs înainte de 
a-l achiziționa. 

Exemplu 2: Tinerii vor căuta informații despre tipurile de aspiratoare existente înce- 
pând cu sursele comerciale (reclame, distribuitori) şi terminând cu sursele personale 
(prieteni, colegi), 

3. Evaluarea alternativelor. Etapa de căutare a informațiilor se întrepătrunde cu această 

a treia etapă de evaluare a alternativelor. Pe măsură ce consumatorul adună infor- 
maţiile el începe să stabilească criteriile pe baza cărora va face alegerea unui pro- 
dus sau a altuia. De obicei consumatorul va lua în considerare mai multe criterii 
pe baza cărora va evalua produsul: prețul, caracteristicile tehnice, serviciile post 
vânzare, etc. În etapa de evaluare a alternativelor consumatorul va căuta informa- 
ţii la toate sursele posibile. Operatorul de marketing trebuie să ştie cum prelucrea- 
ză consumatorul informaţiile culese pentru a ajunge la alegerea unui produs. Ce 
face consumatorul când evaluează alternativele? El caută anumite avantaje. Con- 
sumatorul vede produsul ca o sumă de atribute ce îi poate oferi avantajele dorite. 

Exemplu 1: Când cumpără laptele, acest consumator doreşte să obțină următoarele 
avantaje: 

- să fie gras pentru că este destinat copiilor; 

- să nu se altereze uşor; 

- să fie uşor de preparat şi mânuit. 

Pentru a obține aceste avantaje produsele trebuie să aibă următoarele atribute (carac- 
teristici): 

- să aibă grăsime 3%; 

- să fie cu termen de valabilitate prelungit; 

- să fie ambalat la Tetra Pak. 

Fiecare consumator va dori altceva de la produsul respectiv. Ce trebuie să facă firma 
este să afle ce doresc cei mai mulți dintre consumatorii săi şi să ofere acel produs sau să 
ofere produse diferenţiate în funcţie de nevoile şi dorințele diferite ale consumatorilor. 

Exemplu 2: Când cumpără un aspirator, aceşti consumatori doresc să obțină urmă- 
toarele avantaje: 

- să aspire bine; 

- să spele covoare; 

- să fie uşor de mânuit. 

Pentru a obține aceste avantaje produsele trebuie să aibă următoarele atribute (carac- 
teristici) pe care le va compara consumatorul între diferite mărci: 

- să aibă putere peste 1000W; 

să aibă dispozitiv de spălare; 
să aibă volum mic, să aibă rotile, să i se tragă firul automat. 


Consumatorii acordă grade de importanţă diferite atributelor produsului şi fiecare 
compară diferite mărci pentru a alege marca ce îi oferă cât mai multe dintre avantajele 
(beneficiile) dorite sau / şi pe cele mai importante dintre ele. 


2; 


Luarea deciziei de cumpărare. În etapele de căutare a informațiilor şi de evaluare a 
alternativelor consumatorul îşi formează anumite preferințe şi chiar intenția de a 
cumpăra un anumit produs. Atitudinea persoanelor din jurul său îi pot opri trans- 
formarea intenției de a cumpăra în decizie de cumpărare. Măsura în care o altă per- 
soană poate influența decizia cumpărătorului depinde de intensitatea atitudinii 
negative a acesteia şi de relația pe care o are cumpărătorul cu persoana respectivă. 
Cu cât mai negativă este atitudinea persoanelor din jur şi cu cât mai apropiată este 
relația lor cu cumpărătorul, cu atât influenţa lor asupra deciziei cumpărătorului este 
mai mare. 


Exemplu 1: Dacă o prietenă cu copil mic spune despre un anume lapte că s-a alterat 
foarte repede după achiziționare, consumatorul se poate răzgândi în achiziționarea pro- 
dusului respectiv. 

Exemplu 2: Dacă frații tinerilor menţionează că au un aspirator similar cu cel pe care 
ei s-au hotărât să-l cumpere şi nu sunt mulțumiți de el, aceştia pot reveni asupra inten- 
tiei lor de a cumpăra aspiratorul respectiv. 


5. 


Comportamentul post-cumpărare. După achiziționarea produsului consumatorul 
compară performanţele produsului cu aşteptările sale. El poate fi mulțumit sau ne- 
mulțumit de performanţele produsului. În cazul în care este mulțumit, el mai 
cumpără în continuare produsul respectiv şi mai spune şi altora. În cazul în care 
este nemulțumit, consumatorul nu va mai cumpăra în viitor produsul respectiv şi 
va comunica nemulțumirile sale şi altora. Un studiu asupra comportamentului 
post-cumpărare a consumatorului, a arătat cum comunică consumatorii mulțumiți 
altora şi cum comunică consumatorii nemulțumiți: dacă un consumator este mul- 
tumit laudă produsul mai departe la cel mult 5 persoane, un consumator nemulțu- 
mit critică produsul mai departe la cel puțin 10 persoane. Dintre cei nemulțumiți 
13% comunică la cel puțin 20 de persoane, iar 2% iau întâmplarea avută cu produ- 
sul/ serviciul respectiv ca pe o ofensă personală comunicând nemulțumirile lor la 
un număr astronomic de persoane (cu oricine vor avea ocazia să stea de vorbă). 


In cazul consumatorului organizațional etapele prin care se va lua decizia de achizi- 
ționare a unui produs pot fi sintetizate în felul următor: 


1. 


aa ÎN ai e. R at aa 


Recunoaşterea existenţei unei nevoi/probleme. 

Descrierea generală a nevoii şi formularea specificațiilor produsului. 
Căutarea furnizorilor. 

Cererea de ofertă. 

Alegerea furnizorului. 

Efectuarea comenzii. 

. Analiza rezultatelor după folosirea produsului. 


Aceste etape presupun acțiuni similare ca şi în a cazul consumatorului individual, 
dar ținând cont de specificitatea procesului de aprovizionare în organizații. Criteriile de 
achiziție joacă un rol foarte important şi în acest caz. 

Exemplu: Presupunem că reprezinți un consumator organizațional care doreşte să 
achiziționeze următoarele produse: 

Cazul A: vopsea. Un producător de substanţe chimice industriale doreşte să vopseas- 
că pereţii interiori ai fabricii. Toate suprafețele a fi vopsite sunt din ciment şi sunt 
expuse la fum chimic care deteriorează vopseaua. Cantitatea estimată a fi necesară este 
de 10 butoaie de vopsea. 

Cazul B: birouri. O mare universitate are nevoie de 200 de birouri pentru a dota un 
nou departament recent construit în universitate. Politica universității este de a mobila 
toate încăperile cu birouri de metal. 

Încercaţi să numiţi şi să ordonaţi primele 5 criterii pe care le consideraţi cele mai 
importante în achiziționarea produselor menționate. 

Prezentarea acestei întrebări către 170 de manageri responsabili cu aprovizionarea 
din firme a generat ca fiind considerate cele mai importante 5 criterii (pentru fiecare 
produs în parte) următoarele: 

Produsul : vopsea 

1. Calitate 

2. Garanţii 

3. Livrare 

4. Performanţe în trecut 

5. Preţ 

Produsul: birouri 

1. Pret 

2. Calitate 

3. Livrare 

4. Garantii 

5. Performanțe în trecut 

Observăm că abilitatea de a respecta standardele de calitate şi abilitatea de a livra 
produsul la timp s-au regăsit printre primele 3 criterii în cazul ambelor produse, chiar 
dacă ele sunt diferite. 

Specific proceselor decizionale de achiziţie în organizații este faptul că deciziile sunt 
luate de aşa numitele centre de cumpărare (sau comitete de cumpărare), care pot cu- 
prinde între 1 până la 50 de membrii. Mărimea acestui centru de cumpărare va fi cu atât 
mai mare cu cât complexitatea şi valoarea achiziției sunt mai mari. 

Aşa cum am văzut multe decizii de cumpărare se iau de mai mult de o persoană. În 
timpul acestui proces de luare a deciziei de cumpărare diferite persoane joacă diferite 
roluri la cumpărare. 

În cazul consumatorilor individuali, conform modelului lui Kotler posibilele roluri 
la cumpărare sunt: 

- inițiator, cel ce vine cu ideea achiziţionării unui anumit produs sau serviciu; 
influenţator, cel ce influențează decizia finală de cumpărare; 
decident, cel ce ia efectiv decizia; 
cumpărător, cel ce cumpără efectiv produsul; 
utilizator, cel ce foloseşte produsul după achiziționare. 


5 Kotler Philip, Armstrong Gary, Saunders John şi Wong Veronica, op. cit. p. 399. 

Exemplu: La achiziționarea unui televizor nou, inițiatorul poate fi copilul care doreş- 
te un televizor şi în camera lui; influențatorii pot fi numeroşi de la sursele personale 
(bunici care se pot opune ideii sau prieteni care vor susține ideea) la surse comerciale 
(distribuitorii pot influența modelul ce va fi achiziționat); decidentul va fi un părinte 
sau ambii părinţi (ei vor hotărî asupra modelului şi performanţelor produsului), cum- 
părătorul va fi unul sau ambii părinţi (şi vor influența locul de unde va fi cumpărat 
produsul, mărimea şi culoarea televizorului). 

În cazul cumpărătorilor organizaţionali, persoanele ce pot participa la decizia de 
cumpărare pot juca următoarele roluri: inițiator, influențator, aprobator, utilizator, deci- 
dent, cumpărător şi paznic sau portar. In acest caz apar două roluri în plus, şi anume 
aprobatorii, care sunt în general managerii, ce trebuie să aprobe o achiziție, chiar dacă 
nu ei decid în final ce se va cumpăra, şi portarii/ paznicii care sunt persoane ce pot 
împiedica fluxul informațional către cei ce sunt interesați de achiziție. Spre exemplu, 
secretara uită într-un sertar oferta firmei noastre, ea nu mai ajunge la managerul care 
poate iniția procesul de achiziţie. 

Au fost identificate 3 situaţii de cumpărare în care practic comportamentul consuma- 
torului va diferi: 

e Recumpărare directă. Este situaţia în care cumpărătorul revine şi achiziționează un 
produs pe care l-a mai achiziționat anterior de multe ori din acelaşi loc, fără să mai 
treacă prin toate etapele procesului de achiziționare. Spre exemplu, am cumpărat 
un săpun Palmolive şi mi-a plăcut. Data viitoare când am nevoie de un săpun voi 
merge direct şi voi cumpăra acest săpun. 

e Recumpărare modificată. Este situaţia în care se doresc anumite schimbări la produ- 
sul achiziționat anterior. Este cazul produselor mai complexe, spre exemplu pro- 
duse industriale pentru care se cer anumite adaptări. În această situaţie sunt impli- 
cați în procesul de luare a deciziei de cumpărare în special persoane tehnice, care 
au cunoştinţe despre modificările tehnice ce se doresc aduse produsului. 

e Cumpărare nouă. Când consumatorul cumpără un produs sau un serviciu pentru 
prima oară. Riscul de achiziţie este mult mai mare, de aceea decizia de cumpărare 
va fi în general documentată, mai ales în cazul produselor de valori mai mari şi va 
urma toate etapele procesului decizional de cumpărare. 

Cunoscând toate aceste aspecte despre consumatorii produselor firmei mele, le voi pu- 

tea satisface nevoile mai bine decât competitorii mei asigurându-mi succesul pe piață. 

O nouă întrebare care se pune este: cum putem afla toate aceste informaţii despre 
consumatorii mei? Răspunsul va fi dat în capitolul următor prin discutarea modului în 
care firmele pot cerceta piața şi consumatorii pentru a-i putea cunoaşte, înțelege şi 
satisface. 


Capitolul 2: Cum aflăm cine sunt şi ce vor consumatorii: 
strategii pentru realizarea unor cercetări de succes 


2.a. Alegerea metodei potrivite de cercetare 


Dacă unul dintre obiectivele principale ale oricărei firme este de a fi profitabilă atunci 
studierea pieței şi a consumatorilor este absolut necesară. Numai în acest mod putem 
oferi acestora produse/servicii ce le satisfac nevoile şi în acest mod să se obțină profit. 
Numai cunoscând un volum substanţial de date despre consumator şi piață putem într- 
adevăr să spunem că suntem la curent cu cerinţele consumatorilor. 

Un bun studiu de marketing este cel care transformă datele în informații. În ultimii 
ani există o cantitate foarte mare de date vehiculate în toate domeniile. Ele nu pot fi 
folosite de către manageri decât în momentul în care sunt transformate în informaţii 
relevante referitoare la produsul respectiv. Rolul cercetărilor de marketing este de a-i 
ajuta pe manageri să ia deciziile cele mai potrivite, prin oferirea de informații. 

De altfel, studiile şi cercetările de marketing pot fi definite în mai multe feluri. Spre 
exemplu, Kotler defineşte studiile de marketing sau cercetarea de marketing ca repre- 
zentând 


Colectarea sistematică de date, analizarea şi prezentarea rezultatelor relevante pentru 
o anumită problemă de marketing cu care se confruntă firmas. 


Un alt autor defineşte cercetarea de marketing ca: 


Acel set de principii şi tehnici folosite pentru colectarea, înregistrarea, analizarea şi 
interpretarea sistematică a datelor care pot ajuta la luarea deciziilor privind 
marketingul unor bunuri, servicii şi idei”. 


Procesul cercetării de marketing parcurge mai multe etape care sunt prezentate în 
fig. 1. Vom lua în discuţie în continuare aspectele ce trebuie avute în vedere în fiecare 
etapă, punând accent pe metodele de cercetare ce pot fi folosite. 

1. Definirea problemei şi stabilirea obiectivelor. Prima etapă a cercetării este ca managerul 
de marketing şi cercetătorul să definească problema ce a apărut la nivel de firmă, să o 
transforme într-o problemă ce trebuie rezolvată prin acest studiu de cercetare şi să 
stabilească obiectivele cercetării. Bine-cunoscutul clişeu „O problemă bine definită este pe 
jumătate rezolvată” se aplică şi în acest caz. Indiferent cât de bine am planifica un studiu, 
dacă problema nu este bine definită rezultatele cercetării vor avea utilitate mică pentru 
decidenţi. Pe baza definirii exacte a problemei, se vor stabili scopul şi obiectivele cercetă- 
rii. Întrebări cum ar fi: Ce vrem să aflăm? De ce? Cum aflăm? Ce informații sunt necesare? 
necesită un răspuns aprofundat. Spre exemplu, o problemă ce poate apărea într-o firmă 


6 Kotler Philip, Marketing Management, Prentice Hall International, SUA, 1991, p. 4. 
7 Parasuraman A., Marketing Research, Addison Wesley, SUA, 1991, p. 5. 


Luminiţa Nicolescu 


este diminuarea vânzărilor. În acest caz obiectivele cercetării pot fi identificarea cauzelor 
pentru care au scăzut vânzările, acestea putând fi multiple: o campanie promoțională ine- 
ficientă, prețuri foarte ridicate, calitatea scăzută a produsului, apariția de noi competitori 
cu produse mai bune şi/sau mai ieftine etc. În funcţie de scopul pe care îl urmăreşte un 
studiu de marketing, acesta poate fi: exploratoriu, descriptiv şi cauzal. 

Cel mai adesea cercetările de marketing progresează de la metode exploratorii la cele 
descriptive şi la cele cauzale. Cercetarea exploratorie se poate realiza prin focus grupuri, 
interviuri şi întrebări deschise incluse în chestionarele folosite în anchete. 


Definirea 
problemei şi Planificarea Colectarea Analizarea Prezentarea 


stabilirea cercetării informațiilor informațiilor rezultatelor 
obiectivelor 


* Problema * Surse de date * Editarea * Raport scris 
- secundare 
* Obiective - primare * Codificarea * Prezentare 
orală 
* Informații * Metode de cercetare * Analiza 
- observarea datelor 
- interviul — 
- ancheta 
- experimentul 


* Instrumente 
- chestionare > 
- instrumente 

mecanice 


* Stabilirea 
eşantionului 


— > 


* Metode de contactare 
- poşta y 
- telefon 
- personal 
Fig. 1. Etapele cercetării de marketing 
Sursa: Figură adaptată după Nicolescu Luminița., Euromarketing - Mit sau Realitate?, Editura Luceafărul, Bucureşti, 
2003, p. 58. 

Aceasta urmăreşte obținerea unor informaţii bogate şi detaliate, înțelegerea unor fe- 
nomene, a unor motivații, dar nu a unor detalii numerice care să poată fi extrapolate la 
nivelul întregii populații. Cercetarea descriptivă (anchete, regresii) urmăreşte caracteriza- 
rea cantitativă a unor tendințe generale ale atitudinii şi comportamentelor segmentelor 
de piață vizate. Cercetarea cauzală (experimente, teste de gust simulate, teste de senzitivi- 
tate la preț) are în vedere identificarea relației cauză-efect atunci când managerul 
intervine în mediul de consum şi măsoară reacțiile ulterioare. 

2. Planificarea cercetării este a doua etapă a cercetării în care trebuie identificate cele 
mai eficiente şi eficace căi de culegere a informaţiilor dorite. Planificarea cercetării de 
marketing, implică luarea anumitor decizii privind sursele de date, metodele de cerce- 
tare, instrumentele de cercetare, eşantionare şi metode de contactare a respondenților. 

2.1. Sursele de date. Orice cercetare trebuie să înceapă cu colectarea de date secundare 
şi să continue cu colectarea de date primare. Datele secundare sunt acele date care există 
deja, care au fost culese în alte scopuri, dar care pot fi folosite şi pentru cercetarea în 
curs. Surse de date secundare sunt: a) alte documente interne ale firmei cum ar fi 
balante, facturi, situații ale vânzărilor, situaţii ale stocurilor, alte studii de cercetare, etc; 
b) publicaţii guvernamentale (Anuarul Statistic); c) cărți, reviste şi alte publicații specia- 
lizate pe tematica cercetării şi d) informaţii comerciale (camere de comerț, asociații pro- 
fesionale). Acestea au avantajul unui cost redus şi a accesului rapid la ele, dar au 
dezavantajul că de cele mai multe ori nu oferă un răspuns complet la problema ce se 
doreşte rezolvată. Datele primare sunt date ce se culeg în mod special pentru a atinge 
obiectivele cercetării în curs. Ele sunt mult mai costisitoare dar sunt relevante pentru 
problema ce se doreşte rezolvată. 

2.2. Stabilirea metodelor de cercetare reprezintă o altă decizie ce trebuie luată în plani- 
ficarea studiului de cercetare. Metodele de cercetare reprezintă căile ce pot fi folosite 
pentru colectarea datelor primare. Există patru căi generale, prin care pot fi culese 
datele primare, şi anume: observarea, intervievarea, ancheta şi experimentul. 

Observarea este o metodă de cercetare ce constă în simpla trecere în revistă a persoa- 
nelor şi zonelor relevante. Observarea se poate face în mod ascuns (când subiecții obser- 
vați nu ştiu că sunt observați) sau în mod deschis (când subiecţii observați ştiu că sunt 
observați). Principalul avantaj al observării ascunse este faptul că permite urmărirea 
reacțiilor reale ale indivizilor. Dacă subiectul simte că este observat, el se va comporta 
altfel, iar observațiile făcute nu vor fi bazate pe reacții sincere, adevărate. Problema care 
se pune în cazul observării ascunse este de etică. Observatorul va putea observa anumi- 
te reacții ale indivizilor ce țin de viața lor privată, pe care acesta nu le-ar fi dezvăluit şi 
nu ar fi vrut să le dezvăluie observatorului. 

Observarea se poate face direct sau indirect. Observarea directă are loc când comporta- 
mentul consumatorului este fenomenul în care suntem interesați şi care este studiat (spre 
exemplu, urmărirea procesului de vânzare). Observarea indirectă se referă la examinarea 
rezultatelor şi consecințelor comportamentului consumatorului (spre exemplu, monitori- 
zarea vânzărilor la casa de marcat). În trecut, în SUA, unii cercetători ce foloseau obser- 
varea indirectă erau denumiți „gunoieri” deoarece ei căutau în gunoaie pentru a vedea ce 
produse a consumat consumatorul (Exemplu: câte cutii de lapte goale va găsi). 

Observarea se poate face în mod structurat sau în mod nestructurat. Observarea este 
structurată atunci când datele ce se doresc adunate sunt prestabilite şi pot fi clar şi con- 
cis definite pe diferite categorii. Spre exemplu, presupunem că un şef de restaurant este 
interesat să afle numărul de clienți care vin singuri şi a celor ce vin în cupluri la restau- 
rant. În această situație observarea structurată este cea mai potrivită având în vedere că 
datele cerute sunt foarte clar definite. Chelnerii şi chelnerițele pot fi observatorii, care 
vor înregistra numărul de clienți ce vin singuri şi a celor ce vin în cupluri. Presupunem 
că şeful restaurantului doreşte să observe şi comportamentul clienților. În această situa- 
ție observarea nestructurată este indicată, deoarece nu este clar definit ce anume din 
comportamentul clienților se doreşte observat. Observarea structurată este mai uşor de 

înregistrat şi analizat decât cea nestructurată, dar este mai limitată din punct de vedere 
al profunzimii şi conținutului datelor ce se pot colecta. 

Observarea poate fi participativă, când cercetătorul participă şi el la discuţiile ce au 
loc, încercând să îi provoace pe ceilalți respondenţi la discuţii despre subiectele de in- 
teres, sau neparticipativă când observatorul doar observă şi notează ceea ce se petrece. 

Intervievarea este o altă metodă de cercetare. Ea poate avea loc sub forma interviului 
individual sau a interviului de grup, ce mai poartă denumirea de grup de discuții sau 
focus grup. Interviul individual sau interviul detaliat are loc între cercetător şi un sin- 
gur consumator, în timp ce focus grupul este un interviu, o discuţie între mediator (cer- 
cetător) şi un grup de persoane. Imaginaţi-vă cum ar fi să staţi de vorbă într-o cameră 
cu 10 potenţiali clienţi, care vă spun nu numai ce doresc ei să cumpere, dar şi cum să le 
vindeți acel produs. Aceasta este metoda focus grup. Focus grupul constă în adunarea 
unui grup de 6 până la 10 persoane, care petrec câteva ore cu un intervievator (media- 
tor) discutând pe un subiect anume (focusat): un produs, un serviciu, un proiect al unei 
firme. Ei vor discuta cum folosesc produsul şi vor explica motivele pentru care l-au 
cumpărat. Un rol important îl are mediatorul, care trebuie să cunoască foarte bine 
subiectul (produsul) luat în discuţie şi ramura din care face parte firma cât şi elemente 
despre comportamentul consumatorului. Focus grupurile pot da rezultate foarte exacte, 
atunci când sunt folosite în mod corect. Problema este că de foarte multe ori focus gru- 
purile nu sunt folosite corect deoarece, există dorința de a controla ceea ce fac şi spun 
consumatorii. Flexibilitatea şi deschiderea reprezintă cheia succesului în folosirea focus 
grupului. Ideile care vin de la consumatori pot arăta firmelor posibilele capcane ce pot 
apare pe piață legat de produsul lor, le pot avertiza să nu facă anumite greşeli şi le pot 
arăta ce lucruri trebuie evitate, ele oferă firmelor materia primă a punctelor de vedere a 
consumatorilor pe baza cărora se poate construi un produs sau o reclamă de succes. 
Multe dintre focus grupuri nu merg bine pentru că mediatorii doresc, să audă consuma- 
torii exprimând în termeni de marketing, ceea ce simt despre produs. E complet greşit! 
Mediatorul este expertul de marketing, iar ceea ce dorim de la consumatori într-un fo- 
cus grup este doar să reacționeze aşa cum ar reacționa în realitate. 


Cum să utilizați focus grupurile corect: 


1. În loc să întrebaţi consumatorii ce doresc de la un produs, arătaţi-le produsul şi lă- 
sați-i să reacționeze. Creați mai multe variante de produse/reclame. Consu- 
matorul nu ştie ce vrea până nu vede. De multe ori consumatorii nu ştiu că au o 
anumită problemă până când nu le oferi soluția. 

2. Stimulați consumatorii să reacționeze emoțional. Interacționați cu ei, astfel încât să 
obţineţi reacții emoționale în loc de aprobări continue date de consumatori din 
plictiseală. 

3. Reveniţi la consumatori în permanenţă. Arătați consumatorilor toate variantele de 
produs până auziți: Da, doresc acest produs. Repetaţi focus grupurile de câte ori 
este nevoie. 


Ce să EVITATI când organizați focus grupuri: 


1. Moartea lor pe baza unor idei preconcepute. Evitaţi fraze de genul „Ştiu că veți 
spune asta” sau „Ştim deja acest lucru, de ce să-i mai întrebăm?”. Dacă apare ceva 
neaşteptat luaţi totul în considerare, nu ignoraţi pe baza ideii că este o excepție. 

Soluţia: Fiţi deschişi, fiți flexibili. 

2. Chestionarea unor respondenţi nestimulaţi. Semnele de plictiseală sunt foarte uşor 
de recunoscut: căscat, clipit din ochi, cereri de a lua pauze. Nu trebuie să vă plicti- 
siți respondenții. Respondenții plictisiți nu vor să admită că nu le place un produs, 
pentru că atunci vor trebui să vorbească despre el. 

Soluţia: Stimulați consumatorii cu produse/ reclame reale (evitați conceptele) şi pri- 

viți-le ochii până observați ceva ce-i stimulează, îi interesează, îi face să reacționeze. 

3. Renunţarea la un concept sau produs nou prea repede. Când consumatorilor nu le 
place o idee sau un produs, nu renunțați imediat. Gândiţi-vă ce schimbări se pot 
aduce produsului. Aceasta poate fi diferenţa între succesul şi eşecul unui produs. 
Consumatorii caută obținerea de la produs de beneficii fizice şi beneficii emoționale 
legate împreună. Când cele două sunt separate produsul/ideea va continua să fie 
respins(ă). Şi cel mai rău doare când veţi vedea cum competitorii aduc pe piață un 
produs pe care voi l-ați eliminat într-un focus grup, considerat a fi respins de 
consumatori. 

Soluţia: Efectuați schimbări minore în poziționarea sau forma produsului. 

4. Să insistați că ideea voastră e bună, chiar dacă respondenții (consumatorii) sunt de 
acord sau nu. Dacă insistați, consumatorii vor spune ce vreți să auziți. Nu forțați 
consumatorii până când vor avea ceva bun de spus despre produs. Evitaţi justifi- 
cări pentru recomandarea introducerii produsului în producție, de genul „Consu- 
matorii iubesc produsul. Nu au plecat până nu le-am promis că le vom trimite 
nişte mostre gratuite prin poştă.” 

Soluţia: Fiţi rezonabili. 

5. Să renuntati la un produs pentru că într-o anumită zonă geografică el nu a fost pri- 
mit bine de consumatori în focus grup. Nu toată lumea va place produsele firmei. 

Soluţia: Dacă nu ai succes într-o zonă încearcă, încearcă, încearcă, dar în altă parte. 

6. Să supra-analizaţi rezultatele focus grupului. Nu ascultați casetele de zeci şi zeci 
de ori. Nu încercaţi să teoretizați ce spun consumatorii. 

Soluţia: Când consumatorii vor place produsul, veţi şti. De multe ori o simplă reacție 

emoțională valorează mai mult decât o analiză complexă. 

7. Nu cereți consumatorilor să citească ceva în timpul focus grupului. Cititul este un 
act privat. Într-un focus grup când oamenii întâlnesc alți oameni pentru prima 
dată, este o situație nenaturală, stresantă. Este imposibil să-i faceți pe consumatori 
să înțeleagă ceva despre ideea voastră cerându-le să citească. 

Soluţia: Citiţi-le conceptele consumatorilor şi lăsați-i să reacționeze! 

8. Moarte prin absenţă. Încurajați-vă colegii să asiste la focus grupuri. Chiar dacă nu 
vor crede ce spun consumatorii, cel puţin vor fi de faţă la cele spuse. În loc să le 
oferiţi să citească un raport de 125 de pagini, încercați să aduceți cât mai multă 
lume din firmă să asiste la focus grup. Cea mai importantă parte a focus grupului 
sunt persoanele din spatele oglinzii, printre care trebuie să se afle şi cei ce vor lua 
decizii în firmă. 

Soluţia: Luaţi parte la focus grupuri. 

9. Respondentul care le ştie pe toate. Există respondenţi care „le ştiu pe toate” şi care 
„le ştiu pe toate şi vorbesc în numele publicului cumpărător”. Aceştia încetinesc 
progresul focus grupului. 

Soluţia: Reduceţi-i la tăcere. 

10. Să luați decizii pripite şi în grabă. După ce ați stat 6 ore şi ați analizat datele în- 
cercând să rețineți din focus grup mai mult decât poate reține şi computerul, nu e 
momentul să luaţi decizii care să afecteze viața proiectului vostru. Aşteptaţi până a 
doua zi şi veți vedea că lucrurile încep să se potrivească. 

Soluţia: Nu renunțaţi la recapitulări şi revederi ale materialelor culese înainte de a 

lua o decizie. 


Ancheta este metoda de cercetare prin care un număr ridicat de persoane este inter- 
vievat în vederea aflării preferințelor, cunoştinţelor, satisfacției lor în legătură cu anu- 
mite produse. Este metoda pe baza cărora se fac generalizări la nivelul întregii populații 
cu acele caracteristici. Spre exemplu, prin anchetă se poate afla câte persoane cunosc 
produsele firmei mele şi câte dintre ele preferă produsul meu. Aceasta este cea mai po- 
trivită metodă de a culege informaţii descriptive. 

Anchetele pot fi structurate, când se folosesc liste cu întrebări prestabilite, ce au ace- 
eaşi formă pentru toți respondenții, şi anchete nestructurate când operatorul de interviu 
va conduce discuția cu fiecare respondent în funcție de răspunsurile acestuia. 

Anchetele mai pot fi directe, când cercetătorul pune întrebări directe referitoare la 
comportamentul consumatorului (Spre exemplu: „De ce nu cumpăraţi încălțăminte de 
la Leonardo?”) sau indirecte când cercetătorul pune întrebări de genul „Ce fel de oameni 
cumpără încălțăminte de la Leonardo?”. În acest fel putem afla spre exemplu, de la con- 
sumator de ce nu cumpără el de la Leonardo şi ce îi atrage pe alții la magazinele respec- 
tive. Se pot afla astfel motive de care nici consumatorul nu este conştient. 

Ancheta este cea mai obişnuită metodă de culegere a datelor primare şi ea foloseşte 
ca principal instrument chestionarul. 

Experimentul este cea mai riguroasă metodă de cercetare. Scopul cercetării pe bază de 
experiment este de a afla relația cauză-efect. Experimentul a fost definit de Parasura- 
man ca fiind 


Acea procedură prin care una sau mai multe variabile cauzale sunt manipulate (mo- 
dificate) în mod sistematic, fiind adunate date despre variabilele-efect, în timp ce alți 
factori ce pot influenţa variabilele-efect sunt ținuți sub control (la un nivel constant). 


Spre exemplu, prin experiment se poate analiza: impactul creşterii prețului unui pro- 
dus (cauză) asupra profitabilității sale (efect); influența creşterii numărului de vizite ale 
cumpărătorilor în magazinele din lanțul de distribuție a produsului (cauză) asupra 
vânzărilor (efect) sau influența schimbării locului pe raft a produsului (cauză) asupra 
vânzărilor (efect). 

Observarea şi intervievarea se folosesc în special în cercetări exploratorii, anchetele în 
cele descriptive şi experimentele în cele cauzale. 

3. Instrumente de cercetare. Există două mari categorii de instrumente ce pot fi folosite 
pentru colectarea datelor primare: chestionarele şi mijloacele mecanice. Mijloacele me- 
canice cuprind camera video, audiometrul (aparat electronic ataşat la televizoarele celor 
ce participă la cercetare, care înregistrează cât de des şi pe ce durată este televizorul fo- 
losit cât şi canalele ce sunt apelate), tahitoscopul (instrument prin care o anumită recla- 
mă este prezentată în mod repetat, unei persoane pe durate de la câteva miimi de 


8 Ibidem, p. 282. 

secundă până la câteva secunde, iar după fiecare expunere individului i se cere să des- 
crie tot ce îşi aminteşte). Sunt instrumente mai puțin folosite în cercetările de marketing. 

Chestionarele sunt de departe cel mai uzitat instrument de colectare a datelor primare în 
cercetările de marketing. În general un chestionar constă într-un set de întrebări, 
prezentate respondenților, la care aceştia trebuie să răspundă. Întrebările ce pot fi incluse 
în chestionar se împart în două mari categorii: întrebări cu răspunsuri libere şi întrebări 
cu răspunsuri limitate. Întrebările cu răspunsuri libere permit respondenților să foloseas- 
că propriile lor cuvinte când dau răspunsuri. Acest tip de întrebări este foarte potrivit 
pentru cercetările de explorare, când cercetătorul doreşte mai degrabă să afle cum gân- 
desc oamenii, decât câți oameni gândesc într-un anumit fel. Întrebările cu răspunsuri li- 
mitate prespecifică toate variantele de răspuns posibile, iar respondentul alege prin bifa- 
re, varianta potrivită. Tabelul nr. 1 prezintă exemple pentru fiecare categorie de întrebări. 

2.4. Eşantionarea sau stabilirea eşantionului presupune luarea următoarelor decizii: 
Cine va fi inclus în eşantion? Ce mărime va avea eşantionul? Ce procedură de eşan- 
tionare se va folosi? 

e Cine va fi inclus în eşantion? Cine va fi intervievat? Cercetătorul va defini caracteristi- 
cile segmentului de populaţie ce va fi intervievat. Spre exemplu, în cazul unei companii 
aeriene se va preciza dacă vor fi intervievaţi oameni de afaceri, călători ce merg în 
vacanţă sau ambele categorii. Se va stabili ce categorii de vârstă vor fi incluse, dacă vor 
fi intervievate şi soțiile sau numai soții. 

e Mărimea eşantionului răspunde la întrebarea: câte persoane vor fi intervievate? Cu 
cât eşantioanele sunt mai mari, cu atât rezultatele sunt mai sigure. Un eşantion mare 
este şi foarte costisitor. Nu este necesar să intervievăm întreaga populaţie sau nici măcar 
o parte mare a populației. Un eşantion de 1% poate oferi rezultate foarte bune dacă 
procedura de selectare a eşantionului este corespunzătoare”. 

e Procedura de eşantionare răspunde la întrebarea cum vor fi aleşi respondenții? Pentru 
a putea generaliza rezultatele cercetării este recomandabil să folosiți o metodă de eşan- 
tionare bazată pe probabilități. Prin această metodă fiecare component al populației 
respective are o şansă egală de a fi inclus în eşantion. Când costul sau timpul cerut pen- 
tru eşantionarea pe bază de probabilități sunt foarte ridicate, când nu se cunoaşte mări- 
mea populaţiei cu caracteristicile de interes, se pot folosi metodele de eşantionare non- 
probabilistice. Aşa este eşantionul de convenienţă, când cercetătorul selectează po- 
pulația cel mai uşor accesibilă. 

2.5 Metode de contactare a respondențţilor sunt cele ce răspund la întrebarea: cum vor fi 
respondenții contactaţi? Avem cele 3 variante clasice: telefon, personal şi poştă şi în 
ultimii ani internetul. Fiecare metodă are avantajele şi dezavantajele ei. Ancheta 
realizată prin poştă este cea mai ieftină, dar are şi rata răspunsului cea mai scăzută. 
Contactarea personală asigură o acuratețe a datelor maximă, dar este şi cea mai 
costisitoare. Internetul este foarte ieftin, dar nu poate include decât anumite categorii de 
respondenţi. Alegerea metodei de contactare se realizează în funcție de gradul de 
acuratețe dorit şi de constrângerile de timp, cost şi personal ale firmei. 


° Kotler Philip, op. cit. , p. 110. 

Tabel nr. 1 Tipuri de întrebări închise şi deschise 


Intrebări cu răspunsuri limitate (întrebări închise) 


Tipul de întrebare 


Exemplu 


Cu două variante de 
răspuns 


Vizitaţi magazinul Stefanel? Da | ] Nuf ] 


Cu răspunsuri multiple 


Aproximativ câte telefoane la mare distanţă, dați pe 
săptămână? 0-1 [ ] 2-3 [ ] 4-5 [ ] peste 5 [ ] 


Scala Likert 


Companiile mici oferă servicii mai bune decât cele mari. 
aprob în totalitate [ ] aprob [ ] nici nu aprob, nici nu dezaprob 
| ] dezaprob [ ] dezaprob în totalitate [ ] 


Diferențiala semantică 
(7 puncte) 


Compania aeriană Tarom este 
Mare sa se Mică 
Modernă ....... Demodată 


Scala de importanță 


Când cumpăr un şampon, ambalajul este pentru mine: 
extrem de important | ] foarte important | ] 
important | ] puţin important | ] deloc important | ] 


Scala de gradare 


Mâncarea oferită la Pizza Hut este 
excelentă | ] foarte bună [| ] bună [ ] 
necorespunzătoare | ] total necorespunzătoare | ] 


Scala intenției de a cumpăra 


După gustarea ciocolatei cu lapte Poiana 

voi cumpăra sigur | ] probabil că voi cumpăra | ] 
nu sunt sigur | ] probabil nu voi cumpăra | ] 
sigur nu voi cumpăra | ] 


Intrebări cu răspunsuri libere (întrebări deschise) 


Tipul de întrebare 


Exemplu 


Întrebare complet 
nestructurată 


Care este opinia Dvs. despre Hotelul Bucureşti? 


Asocierea de cuvinte 


Care este primul cuvânt care vă vine în minte când auziţi 
Agenţie de turism 
Călătorii 


Completarea unei propoziții 


Când aleg ce cremă de față să cumpăr, cel mai important 
pentru mine este 


Completarea unei povestiri 


Am vizitat ieri magazinul Tina R. Vânzătoarele m-au salutat 
de cum am intrat. Aceasta m-a făcut să am următoarele 
gânduri şi sentimente 


Completarea unei figuri 


Se prezintă o figură cu două personaje care stau de vorbă şi 
unul face o afirmație. Respondentului i se cere să se identifice 
cu celălalt personaj şi să formuleze un răspuns. 


Testul tematic de percepție 


Se prezintă respondenților o imagine (a firmei, a produsului) 
şi li se cere să inventeze o povestire despre ceea ce cred ei că 
se petrece în figura respectivă. 


Sursa: Tabel adaptat după Nicolescu Luminiţa, “Studiile de Marketing - Baza Proiectării Strategiei 
Firmei” în Strategii Manageriale de Firmă, Nicolescu Ovidiu (coordonator), Editura Economică, 
Bucureşti, 1996, pp. 217-219. 

3. Colectarea informațiilor este etapa cea mai costisitoare şi cea expusă celor mai multor 
erori. Principalele probleme ce pot apare în desfăşurarea unei anchete sunt ca respon- 
denții să nu fie acasă şi să fie necesar să fie recontactaţi sau înlocuiți; unii respondenţi 
vor refuza să coopereze; alți respondenţi vor furniza răspunsuri părtinitoare sau false. 
Într-o secțiune viitoare vom discuta pe scurt cum pot firmele evita cele mai comune 
greşeli în timpul unei cercetări, inclusiv în etapa de colectare a datelor. 

4. Analiza datelor constă în extragerea informațiilor relevante dintre datele obținute. 
Aceasta presupune în multe cazuri efectuare de calcule statistice ca medii, dispersii, 
frecvenţe, corelaţii, parte din care necesită apelarea la persoane cu cunoştinţe de statis- 
tică. Mediile şi frecvențele sunt cele mai simple calcule, pe care le poate efectua oricine. 

5. Prezentarea rezultatelor. Cercetătorul va prezenta rezultatele cercetării decidenților, 
managerilor de marketing sau altor manageri din cadrul firmei. De aceea prezentarea 
trebuie să fie succintă, la obiect, sistematizată, sugestivă şi adaptată audienței (în funcție 
de ce este de interes pentru fiecare grup de audienţă în parte). 

Cercetarea calitativă, care este utilizată în cercetările exploratorii şi nu numai, este 
forma de cercetare care a luat o mai mare amploare în ultimii ani, fiind tipul de 
cercetare ce ajută cel mai mult la înțelegerea comportamentului consumatorului. 
Cercetarea calitativă din ultimii ani, care se mai regăseşte în literatura de specialitate 
sub denumirile de cercetare interpretativă sau cercetare post modernistă, are un număr 
de caracteristici pe care vom încerca să le prezentăm succint în continuare: 

1. Observarea naturalistă. Observatorul va fi imersat în contextul în care se desfăşoară 
evenimentele şi are contacte prelungite cu informatorii (consumatori, firme, etc). 
Aceasta a devenit una dintre cele mai comune practici de cercetare, urmărindu-se 
în acest fel capturarea fenomenelor în complexitatea lor. 

2. Contextualizarea progresivă este o altă strategie de cercetare utilizată din ce în ce mai 
mult în ultimul timp. Deoarece faptele au întotdeauna loc într-un anumit context, 
o atenție sporită se acordă în ultimul timp studierii contextului în care fenomenul 
are loc şi în care se amplifică. Cercetarea contextuală încearcă să identifice cum 
comportamentul consumatorului se propagă în mod progresiv mai departe la 
nivel de familie, la nivel de comunitate şi la nivel de societate. 

3. Maximizarea comparațiilor. Pentru a putea ordona modelele de comportament ale 
consumatorilor, cercetătorii trebuie să facă în permanență comparații. În acest fel 
ei vor putea identifica similarități şi diferențe între fenomene şi în consecință pot 
furniza informaţii pentru luarea unor decizii de marketing variate în funcție de 
caracteristicile fiecărui grup. 

4. Abordarea unor subiecte delicate. Cercetătorii sunt interesați în experienţele reale ale 
consumatorilor şi doresc ca aceştia să le povestească în mod autentic. Astfel cerce- 
tătorii trebuie să-şi dezvolte intuiţia pentru a afla cât mai multe despre consumatori. 
Respondenţii au început să fie priviți şi tratați ca şi colaboratori sau consultanţi în 
procesul cercetării, ei participând la partea de creație a procesului de cercetare prin 
abordarea unor subiecte delicate. Metodele de cercetare specifice folosite în acest 
scop sunt: observarea participativă, interviurile şi metodele proiective. 

2.b. Redu costurile de cercetare: organizează cercetarea în 
firma ta! 


Realizarea de studii de marketing poate fi foarte costisitoare. Există însă modalități 
prin care chiar şi cele mai mici firme pot obține aceleaşi rezultate ca şi marile firme: 


Organizați singuri cercetarea! 


Mergeţi în magazinul local şi priviți cum citeşte consumatorul instrucțiunile de pe 
produse, cum ia el decizia de a cumpăra un produs sau altul. 

Aflaţi cât mai multe despre consumatorii firmei vorbind cu ei. Încercați să aflați cum 
vorbesc ei despre produsul firmei, dar mai ales ce răspunsuri dau ei despre produsul 
firmei. 

Vorbiţi cu ei! Este mult mai ieftin decât să cereți unui cercetător să o facă. 

Cercetează înainte de a cheltui! 


Nu creați prototipuri prea curând şi nu vă creați idei preconcepute prea repede. 
Firmele şi întreprinzătorii cheltuiesc milioane de lei pentru a crea ambalaje, echipa- 
mente şi ingrediente la produsele lor înainte de a arăta produsul consumatorului, de a-l 
întreba şi de a afla dacă există interesul de a achiziționa acel produs. Cercetarea con- 
sumatorului trebuie să vă servească ca ghid în dezvoltarea şi vânzarea de produse. Este 
într-adevăr mult mai uşor să construieşti o casă de la zero aşa cum o doresc ocupanții 
decât să dărâmi pereți şi să renovezi o casă veche pentru a o face aşa cum doresc ocu- 
panțţii. Acest lucru este valabil şi pentru produse în marketing. 


Organizaţi propriile focus grupuri! 

Dacă nu vă permiteți angajarea unui moderator, moderați chiar voi focus grupul. Nu 
este foarte dificil. Arătaţi respondenţilor produsul şi observați cum reacționează ei. Da- 
că nu vă permiteți un focus grup tradițional, fiți creativi. Spre exemplu, dacă aveți un 
produs pentru copii, mergeţi la o grădiniță, la o şcoală şi organizaţi-le acolo. Dacă nu vă 
permiteți grupuri abordaţi persoane individuale şi staţi de vorbă cu ele. 


Creați legături de afaceri! 


Când produsul vostru este un produs industrial sau se adresează unui consumator 
organizațional, staţi de vorbă cu persoane din industria respectivă. Cei mai multi între- 
prinzători nu cred că oamenii de afaceri ocupați le vor oferi din timpul lor pe gratis. 
Greşesc. Oamenii de afaceri pot fi uşor de abordat. Dacă ştiu că nu încerci să le vinzi ce- 
va, mulți vor fi încântați să stea de vorbă despre produsul vostru. Oamenilor le place să 
dea sfaturi şi să joace rolul de experți. 


Nu cereti părerea prietenilor sau colegilor! 


Nu e bine să vă întrebaţi prietenii sau colegii ce cred despre produsul vostru. Ei fie că 
vor încerca să fie politicoşi şi să vă spună că este o idee bună chiar dacă nu cred aşa, sau 
vă vor spune în mod brutal „Este cea mai proastă idee pe care am auzit-o vreodată!” Nu 
cercetaţi produsul vostru cu oamenii pe care-i cunoaşteţi, sunt persoanele cele mai ne- 
potrivite pentru a sta de vorbă. 

Încercați să profitați de ce există gratis! 

Cercetarea este într-adevăr scumpă. Dar există un grup de persoane care vă pot da 
informaţii importante gratis. Pentru a obține informații gratis înainte de a întreprinde 
orice fel de acțiune, contactaţi media. Aceştia sunt un grup de persoane care vă pot in- 
fluenta succesul. Ei sunt editorii de la revistele de specialitate şi ei vor avea interesul să 
vă ofere informaţii deoarece vor dori să-şi umple buzunarele din viitoarea reclamă pe 
care voi o veți cumpăra. Ei vor avea cunoştinţe despre consumatori, segmente de piaţă, 
competitori şi tendinţe în industria respectivă. Ei sunt de asemenea persoane foarte 
ocupate, de aceea trebuie să vă fie clar ce doriți să aflați şi să fiți succinți. 


2.c. Cum să evităm cele mai comune greşeli în cadrul unei 
cercetări 


În aprilie 1985 firma Coca-Cola a început să-şi pregătească consumatorii din SUA 
pentru introducerea unui nou produs, a băuturii Coca-Cola îmbunătățite. Principalul mo- 
tiv pentru schimbarea formulei băuturii era faptul că firma pierdea din cota de piață a 
celor 22 de miliarde de dolari, cât era piața băuturilor răcoritoare atunci. Produsul con- 
curent Pepsi Cola câştiga din cota de piață pentru că avea un gust mai dulce şi plăcea 
tinerilor şi datorită unor serii reclame cu cântăreți cunoscuți ca Michael Jackson şi Lionel 
Ritchie. O pierdere de 1% din cota de piață reprezentau pierderi de 220 milioane $. Mana- 
gerii de la Coca Cola s-au alarmat. Au investit 4 milioane $ pe parcursul a 3 ani realizând 
peste 190.000 de teste de gust în SUA. Studiul a arătat că în testele oarbe (fără ca res- 
pondentul să ştie marca produselor pe care le testează) băutorii de Cola Cola preferau 
Pepsi pentru că era mai dulce decât Coke. Astfel Coca-Cola a conceput un nou produs, 
„noua“ Coke. Rezultatul testelor oarbe a fost că 53% dintre consumatori preferau noul 
gust, iar 47% vechiul gust. Aşa că firma a introdus noul produs pe piață. Timp de 3 luni 
după introducerea „noului” Coke sediul firmei din Atlanta a fost bombardat cu 1.500 de 
telefoane zilnic de la consumatori de Coke supăraţi ce cereau firmei să se reîntoarcă la 
vechea formulă, la formula originală. În iulie 1985, preşedintele firmei Coca Cola, în fața 
camerelor de luat vederi a anunţat întoarcerea la vechea formulă ce urma să se numească 
„Coca Cola Classic” (numele ce a câşigat în faţa altor variante cum ar fi „Coke Original”, 
„Coke 1886”, „Vechea Coke”, „Coke 1”) şi a reținut noua formulă sub numele de simplu 
„Coke”. Decizia de a menţine vechea Coke s-a dovedit înțeleaptă deoarece vânzările de 
Coca Cola Classic au fost de 8 ori mai mari decât cele de „noua” Coke. 

Se pune întrebarea de ce studiile de cercetare efectuate pe parcursul a 3 ani (teste de 
gust şi studii de marketing) au condus la luarea unor decizii de marketing greşite? Ce fac- 
tori au deformat testele de gust şi testele desfăşurate în magazine prin care consumatorii 
erau întrebaţi ce Coca preferă? Ce alți factori au influențat consumatorii în achiziționarea 
produsului Coca Cola. Se pare că ataşamentul psihologic față de Coca Cola original şi 
amintirile pe care consumatorii de toate vârstele le asociau cu acest produs au contribuit 
la dorința de a păstra Coke aşa cum exista el pe piață de aproape 100 de ani. 

Exemplul firmei Coca Cola ne arată atât beneficiile dar şi pericolele desfăşurării de 
studii de marketing. 


10 Berkovitz Eric, Kerin Roger şi Rudelius William, op. cit., pp. 141-142. 

Câteva sfaturi legate de cum putem evita cele mai comune greşeli care se întâlnesc la 
realizarea unei cercetări de marketing; sunt prezentate în continuare. 

1. Să nu încercaţi să influențați respondențţii într-un fel sau altul. Spre exemplu, 
modalități nepotrivite în care pot fi desfăşurate cercetările sunt următoarele: 

Operator de interviu: Câţi ani aveţi? 

Respondent: Douăzeci şi unu. 

Operator de interviu: Nu, pentru acest studiu aveți 30. 

sau 

Operator: Priviţi această reclamă. 

În timp ce respondentul privea reclama, el încercuia răspunsurile fără să pună nici o 
întrebare, explicând: Nu am timp de răspunsurile Dvs., am nevoie de cât mai mulți res- 
pondenţi. Aşa procedez tot timpul. 


Este necesară evitarea întrebărilor cu răspuns sugerat, de genul: 

„Ce părere aveți despre calitatea produselor de pe piață în ziua de astăzi, este la fel 
de ridicată cum era acum 10 ani?” 

Da Nu Nu ştiu 

Această întrebare sugerează de fapt consumatorilor ce să răspundă. 

Întrebările trebuie construite cât mai neutru cu putinţă, altfel răspunsurile nu vor fi 
cele reale şi în consecință datele adunate vor fi eronate. 

O construire neutră a întrebării prezentate mai sus ar fi: 

„Ce părere aveţi în legătură cu calitatea produselor de pe piaţă în ziua de azi în 
comparaţie cu calitatea produselor de pe piață de acum 10 ani?” 

a) Calitatea produselor este mai bună în prezent decât acum 10 ani 

b) Calitatea produselor este mai slabă în prezent decât acum 10 ani 

c) Calitatea produselor este aceeaşi în prezent ca acum 10 ani 

d) Nu am nici o opinie 

Interesul vostru într-o cercetare este să aflați ce are consumatorul de spus, nu să con- 
firmati ceea ce credeţi voi că are el de spus. Dacă faceți acest lucru vă furați singuri că- 
ciula. Trebuie să aflați opiniile sale cât şi caracteristicile sale reale, tocmai pentru a şti 
care sunt acestea şi a încerca să i le satisfaceți. 

2. Să nu le cereţi respondențţilor să răspundă la prea multe întrebări. Acest lucru re- 
duce din validitatea răspunsurilor primite. Dacă respondentul are de răspuns la prea 
multe întrebări există riscul fie să refuze de la bun început să participe la studiu, fie se 
va plictisi şi răspunsurile vor fi din ce în ce mai superficiale, în cazul în care nu va 
renunța pe parcurs. 

3. Să nu realizați studii de cercetare în afara contextului. Spre exemplu, să testați gustul 
băuturilor răcoritoare în momentul în care sunt diluate cu gheaţă sau gustul cafelei când i 
se adaugă alți aditivi; să organizați medii de desfăşurare a cercetării simulate când există 
şi pot fi folosite mediile reale; să chestionați un membru nepotrivit al familiei şi alte astfel 
de greşeli ce plasează cercetarea în afara contextului potrivit pentru cercetare, a 
contextului în care de fapt este folosit produsul în realitate. 

4. Să nu includeți prea multe întrebări într-un singur studiu. Întrebările incluse într-un 
studiu este bine să se concentreze pe una maxim două subiecte de interes. Dacă urmăriți 
prea multe obiective şi includeți foarte multe întrebări legate de toate subiectele de 
interes, chestionarul vostru va fi foarte disipat, şi riscați să ştiţi foarte puţine lucruri 

despre foarte multe subiecte, în loc să ştiţi multe lucruri despre câteva subiecte. Dacă 
faceţi acest lucru riscați să nu puteţi lua decizii detaliate şi documentate de marketing. 

În chestionar trebuie incluse numai întrebările relevante la obiectivele cercetării. O 
modalitate de a afla care întrebări sunt necesare este de a ne întreba după fiecare între- 
bare inclusă în chestionar: „Poate fi obiectivul cercetării îndeplinit fără a include această 
întrebare în chestionar?” Dacă răspunsul este da, atunci înseamnă că ar trebui să elimi- 
năm întrebarea din chestionar. 

5. Să nu cereți respondenților să răspundă la întrebări la care ei de fapt nu pot răspun- 
de pentru că nu au informațiile necesare sau nu îşi pot aminti. Spre exemplu, nu putem 
întreba respondențţii dacă li se par potrivite prețurile unui produs, dacă ei nu ştiu care 
sunt aceste prețuri. Sau este greşit să întrebaţi respondenții de câte ori au fost la piață pe 
parcursul anului trecut. Ei nu îşi pot aminti cu exactitate acest lucru, ar presupune cal- 
cule, este o întrebare la care se răspunde greu. În schimb îi puteţi întreba de câte ori au 
fost în ultimele două săptămâni şi să calculați voi ulterior numărul mediu de vizite pe un 
an, folosind media pe cele două săptămâni. Abilitatea unui respondent de a-şi aminti un 
eveniment trecut este strâns legată de timpul scurs de la petrecerea evenimentului res- 
pectiv şi importanţa evenimentului pentru respondent. Cercetătorul trebuie să se pună el 
în locul respondentului când formulează fiecare întrebare. Întrebările care nu au înţeles, 
la care nu se poate răspunde sau este dificil de răspuns, trebuie modificate sau eliminate. 

6. Să nu cereţi respondenților să citească ceva fără să aveţi răbdare cu cei ce nu ştiu să 
citească sau citesc foarte încet. Nu trebuie să faceți respondentul să se simtă prost pen- 
tru un lucru pe care nu îl poate face. Şi este cu atât mai important să aveţi răbdare cu 
aceşti respondenti, cu cât segmentul vostru de piață vizează astfel de consumatori. 

7. Nu continuaţi un interviu când observați că există discrepanțe în răspunsurile date 
de respondent. Una şi aceeaşi întrebare poate fi pusă în mai multe feluri în acelaşi 
chestionar. Este o practică obişnuită de a cere aceleaşi date sub diferite forme pentru a 
verifica constanţa lor. Când observați că respondentul oferă date diferite înseamnă că 
nu oferă răspunsuri reale, iar răspunsurile lui nu mai sunt de interes pentru voi. 

8. Trebuie să oferiţi respondențţilor suficient timp pentru a putea evalua caracteris- 
ticile şi performanţele produsului nostru, când le cereți acest lucru. Nu îi grăbiţi. 

Nu includeți în chestionar sau interviu întrebări care conţin de fapt două întrebări 
într-una singură. Spre exemplu, o astfel de întrebare este următoarea: 

„Credeţi că firmele din ziua de azi sunt preocupate de angajații şi clienţii lor?” 

Da Nu Nu ştiu 

Prin această întrebare sunt ridicate două aspecte diferite (angajaţi, clienţi), dar se 
oferă un singur set de răspunsuri. 

10. Trebuie evitate întrebările cu variante de răspuns orientate într-o singură direcție. 

Exemplu: „ Cât de important este prețul când cumpăraţi o maşină nouă?” 

Mult mai important decât oricare alt factor_____ 

Foarte important 

Important 

Important într-o anumită măsură 

Neimportant 


Aceste variante sunt neechilibrate, pentru că 4 din 5 variante, sugerează prețul ca 
fiind un criteriu important. O versiune a aceleiaşi întrebări, dar echilibrată ar fi: 

„Cât de important este prețul când cumpăraţi o maşină nouă?” 
Foarte important ____ 

Oarecum important 

Nici important, nici lipsit de importanță 

Oarecum lipsit de importanță 

Complet lipsit de importanță 


11. Nu includeți în chestionare sau interviuri întrebări incomplete, ce lasă loc la pre- 
supuneri. 

Exemplu: „Sunteţi în favoarea, indiferent sau în defavoarea unei creşteri cu 10% a 
taxelor locale?” 

În favoarea Indiferent În defavoarea 

Răspunsurile la această întrebare vor diferi în funcție de câte informații deține res- 
pondentul în legătură cu necesitatea măririi cu 10% a taxelor. Presupunerea că toți res- 
pondenţii au informaţii precise despre ceea ce se discută în întrebare este un lucru 
periculos. 

Întrebarea pusă în mod corect ar fi: 

„Sunteţi în favoarea, indiferent sau în defavoarea unei creşteri cu 10% a taxelor 
orăşeneşti în vederea reparării drumurilor?” 

În favoarea Indiferent În defavoarea 


12. Nu includeți întrebările în mod dezordonat în chestionar sau interviu, pentru că 
veți dezorienta respondentul. Jineţi cont de următoarele reguli: 

e întrebările trebuie să se succeadă logic; 

e întrebările clasificatorii (legate de vârstă, educaţie, venituri) trebuie situate la 
sfârşitul chestionarului. Uneori se începe chestionarul cu cele mai simple dintre aceste 
întrebări; 

e întrebările delicate, jenante (personale) este recomandabil să fie situate tot către 
sfârşitul chestionarului; 

e întrebările care tratează acelaşi subiect este recomandabil să fie poziționate în mod 
grupat în chestionar; 

e instrucțiunile legate de salturile peste întrebări trebuie să fie foarte clare. 


Capitolul 3. Strategii specifice de marketing pentru 
cucerirea pieţei 


3. a. Alegerea consumatorului potrivit: segmentarea şi țintirea 
pieței 


Firma Global Spirits Company producător român de alcool şi produse alcoolice (vezi 
studiul din culegere), obține şi vinde o gamă de produse ce se adresează unor consuma- 
tori diferiți. Astfel până în anul 2002, firma avea în gama de produse băuturi ce se 
adresau segmentului popular şi segmentului mediu. Segmentul consumatorului mediu 
cuprinde: persoane cu un grad mediu spre ridicat de cultură, persoane preocupate de 
creşterea statutului lor social, cu vârste cuprinse între 20-60 de ani ca segment lărgit şi 
între 25-40 ani ca segment central, cu venituri nete cuprinse între 1.5 milioane lei - 3 mili- 
oane lei (54$-108$). Firma se adresează deopotrivă femeilor (cu Bartender's gin, Barten- 
der's vodcă de piersică/lămâie) şi bărbaţilor (cu vodca Black Label, Bartender's Fine 
Vodka). Preţurile acestor produse sunt cuprinse între 2$ şi 4$. Segmentul consumatorului 
popular cuprinde: persoane cu un grad de cultură scăzut către mediu, persoane fără pre- 
ocupări majore în a-şi ridica statutul social, persoane care cumpără produsele datorită 
unui raport calitate/ preț foarte bun, persoane care au vârste cuprinse între 20-60 ani ca 
segment lărgit şi între 30-50 ani ca segment central, cu un venit maxim de 1.5 milioane lei 
pe lună (54$). Firma se adresează deopotrivă femeilor (cu vişinata Bartender's, vodca 
Vulturul Regal, vodca Club 26) şi bărbaţilor (romul Bartender's, vodca Vulturul Regal, 
vodca Club 26). După anul 2002 firma a repoziționat o parte din produsele sale şi a intro- 
dus noi produse pe piață, vizând din nou consumatori diferiți: segmentul mediu (lichior 
Epriz), segmentul premium (vodca Dakk, ginul Bartender's) şi segmentul ultra premium 
(vodca Goldessa, coniacul Couture). Acesta este un exemplu de segmentare a pieţei. 


De ce trebuie o firmă să segmenteze pieţele? 


O firmă segmentează piețele pentru a răspunde mai bine dorințelor diferitelor 
grupuri de consumatori şi în acest fel îşi măreşte vânzările şi profiturile. 

Aşa cum am văzut, oamenii au nevoi şi dorinţe diferite, chiar dacă ar fi mult mai 
uşor pentru firme dacă nu ar fi aşa. 


Segmentarea pieței constă în agregarea cumpărătorilor potențiali în grupuri ce au nevoi 
comune şi care vor răspunde în mod similar la o acțiune de marketing". 


Cu alte cuvinte segmentarea pieței constă în gruparea consumatorilor în grupuri 
omogene, cu caracteristici similare în cadrul grupului, dar diferite de la un grup la altul. 
Grupurile ce rezultă din acest proces sunt segmentele de piață. Procesul de segmentare 
leagă de fapt nevoile consumatorului cu acţiunile concrete de marketing. În primul rând 
procesul de segmentare grupează consumatorii pe baza nevoilor comune, după care 

aceste nevoi şi beneficii dorite de consumator trebuie legate de acțiuni concrete de 
marketing, care să implice mixul de marketing; cu elementele lui: produs, preţ, distribuție, 
şi promovare. 

Am văzut într-un capitol anterior că există numeroşi factori care influențează com- 
portamentul consumatorului. Toţi aceşti factori devin acum criterii în funcție de care 
pot fi segmentate pieţele, deci în funcție de care pot fi grupaţi consumatorii. Vom lua în 
continuare în discuţie posibile criterii de segmentare a piețelor pentru cele două cate- 
gorii mari de consumatori: consumatorii individuali şi consumatorii organizaționali. 

Tabelul nr. 2 prezintă principalele criterii de segmentare a consumatorului individual 
din care vom discuta mai detaliat o parte. 


Vârsta. Nevoile şi dorințele consumatorului se schimbă odată cu vârsta, de aceea 
firmele trebuie să ofere produse adaptate diferitelor vârste. Spre exemplu, firma Lego a 
segmentat piața copiilor în funcție de vârstă în felul următor: 0-3 luni (zurgălăi Duplo); 
3-18 luni (cuburi Duplo); 2-5 ani (cuburi Lego). După vârsta de 5 ani, firma Lego a mai 
inclus un criteriu de segmentare şi anume sexul realizând jucării pentru băieți (Pirații, 
Poliţia spaţială, etc) şi jucării pentru fete (Gărgărița, Fantia)!?. 

Sexul. O serie de produse (îmbrăcămintea, cosmeticele, revistele şi chiar automobi- 
lele) sunt pretabile segmentării pe criteriul sex. Femeile reprezintă un segment separat 
pe piața automobilelor cu nevoi şi cerințe specifice, diferite de ale bărbaţilor deoarece 
femeile au o constituție mai mică decât a bărbaţilor, au o putere mai mică în braţe, sunt 
mai preocupate de probleme de siguranță decât sunt bărbații. 

De asemenea, s-a constatat că modul în care femeile şi bărbații răspund la mesaje 
persuasive diferă. Astfel femeile au tendinţa să ia deciziile mai lent şi sunt mai uşor de 
convins. De asemenea femeile sunt mai preocupate de comunitate şi de cei din jur în 
momentul în care iau o decizie, în timp ce bărbații sunt mai orientați spre atingerea 
unor obiective. De obicei bărbaţii se concentrează pe informaţii critice în luarea deci- 
ziilor, axându-se pe un singur beneficiu, în timp ce femeile iau mai multe aspecte în 
considerare la luarea unei decizii. De aceea pentru bărbaţi sunt recomandate mesaje ce 
evidenţiază un singur beneficiu al produsului, iar pentru femei cele unde sunt eviden- 
țiate mai multe avantaje. Este de asemenea de reținut că aceste diferențe în comporta- 
ment nu se regăsesc în toate situaţiile. În multe ocazii vom întâlni femei care sub pre- 
siunea timpului vor lua decizia pe baza unui singur avantaj, cât şi bărbaţi care atunci 
când iau o decizie importantă vor lua în considerare mai multe criterii. 

Criteriile demografice sunt cele mai uzitate criterii, fiind primul set de criterii cu care 
începe segmentarea piețelor. Acestea nu oferă însă o diferenţiere suficient de bună a 
consumatorilor în relația cu produsul firmei mele, de aceea segmentarea va continua 
prin completarea cu alte criterii dintre cele prezentate (psihografice, comportamentale). 
Oricum indiferent de ce alte criterii de segmentare vom folosi, criteriile demografice vor 
fi întotdeauna utilizate ca şi criterii de identificare a consumatorilor. 

Clasa socială este importantă şi este folosită ca un criteriu de segmentare a piețelor de- 
oarece consumatorii răspund în mod diferit la diferite strategii de marketing în funcție 
de clasa socială din care fac parte. Cei din clasa superioară vor pune valoare pe unicitate 
şi individualitate, de aceea strategii care să pună accentul pe sentimentele consumato- 


12 Kotler Philip, Armstrong Gary, Saunders John şi Wong Veronica, op. cit. , pp. 443-444. 

rului de individualitate vor avea succes în cazul acestor consumatori. Consumatorii din 
acest segment dovedesc o probabilitate mai mare de a încerca produse şi mărci necu- 
noscute, căutând unicitatea. Cei din clasa de mijloc, sunt cei ce pun accentul pe ordine şi 
organizare. Ei sunt cei ce apreciază funcționalitatea produselor şi vor cumpăra produse 
ale mărcilor cunoscute. Cei din clasa muncitoare sunt cei ce preferă produse şi servicii 


populare, din partea de jos a gamelor de produse. 


Tabel nr. 2 Criterii de segmentare a consumatorilor individuali 


Categorii de Criteriul Subcategorii (segmente): 
criterii 
Regiune Muntenia, Moldova, Dobrogea, Transilvania, 
Banat. 
Criterii Mărimea oraşului Sub 10.000 loc.; 10-20.000 loc.; 20-50.000 loc.; 
geografice 50-100.000 loc.; 100-300.000 loc.; peste 300.000 loc. 
Densitate Urban, rural. 
Vârstă Sub 6 ani, 6-12 ani, 13-18 ani, 19-24 ani, 25-34 ani, 
35-49 ani, 50-64 ani, peste 65 ani. 
Sex Masculin, feminin. 
Mărimea familiei 1-2, 3-4, 5 şi peste. 
Stadiul din ciclul de | Tânăr singur; tânăr căsătorit fără copii, tânăr 
viață al familiei căsătorit cu copii sub 6 ani, tânăr căsătorit cu copii 
Criterii de 6 ani şi peste 6 ani, matur căsătorit fără copii 
demografice sub 18 ani, matur singur, bătrân căsătorit fără 
copii sub 18 ani, bătrân singur (văduv). 
Stare civilă Necăsătorit, căsătorit, divorţat, concubin, văduv. 
Venitul lunar Sub 1.5 mil. lei, 1.5-3 mil. lei, 3-5 mil lei, 5-7.5 mil. 
lei, 7.5-10 mil. lei, peste 10 mil. lei. 
Educaţie 9 clase şi mai puțin, liceul, facultate, studii 
postuniversitare. 
Religie Ortodox, catolic, altă religie. 
Naţionalitate Român, maghiar, german, bulgar, altele. 
Clasa socială Clasă superioară, clasă mijlocie, clasă muncitoare. 
Criterii Personalitate Agresiv, ambițios, extravertit, introvertit, 
psihografice impulsiv, autoritar, etc. 
Stil de viață Valorile apreciate: munca, timpul liber, etc. 
Modul de folosire a timpului: sport, film, călătorii. 
Ocazia de achiziţie Obişnuită, specială. 
Avantaje (beneficii) | Calitate; preţ, servicii conexe, comoditate, 
căutate prestigiu. 
Criterii Statutul Non utilizator, fost utilizator, potenţial utilizator, 
comportamentale. | utilizatorului utilizator pentru prima oară, utilizator obişnuit. 
Rata de utilizare Uşoară, medie, ridicată. 
Fidelitatea Zero, medie, puternică, absolută. 
Familiaritatea cu Nu ştie de existența produsului, conştient de 
marca produsului existența produsului, informat, interesat, dornic, 
cu intenţia de a cumpăra. 
Atitudinea față de Entuziastă, pozitivă, indiferentă, negativă, ostilă. 
produs 

Surse: Tabel adaptat după: Berkovitz Eric, Kerin Roger şi Rudelius William, Marketing, Irwin, Boston, 
USA, 1989, p. 202; Kotler Philip, Armstrong Gary, Saunders John şi Wong Veronica, Principiile 
Marketingului, Editura Teora (traducere), Bucureşti, 1999, p. 442 şi Blythe Jim, Comportamentul 


Consumatorului, Editura Teora (traducere), Bucureşti, 1998, p. 190. 


Cu toate acestea, cei din clasele superioare cumpără şi produse populare, de aceea 
este recomandabil ca acestea să fie poziționate ca produse de masă, şi nu neapărat adre- 
sându-se clasei de jos. În acelaşi timp, o parte dintre cei din clasa de jos, vor avea mai 
multe venituri disponibile decât cei din clasa superioară pentru anumite tipuri de pro- 
duse. Datorită faptului că ei cheltuiesc mai puţin pe casă şi pentru activități legate de 
stilul de viață, vor avea bani pentru a-i cheltui pentru achiziționarea unui televizor co- 
lor ultimul tip, spre exemplu. 

Stilul de viaţă este un criteriu de segmentare folosit, deoarece diferențiază alegerile pe 
care le fac consumatorii. Acest criteriu este folosit de agenţii de publicitate care identifică 
segmente de consumatori generale în funcție de stilul de viață (spre exemplu, constrânşii, 
majoritatea medie, inovatorii), dar care reprezintă o caracterizare generală a celor ce sunt 
cuprinşi în grupul respectiv şi au de obicei un nivel de aplicabilitate redus pentru 
produsele specifice ale unei firme. De aceea sunt firme care au identificat propriile lor 
segmente de piaţă, în funcție de stilul de viață, pentru produsul lor. Spre exemplu, firma 
Nestlé a identificat două mari segmente de piață pentru produsele sale din ciocolată: 
segmentul iubitorilor de ciocolată deprimați şi segmentul bărbaților energici. Segmentul 
consumatorilor de ciocolată deprimați sunt femei tinere ce cumpără şi mănâncă ciocolată 
tot timpul dar mai ales pentru a-şi alunga momentele de singurătate de acasă. Pentru 
aceşti consumatori gustul este foarte important, de aceea ei cumpără bomboane de 
ciocolată, specialități, produse scumpe. Segmentul bărbaților energici este format din 
bărbaţi tineri, care muncesc din greu şi care mănâncă ciocolată la orice oră din zi. Ei 
preferă batoanele de ciocolată (Lion, Snickers, Kit Kat) şi evită bomboanele de ciocolată!?. 
Consumatorii pot avea aceleaşi caracteristici demografice din punct de vedere al vârstei, 
al educaţiei, al veniturilor, dar vor diferi din punct de vedere al stilului de viață. 

Criteriile comportamentale au început a fi folosite din ce în ce mai mult în ultimii ani 
de marile firme multinaționale, ele fiind cele care practic diferențiază consumatorii în 
funcție comportamentul lor față de produsul firmei. Aceste criterii au marele avantaj că 
se trece de la caracterul de generalitate al celorlalte criterii de clasificare la comporta- 
mentul specific al consumatorilor față de fiecare produs în parte. 

Ocazia de cumpărare este un alt criteriu de segmentare care împarte consumatorii în 
cei ce cumpără în mod obişnuit produsul şi cei ce cumpără în mod ocazional produsul. 
Spre exemplu, sunt consumatori ce cumpără torturi în mod obişnuit, în mod curent, 
săptămânal şi consumatori ce cumpără torturi în mod ocazional (la zile de naştere, săr- 
bători). E lesne de închipuit faptul că un consumator ce cumpără în mod ocazional va 
dori de la acest produs alte lucruri (aspect, ornare, fastuozitate) decât cel ce cumpără în 
mod obişnuit (care doreşte o varietate mare a produselor). 

Avantajele (beneficiile) căutate reprezintă un alt criteriu foarte important de grupare a 
consumatorilor, deoarece el ne ajută să oferim consumatorilor ceea ce caută. Spre exem- 
plu, pentru pasta de dinţi au fost identificate 4 segmente de piață în funcție de avanta- 
jele căutate: economic, medical, cosmetic şi pe bază de gust. Cei ce cumpără pe criterii 


1% Ibidem, p. 451. 


Marketingul, premisa succesului în afaceri 


economice sunt bărbați (demografic), ce utilizează des produsul (comportamental) şi au 
o autonomie ridicată (psihografic). Cei ce cumpără căutând avantaje medicale (preveni- 
rea cariilor etc) sunt familiile numeroase (demografic), ce utilizează des produsul (com- 
portamental) şi care sunt de obicei conservatori (psihografic). Cei ce caută avantajul 
cosmetic (albirea dinţilor) sunt adolescenţii şi tinerii (demografic), fumători (comporta- 
mental) sociabili şi activi (psihografic). lar cei ce consumă produsul pentru gustul plă- 
cut sunt copii (demografic), ce preferă diferite arome (de căpşuni în România) şi care se 
autoimplică în procesul de spălare a dinților (psihografic). 

Rata de utilizare arată cât de des utilizează consumatorul produsul firmei, cantitatea 
de produs consumată într-o perioadă de timp dată. Un studiu realizat pe piața berii a 
relevat că 41% din gospodării cumpără bere. lar 87% din cantitatea de bere este cumpă- 
rată de cei ce consumă des acest produs. Cu alte cuvinte consumatorii frecvenți ai berii 
consumă de 7 ori mai multă bere decât celelalte categorii. Astfel, o firmă producătoare 
de bere va prefera să atragă un consumator care cumpără frecvent decât 7 consumatori 
ce cumpără ocazional. 

Aici se aplică regula lui Pareto, sau regula 80/20, care sugerează că 80% din vânzările 
firmei vin de la 20% din consumatori. Acesta (80/20) nu este un procent fix, dar sugerea- 
ză practic că de multe ori o mică parte din consumatori asigură o mare parte din vânzări. 

Se pune întrebarea: care şi câte dintre aceste criterii să folosească firma pentru seg- 
mentarea piețelor sale? Tipurile de criterii prezentate aici au avut scopul de exemplifi- 
care. Firmele pe de o parte pot folosi şi alte criterii de segmentare în afara celor enunțate 
aici, dar pe de altă parte ele nu vor folosi niciodată toate criteriile de segmentare pre- 
zentate. Atunci, se pune întrebarea care vor fi criteriile de segmentare ce vor fi folosite? 
Acele criterii ce sunt relevante. Care sunt criteriile de segmentare relevante? Acele criterii 
care diferențiază comportamentul consumatorului. Cu alte cuvinte nu voi folosi sexul 
drept criteriu de segmentare pentru piața pepenilor, când şi femeile şi bărbații consumă 
pepenii în acelaşi fel. În acest caz sexul nu este un criteriu de diferenţiere şi deci nu 
poate fi nici de segmentare. În schimb pentru produse cum ar fi îmbrăcămintea, sexul 
este unul dintre principalele criterii de segmentare. 

Totodată folosirea unui singur criteriu de segmentare a piețelor este insuficientă. Un 
singur criteriu nu va diferenţia suficient consumatorii. Este nevoie de folosirea a cel 
puţin 2-3 criterii de segmentare simultan. În multe țări au apărut sisteme de segmentare 
multicriteriale prin care consumatorii sunt grupați pe baza unui număr ridicat de crite- 
rii agregate. Spre exemplu, în Marea Britanie există sistemul geodemografic ACORN (A 
Classification of Residential Neighbourhoods) care clasifică populaţia pe baza a 40.000 de 
variabile obținute prin recensământ şi o grupează pe zone rezidențiale. În Olanda există 
un sistem similar Omnidata iar în Suedia sistemul Postaid. 

Sunt autori! ce sunt de părere că orice segmentare trebuie să înceapă de la modelele 
de utilizare ale produsului şi să continue cu alte criterii cum ar fi cele demografice. Con- 
form acestora, punctul de plecare ar trebui să fie examinarea modului în care consuma- 
torii utilizează produsul şi serviciul, pentru a înțelege cum se iau deciziile de cumpărare 
şi abia după aceea să se ia în considerare aspectele demografice. 

Un criteriu mai nou sugerat pentru segmentarea piețelor este utilizarea rolurilor 
diferite ale diferitelor persoane (membri ai centrului de cumpărare) în evaluarea alternati- 


14 Sternthal Brian şi Tybout Alice, „Segmentation and targeting”, în Kellog on Marketing, lacobucci Dawn 
(editor), John Wiley & Sons, Canada, 2001, p. 4. 

velor. Spre exemplu, mama în calitate de cumpărător va alege un produs alimentar pe 
baza criteriului nutrițional, în timp ce copilul în calitate de consumator al produsului va 
insista pe criteriul gust sau imagine a mărcii. 

Aşa cum am văzut, dacă există un număr de posibile criterii de segmentare a pieței 
pentru consumatorii individuali, în mod similar şi consumatorii organizaționali pot fi 
grupați în segmente de piaţă şi tratați în mod diferit. Tabelul nr. 3 prezintă criterii de 
segmentare a pieței pentru consumatorii organizaționali, dintre care vom detalia câteva 
în continuare. 

Mărimea firmei client este un criteriu important de segmentare care diferențiază com- 
portamentul clienților organizaționali. Este de preferat ca producătorii de mărimi mari 
să evite firmele clienți de mărime mică, deoarece volumul mic de vânzare către aceşti 
clienți nu asigură de cele mai multe ori pragul de profitabilitate. De asemenea, producă- 
torii de mărime mică ar trebui să evite firmele client mari, deoarece cererea acestora ar 
depăşi capacitățile de producție ale firmei mici. 

Criteriile de achiziție vor diferi de la o organizaţie la alta. Criteriile de performanță 
sunt cele ce evaluează măsura în care produsul obține performanţa maximă în situația 
de utilizare prevăzută pentru acesta. Criteriile economice sunt cele ce evaluează costul 
anticipat de cumpărare, stocare, utilizare şi întreținere a produsului. În funcţie de tipul 
de produs ce se achiziționează primează unele sau altele dintre aceste criterii. Spre 
exemplu, în cazul produselor simple şi a celor standardizate, criteriile economice do- 
mină. În cazul produselor mai complexe, a celor inovatoare, care generează un anumit 
grad de nesiguranță în utilizarea produsului, criteriile de performanţă vor prevala. 

Variabilele individuale cum ar fi caracteristicile personale şi structura puterii ne arată 
practic faptul că şi atunci când este vorba de organizații, tot indivizii sunt cei ce iau de- 
cizii, astfel, decizia de achiziționare a unei firme este influențată tot de oameni şi de 
legăturile existente între ei. În cadrul centrului de cumpărare o influență mai mare vor 
avea cei pe poziții manageriale, iar de vârsta, educația, atitudinea lor față de risc depin- 
de decizia de achiziție a organizaţiei. O persoană mai persuasivă în cadrul centrului de 
cumpărare poate influența mai mult decizia de achiziție a organizaţiei. Modul în care 
indivizii interacționează într-o organizație depinde şi de sursele de putere din 
organizaţia respectivă (autoritate, cunoştinţe, etc). 

Segmentarea piețelor se poate face în două moduri: a) a priori şi b) pe baza cercetări- 
lor de marketing. Segmentarea a priori este utilizată de obicei când sunt introduse 
produse complet noi pe piață. În această situaţie se stabilesc de către firmă criteriile de 
segmentare în funcție de caracteristicile consumatorului dorit. Spre exemplu, când au 
apărut pentru prima oară pe piață scutecele de unică folosință pentru copii, fiind un 
produs nou, producătorul s-a gândit că acest produs era destinat unui singur segment 
de piaţă, şi anume oamenilor cu copii mici. 

În cazul produselor existente pe piață, segmentarea pieţei se poate face prin colectarea 
de date primare prin cercetări de marketing, date care prelucrate prin metode statistice 
complexe, agregă şi grupează consumatorii în grupuri diferite între ele, dar similare în 
interiorul lor. Identificarea criteriilor psihografice şi comportamentale nu se poate face 
decât pe baza cercetărilor de marketing complexe şi a agregării datelor. 

După ce firma a identificat segmentele de piață existente, va trebui să ia decizia căru- 
ia sau cărora dintre acestea se va adresa. Procesul de alegere a unui segment de piață 

poartă denumirea de fintire. Firma va alege un segment de piaţă sau altul în funcție de 
atractivitatea segmentului. Dar ce înseamnă un segment atractiv? 


Tabel nr. 3 Criterii de segmentare a consumatorilor organizaționali 


Categorii de Criteriul Subcategorii (segmente): 
criterii 
Regiune Muntenia, Moldova, Dobrogea, 
Transilvania, Banat 
Criterii Mărimea oraşului Sub 10.000 loc., 10-20.000 loc., 20-50.000 
geografice loc., 50-100.000 loc., 100-300.000 loc., peste 
300.000 loc. 
Densitate Urban, rural. 
Ramura economică Industrie, agricultură, construcții, învă- 
țământ, transport, comerţ, financiar, etc. 
Mărimea companiei Mare, mijlocie, mică. 
Criterii Numărul de angajaţi Sub 10, 11-29, 30-99, 100-249, 250 şi peste. 
demografice Volumul anual al Sub 100 mil. lei, 100-500 mil. lei, 500 mil -1 
vânzărilor mild.lei, peste 1 mild. lei. 
Numărul de filiale 1-3, 4-5, 5-10, peste 10. 
Tipul de achiziționare Cumpărare nouă, cumpărare repetată 
directă, cumpărare repetată modificată. 
Criterii Modalitatea de organizare | Centralizată, descentralizată. 
organizaționale a funcţiei de aprovizionare 
Criteriile de achiziție Calitate, preţ, servicii asociate, flexibilitate, 
reputaţia furnizorului, criterii de 
performanţă, criterii economice. 
Cum se ia decizia Individual, în grup. 
Politica generală de Licitaţii deschise, ofertă sigilată, contract. 
aprovizionare 
Relaţia cu clientul Utilizator prezent, fost utilizator, 
neutilizator. 
Criterii / factori Urgenţa Urgent sau nu. 
situaționali Mărimea comenzii Mare, mică. 
Structura puterii Inginer, economist, specialist în marketing. 
Tipul de relații în cadrul Colaborare, compromis, evitare, coaliție. 
Criterii organizaţiei 
individuale Caracteristici personale ale | Vârstă, sex, pregătire, personalitate, stil de 
decidenților viață. 
Atitudinea faţă de risc a Preferă riscul, evită riscul. 
decidenților 


Gradul de loialitate 


Mare, medie, mică. 


Surse: Tabel adaptat după: Berkovitz Eric, Kerin Roger şi Rudelius William, Marketing, Irwin, Boston, 
USA, 1989, p. 206; Kotler Philip, Armstrong Gary, Saunders John şi Wong Veronica, Principiile 
Marketingului, Editura Teora (traducere), Bucureşti, 1999, p. 457; Haas Rober, Industrial Marketing 
Management, Kent Publishing Company, SUA, 1986, p. 65 şi Reeder Robert, Brierty Edward şi 
Reeder Berry, Industrial Marketing, Prentice Hall International, SUA, 1991, pp. 215-226. 


Un segment atractiv este un segment care este în primul rând măsurabil. Este absolut 
necesar să putem determina numărul persoanelor ce aparțin segmentului respectiv (cu 

caracteristicile stabilite) cât şi localizarea acestuia. Lipsa acestor informaţii pune firma în 
imposibilitatea de a şti care este mărimea pieţei şi unde şi cum poate comunica cu seg- 
mentul de piață ales. 

Un segment atractiv este de asemenea un segment accesibil. Accesibilitatea înseamnă 
posibilitatea de a ajunge la consumatorii vizați, din punct de vedere geografic (putem 
ajunge în zonele respective, există competitori în acele zone?), dar şi din punct de vede- 
re al comunicării (există mijloace de comunicare destinate consumatorilor cu acele ca- 
racteristici, există canale de distribuţie specializate pentru aceştia?). Consumatorii tre- 
buie să poată fi contactaţi şi serviţi în mod eficient. 

Un segment atractiv este un segment omogen. Nevoile grupului ţintă trebuie să fie 
similare deoarece în caz contrar produsul nu va satisface nevoile existente ale tuturor 
consumatorilor suficient de bine. 

Un segment atractiv trebuie să fie profitabil. El trebuie să fie suficient de mare pentru a 
fi profitabil, adică să merite diferenţierea strategiilor de marketing în mod special pentru 
acei consumatori. Un segment profitabil nu este neapărat un segment mare ca număr de 
consumatori. Firmele pot alege să deservească segmente mari de consumatori cu tendinţe 
de creştere, sau pot deservi segmente mici de piață (niṣe) pe care vor deține o poziție 
dominantă. Practic firmele caută grupuri de consumatori ale căror nevoi nu sunt 
satisfăcute. Acestea vor fi gata să plătească mai mult pentru un produs care le va satisface 
nevoile şi dorințele mai bine decât produsele existente. Viabilitatea unui segment este 
practic dată de numărul indivizilor ce compun segmentul, înmulțit cu diferența de preţ 
pe care ei sunt dispuşi s-o plătească. Firmele se pot adresa unor grupuri mici (segmente 
de piață mici, nişe) care sunt dispuse să plătească o diferență mare de preț în schimbul 
unui produs ce le va satisface foarte bine nevoile. Firmele se pot adresa unor grupuri 
mari de oameni (segmente de piață mari) care sunt pregătite să plătească numai diferenţe 
mici de preț pentru un alt produs cu puțin mai bun decât cele existente. Firma va selecta 
segmentele pe care le va deservi în funcție de atractivitatea segmentului şi de atuurile ei 
(cotă de piață, atuuri tehnologice, cunoştinţe de marketing, etc) . 

Aşa cum am menţionat firma, se poate adresa unui segment de piață sau mai multor 
segmente de piață, cu o strategie de marketing unică sau cu strategii de marketing 
diferenţiate. Există 3 mari strategii de servire a segmentului de piață ales: marketing 
nediferenţiat, marketing, diferențiat şi marketing concentrat. 

Marketingul concentrat sau marketingul de nişă, are loc când firma serveşte un 
segment mic de piață. Firmele ce adoptă această strategie se bazează pe principiul „Nu 
dorim să fim cei mai buni dintre cei mai buni, ci singurii într-un anumit domeniu” "5. 
Firma va servi un procent mare de consumatori pe o piață mică, cărora le va satisface 
necesitățile într-o măsură foarte mare. Este cazul magazinelor ce vând îmbrăcăminte de 
mărime foarte mare (XXXL şi peste), care servesc un segment mai mic de consumatori, 
care însă nu cumpără şi nu se pot îmbrăca de la alte magazine unde nu găsesc haine 
mărimea lor. Avantajul acestei strategii este că firma poate câştiga avantaj competitiv 
foarte uşor față de alte firme ce adoptă alte strategii, dar are dezavantajul că firma va 
depinde de un singur grup de consumatori. Riscul este foarte mare în cazul acestei stra- 


15 Blythe Jim, Comportamentul Consumatorului, Editura Teora (traducere), Bucureşti, 1998, p. 196. 

tegii, deoarece „se pun toate ouăle într-un singur coş”, iar o schimbare a dorințelor 
segmentului unic de piață poate avea efecte nefaste asupra firmei. 

Marketingul diferențiat are loc când firma serveşte mai multe segmente de piață şi cre- 
ează oferte separate pentru fiecare segment. În acest fel firma speră să-şi formeze o cli- 
entelă fidelă deoarece oferta ei se potriveşte mai bine dorințelor clientului. Spre exem- 
plu, producătorii de țigări vor avea țigări populare, țigări medii şi țigări de lux, adre- 
sându-se tuturor celor 3 segmente. De regulă, marketingul diferențiat aduce venituri 
mai mari decât marketingul nediferențiat. Acesta asigură luarea în considerare a mai 
multor oportunități de piață, eliminând dependenţa de un singur segment de piață, ca 
în cazul marketingului concentrat. 

Marketingul nediferențiat constă în servirea mai multor segmente de piață cu acelaşi 
produs şi aceeaşi strategie de marketing. În acest fel sunt ignorate diferențele între seg- 
mentele de piață intrându-se pe piaţă cu aceeaşi ofertă. Un astfel de exemplu este firma 
Coca-Cola care adresează produsul Coca-Cola tuturor consumatorilor, nediferențiați pe 
vârstă sau alte criterii. Această strategie este adoptată când firmele vor să aibă o poziție 
dominantă pe piață. În aceste cazuri de obicei se pune accentul pe caracteristicile produ- 
sului în reclamele asociate produsului. 

Alegerea uneia sau alteia dintre aceste strategii de servire a segmentului ales, se va 
face de către firmă pe baza mai multor considerente: 

Stadiul din ciclul de viață al produsului. În etapa de introducere a produsului pe piaţă, 
când nu există alte produse de substituție ale produsului firmei, este recomandată o 
strategie de marketing nediferențiată pentru a ajunge cu produsul la cât mai mulți con- 
sumatori. Pe măsură ce produsul ajunge la maturitate şi nevoile consumatorilor se vor 
diferenţia, este recomandabilă o strategie diferențiată. 

Structura şi intensitatea competiției. Când competiţia este puternică într-o anumită in- 
dustrie, o strategie de marketing diferențiată este recomandabilă, mai ales pentru firme- 
le mici. Firmele mari pot opta şi pentru marketing nediferenţiat. 

Variabilitatea pieței. Cu cât gusturile consumatorilor sunt mai diferite, cu atât este 
necesară o diferențiere mai mare. 

Gradul de variabilitate al produsului. Cu cât este mai uniform un produs (exemplu: 
porumb) cu atât mai nediferenţiat trebuie să fie marketingul. Cu cât designul unui 
produs este mai diferit (un calculator), cu atât se cere un marketing mai diferențiat. 

Resursele firmei. Dacă firma are resurse mai mari poate practica un marketing 
diferențiat, dacă are resurse mai mici, un marketing unic este recomandabil. 

Poziţia firmei pe piață. Firmele care au o poziţie slabă pe piață îşi pot întări poziția 
găsind un segment de piață unde pot obține un avantaj competitiv prin practicarea 
marketingului concentrat. 

Spuneam mai devreme că segmentarea piețelor are rolul de a realiza legătura dintre 
nevoile consumatorilor şi acțiunile concrete de marketing, ale firmei. Această legătură se 
realizează prin continuarea proceselor de segmentare-țintire cu procesul de poziționare. 
Cele 3 procese privite într-un flux continuu reprezintă ceea ce numim strategia de mar- 
keting de bază. 


Comportamentul R Segmentarea Alegerea Poziționarea —» Elaborarea 
consumatorului pieţei > segmentelor produselor strategiilor de Mrk. 
Sa A 


Strategia de marketing de bază 


Luminiţa Nicolescu 


Practic se pleacă de la cercetarea comportamentului consumatorului şi a caracte- 
risticilor pieței prin organizarea de studii de cercetare de marketing. Pe baza acestor in- 
formaţii, se identifică segmentele de piaţă şi se aleg (ţintirea) unul sau mai multe seg- 
mente de piață. După care, pentru segmentele care s-au ales, se va stabili strategia de 
poziţionare a produsului. 

Poziționarea strategică a produsului se referă la imaginea pe care firma doreşte să o 
transmită consumatorului despre produsele sale, la imaginea pe care doreşte firma să 
şi-o formeze consumatorul despre produsul ei. 

Când introduce un nou produs pe piaţă, firma poate adopta o strategie de poziționa- 
re similară cu a concurentului principal, când se va adresa aceluiaşi segment de piaţă şi 
va evidenția atribute ale produsului similare cu ale competitorului. O altă strategie de 
poziţionare este cea de diferenţiere când se va urmări formarea unei imagini diferite fa- 
tă de produsele deja existente pe piaţă. 

Indiferent cum va fi stabilită, strategia de poziționare are o importanţă deosebită 
pentru firmă deoarece, odată stabilită această strategie, firma va trebui prin toate activi- 
tățile sale de marketing, să se situeze cu produsul său pe poziția aleasă şi să transmită, 
să comunice această poziție consumatorilor. 

Elaborarea tuturor strategiilor elementelor mixului de marketing (produs, preţ, distri- 
buțţie şi promovare) vor avea ca punct de plecare strategia de poziționare stabilită. Tot ce 
va face firma de aici mai departe va avea în vedere punerea în practică prin acțiuni 
concrete de marketing a poziţiei alese pentru produsul firmei. Dacă poziționarea nu este 
cea corectă pe piață firma trebuie să ia măsuri corective, altfel va pierde. Spre exemplu, 
firma Johnson & Johnson a realizat că vânzarea produselor pentru copii este cu mult mai 
mare față de numărul copiilor de pe piață. Efectuând studii de marketing, firma a aflat că 
produsele erau folosite şi de către adulți, deoarece exista percepția că aceste produse 
pentru copii sunt mai puțin nocive decât cele pentru adulți. Constatând acest lucru, firma 
a repoziționat produsele prin extinderea pieţei ţintă care inițial erau numai copiii, 
incluzând şi adulții ulterior. S-a utilizat sloganul „Nu numai pentru pielea copilului tău, 
ci şi pentru pielea ta!'16. Ne amintim de asemenea reclama TV la şamponul Johnson & 
Johnson, de pe piața românească (2003), în care mama utiliza şamponul fiicelor sale, 
reclamă ce asigură comunicarea noii poziţii a produsului către grupul țintă adulți. 

Vom vedea în continuare cum poate firma desfăşura principalele activități de marke- 
ting, astfel încât să se poziționeze pe piață aşa cum şi-a propus. 


3.b. Cum să dezvolt produse care să se vândă 


Vom începe discuția noastră despre produse prin a defini în primul rând ce este un 
produs din perspectiva marketingului. 


Un produs este un bun, un serviciu sau o idee ce constă într-un grup de atribute 
tangibile şi intangibile ce satisfac consumatorii şi sunt primite în schimbul unei sume de 
bani sau a unei alte valori”. 


16 Ibidem, p. 184. 
17 Berkovitz Eric, Kerin Roger şi Rudelius William, op. cit., p. 226 

Produsul poate fi privit la trei niveluri: la nivel de produs de bază oferind beneficii 
de bază, la nivel de produs propriu-zis oferind beneficii fizice ale produsului şi la nivel 
de produs lărgit oferind beneficii suplimentare consumatorului prin intermediul servi- 
ciilor, aşa cum reiese şi din fig. 2. 


PRODUS 
LĂRGIT 


PRODUS 


PROPRIU-ZIS 
Beneficii RS 
fizice 


PRODUS 
DE BAZĂ 


Beneficii 
prin servicii 


Beneficii 
de bază 


Fig. 2 Nivelurile produsului şi beneficiile asociate 


Sursa: Figură adaptată după Nicolescu Luminiţa, Euromarketing - mit sau realitate, Editura Luceafărul, 
Bucureşti, 2003, p. 119. 


La nivelul produsului de bază avem în vedere produsul cu caracteristicile sale tehnice, 
prin intermediul cărora se va satisface o nevoie de bază. La nivelul produsului propriu-zis 
avem în vedere produsul incluzând aspecte precum marcarea, ambalarea, calitatea, sti- 
lul, elemente considerate tangibile pe baza cărora produsul poate oferi beneficii fizice. 
La nivelul produsului lărgit avem în vedere şi serviciile asociate produsului precum 
livrarea, instalarea, creditarea, servicii post-vânzare, garanții, servicii ce pot oferi bene- 
ficii suplimentare consumatorilor. 

Consumatorul aşteaptă beneficii la toate cele trei nivele, iar o firmă trebuie să aibă în 
vedere toate elementele produsului şi să ofere beneficii la toate nivelurile pentru a avea 
succes pe piață. 

Printre principalele decizii pe care firma trebuie să le ia în legătură cu produsele sale 
se numără: stabilirea portofoliului de produse al firmei, luarea deciziilor de ambalare- 
etichetare a produselor, luarea deciziilor de marcare a produselor. 

Portofoliul de produse al firmei se referă la totalitatea produselor pe care o firmă le 
vinde pe o anumită piață. Nu toate produsele firmei au aceeaşi poziție pe piață, unele 
sunt recent introduse, altele există pe piață de mai multă vreme, unele au succes, altele 
au mai puțin succes. Un instrument ce poate fi folosit pentru a evidenția situația 
produselor din portofoliul firmei pentru a decide mai departe ce strategii şi acțiuni de 
marketing să se adopte, este ciclul de viaţă al produselor. 

Ciclul de viaţă al produsului este un instrument care plasează în timp evoluţia vân- 
zărilor pe de o parte şi a profiturilor pe de altă parte, aşa cum este prezentat în fig. 3. 

De ce este important să cunoaştem în ce etapă a ciclului de viață se află produsul 
firmei? Deoarece este indicat să adaptăm strategiile de marketing în funcție de acest 

lucru. Tabelul nr. 4 prezintă posibilele strategii de marketing pentru fiecare etapă a 
ciclului de viaţă al produsului. 

! ! ! TIMP 

Fig. 3 Ciclul de viață al produselor 


În mod periodic ținând cont de situația tuturor produselor sale pe piață, firma va 
trebui să decidă ce produse vor fi vândute în continuare pe piață, la ce produse se va re- 
nunta şi când să se introducă noi produse pe piață. Introducerea de noi produse pe pia- 
tă prin adăugarea lor la portofoliul de produse existent, este una dintre cele mai impor- 
tante activități de marketing. 

Introducerea de noi produse pe piață prin adăugarea de produse noi la portofoliul de 
produse al firmei se poate realiza prin mai multe modalități: 

- crearea de produse noi pe baza consultării pieței şi a consumatorilor; 

- crearea de produse noi de către departamentul de cercetare-dezvoltare; 

- crearea unor produse similare cu ale competitorilor (strategia „me too”); 

- extinderea liniei de produse existente. 

1. Crearea de produse noi pe baza consultării pieței şi a consumatorilor, este strategia care 
are şansele cele mai mari de succes. Se ştie că rata eşecului în cazul introducerii de pro- 
duse noi pe piață este de 90%. Principalul motiv al eşecului este faptul că cea mai mare 
parte a produselor sunt concepute printr-un proces invers. Managerii creează produse 
şi speră că le va cumpăra cineva pe piață. Ceea ce trebuie făcut este să aflați ce vor con- 
sumatorii şi să construiți produsul pe baza acestor rezultate. Ţineţi minte: consumatorul 
nu greşeşte niciodată! 

Presupuneți că ați luat un taxi şi îi cereți şoferului să vă ducă în Militari, iar el spune 
„Nu te duc în Militari,... te voi duce în Drumul Taberei, în schimb”. Când consumatorii 
vă spun că vor un anumit produs, nu încercați să-i contraziceți şi să ocoliți sugestiile lor, 
sugerând altceva. Creați produsul pe care îl doresc ei şi vindeți-le produsul în modul în 
care vor ei. 

Tabelul 4 Ciclul de viaţă al produsului şi strategiile de marketing 


preț 


promoțional 
7 


prețurilor pentru 
a se mări cota de 
piață 


scăderea pre- 
țurilor în funcție 
de concurență 


INTRODUCERE CREŞTERE MATURITATE DECLIN 
Obiectivele | - Creşterea gradului Stabilirea unei - Înlăturarea Minimizarea 
de de cunoaştere a cote de piață concurenței cheltuielilor 
marketing | produsului maxime - Generarea de marketing 
- Încurajarea consu- profitului 
matorilor să încerce 
produsul 
Strategia de | Introducerea Îmbunătăţirea Crearea de Raţionalizare 
produs produsului de bază caracteristicilor versiuni ale pro- a gamei de 
produsului dusului pentrua | produse 
se adresa dife- 
ritelor segmente 
de piață 
Strategia de | Preţ maxim sau preţ Reducerea Adaptarea sau Reducerea şi 


mai mare a 
prețurilor 


Strategia de | Reclamă şi vânzări Reclamă în mass- | Accentuarea Reducerea la 
promovare | promoționale către media pentru imaginii de marcă | minimum 
consumatori şi construirea puternică necesar, doar 
distribuitori imaginii de pentru 
marcă păstrarea 
loialității 
clienților 
Strategia de | Selectarea unei rețele | Creşterea Menţinerea unei Raţionalizare 
distribuţie | de distribuţie numărului de distribuții a punctelor 
puncte de intensive de desfacere 
desfacere pentru 
reducerea 
costurilor de 
distribuţie 


Când doriți să creați un nou produs, ținând cont de sugestiile consumatorilor, 
porniţi prin a forma o echipă de creare a unui nou produs. S-a constatat că dezvoltarea 
de noi produse prin implicarea de echipe (formate din persoane de la cercetare- 
dezvoltare, producţie, vânzări, marketing) sunt cele mai eficiente. Totul trebuie să 
pornească de la generarea unui număr cât mai mare de idei. De altfel, crearea de noi 
produse ce au ca punct de pornire consumatorul, şi crearea de produse noi ce se 
realizează de departamentul de cercetare-dezvoltare, parcurg în esență aceleaşi etape 
(ce sunt prezentate în fig. 4), dar rezultatul diferă mult în funcție de modul în care 
aceste etape sunt parcurse. 

Generarea ideilor 


| Selectarea ideilor | 


PI PIE RER IE 


Testarea conceptelor de produs | 


Testarea conceptelor de afaceri 


y 4 ș 


Testarea produsului/ prototipul 


| Testul de piață | 


Lansarea pe piață 


Fig. 4 Etapele procesului de dezvoltare a unui nou produs 


Sursa: Figură adaptată după Nicolescu Luminiţa, Euromarketing - mit sau realitate, Editura Luceafărul, 
Bucureşti, 2003, p. 128. 


Prima etapă este generarea unui număr cât mai mare de idei pentru dezvoltarea unui 
nou produs. Metoda recomandabilă este brainstormingul!5 cu consumatorii. Cum se 
poate realiza o şedinţă de brainstorming? Grupaţi un număr de consumatori şi organi- 
zaţi cu aceştia o şedinţă de cel puțin două ore, de preferabil în timpul dimineții (după 
amiaza multe persoane sunt mai obosite şi mai puţin creative). Pe un flip chart vizibil 
tuturor, notați toate sugestiile participanţilor la brainstorming şi afişați pe pereții came- 
rei toate sugestiile făcute. Vor apărea şi multe idei fără sens, dar una dintre ideile apăru- 
te poate fi „marea idee” pe care o căutați. În timpul şedinţelor trebuie respectate 3 reguli 
de bază: 1) fără negativism şi fără critici, mergeţi pe principiul „toată lumea are drep- 
tate” pentru că dacă veţi critica riscați să vă demotivaţi respondenții în a mai contribui 
cu idei şi sugestii; 2) cu cât mai multe idei, cu atât mai bine. Participanţii vor reacționa 
la ce este scris (de aceea totul trebuie scris neapărat şi afişat) şi vor veni cu şi mai multe 
idei şi 3) reamintiți în mod constant care este scopul şi misiunea şedinţei de brainstor- 
ming. Spre exemplu, dacă misiunea unei şedinţe de brainstorming este „Găsirea unui 
nou sortiment de sos”, aceasta trebuie reamintită în mod constant pe parcursul şedinţei 
sub alte forme cum ar fi: „Ce feluri de mâncare ar avea nevoie de noul sos?”, „De ce ar 
dori o persoană să consume un nou tip de sos?”, Ce fel de persoane ar încerca un nou 
sos?”. Secretul este să ascultați (nu puteți şi vorbi şi asculta în acelaşi timp, deci dacă 
participanţii vorbesc, ascultaţi-i!) şi să rămâneți concentrat pe obiectivul propus. De 
multe ori consumatorii nu vor veni cu idei noi, deoarece se vor baza pe stereotipurile 
existente (Spre exemplu, salata se mănâncă cu felul principal). Nu vă fie teamă să 
schimbaţi regulile existente. De aici poate apărea succesul. 

Ideile apărute prin brainstorming şi care sunt considerate a fi de interes, trebuie trans- 
formate în soluții. Toate produsele încep şi se termină prin faptul că există un consumator 


18 Brainstormingul = „furtuna creierului”, metodă de generare a cât mai multe idei noi. 

care cumpără ceva de care are nevoie sau pe care îl doreşte. Pe baza ideilor apărute tre- 
buie dezvoltat un produs care să răspundă acestor nevoi. Poziționarea produsului trebuie 
făcută chiar înainte de a crea produsul, iar pe baza ei se vor stabili trăsăturile şi beneficiile 
produsului. Poziționarea este inima strategiei de produs. Dezvoltaţi conceptul de produs şi 
pentru că v-aţi propus ca aceasta să fie o metodă bazată pe opiniile consumatorilor, între- 
baţi din nou consumatorii. Realizaţi focus grupuri în care să prezentați consumatorilor 
conceptele de produs. Realizaţi-le sub forma unor reclame de prezentare şi nu sub forma 
unor simple idei. Când există imagini pe de o parte, produsele sunt mai uşor de perceput 
şi pe de altă parte, în acest fel, încercați şi posibilitatea dezvoltării unor reclame pentru 
produsele respective, deoarece un produs fără reclamă este ca şi inexistent. 

Puteţi merge pe următorii paşi pentru a dezvolta strategia de produs: 

- Listaţi toate posibilele probleme pe care consumatorul le are şi le doreşte rezolvate 
şi stabiliți pe baza lor posibilele strategii de poziționare a produsului. 

- Dezvoltaţi conceptul de produs. Creați fişe ale conceptelor de produs dezvoltate. 
Creaţi-le sub forma unor mini-reclame, care să includă produsul, beneficiile 
produsului, ambalajul. 

- Realizaţi interviuri personale individuale cu consumatorii pentru a vedea cum 
percep ei conceptele de produs dezvoltate. 

- Realizaţi focus grupuri cu consumatorii pentru a vedea cum percep conceptul de 
produs. Formati şi un grup din consumatori ai unui produs competitor. 

- După fiecare grup modificaţi, ştergeţi, adăugaţi pe fişa conceptului de produs în 
funcție de reacțiile consumatorilor. 

- Dezvoltaţi prototipul produsului şi testați-l şi pe acesta cu grupuri de consumatori. 

Un proiect de dezvoltare a unui nou produs ar trebui să cuprindă 3-4 runde de focus 
grupuri (o rundă la fiecare stadiu), fiecare rundă cu câte 2-3 grupuri de persoane. 

Crearea prototipului este deci o etapă importantă în dezvoltarea unui nou produs. 
Principiul simplicităţii ar trebui să ghideze crearea unui nou produs. Cu cât produsul 
are mai multe trăsături cu atât mai multe lucruri pot da greş. Complexitatea naşte com- 
plicaţii. Spre exemplu, un claxon în plus sau un bec în plus la o bicicletă poate fi consi- 
derată o idee excelentă de cei din departamentul de cercetare-dezvoltare, dar când ele 
nu vor funcționa vor fi o mare dezamăgire pentru consumator. Păstraţi aceste idei pen- 
tru mai târziu, pentru când produsul va ajunge în etapa de maturitate şi veți avea 
nevoie de astfel de idei, veţi avea nevoie să vă diferenţiați de competitorii voştri. 

Lansarea produsului pe piață presupune planificarea tuturor activităților de marketing 
de la producerea bunului respectiv, la stabilirea prețului, crearea distribuției şi crearea 
promovării. 

2. Crearea de produse noi de către departamentul de cercetare-dezvoltare. Cele mai multe 
firme folosesc această metodă de dezvoltare de noi produse, metodă ce urmează etapele 
prezentate în fig. 4. Ea are succes în anumite cazuri, dar principalul dezavantaj este că 
nu este orientată spre piață. Mulţi dintre cercetători fac cercetare de dragul cercetării, 
creând produse care nu întotdeauna se pot vinde pe piață. Lipsa de orientare către piață 
rezultă într-o profitabilitate scăzută şi deci lipsa de viabilitate a produsului. O soluţie ar 
fi ca această metodă de creare de noi produse de către departamentul de cercetare- 
dezvoltare, să fie completată cu cercetări organizate cu consumatori. 

3. Crearea unor produse similare cu ale competitorilor (Strategia „me too”) este o altă posi- 
bilitate de introducere de noi produse, care poate fi chiar foarte profitabilă. Strategia 

constă în crearea unor produse similare, care să le imite pe cele ale competitorilor. 
Aşteptaţi până ce competitorul a testat noul produs pe piață, până ce el a educat piața şi 
apoi creați un produs similar. Nu vă sfiiți să împrumutați de la competitori, pentru că şi 
ei împrumută de la firma voastră fără nici un pic de jenă. Cu această strategie nu veți fi 
niciodată numărul unu pe piața respectivă, dar dacă vă interesează mai mult profiturile 
decât cota de piață aceasta este o strategie potrivită pentru voi. 

4. Crearea de noi produse prin extinderea liniei de produs existente. Aceasta este o strategie 
conservativă, dar funcționează de cele mai multe ori. Puteţi crea noi produse care să fie 
extensii ale mărcilor pe care le aveţi deja pe piață. Metoda implică puţină inovare tehno- 
logică şi cercetare a motivaţiei consumatorului, dar vânzările pentru astfel de produse 
sunt constante, chiar dacă nu sunt spectaculoase. Principalele avantaje oferite de această 
metodă constau în faptul că firma beneficiază de cele mai importante active pe care le 
are, şi anume numele şi marca. Cheltuielile cu introducerea noii mărci sunt de obicei 
foarte reduse. Firma va introduce un nou produs într-o nouă categorie de produse de 
pe o poziție puternică deja existentă pe piață. Consumatorul va fi mai receptiv la un 
nume pe care deja îl cunoaşte şi de care este mulțumit. Secretul este să testați imaginea 
mărcii produselor existente pe piață pentru a şti ce reprezintă ele pentru consumator. 

Spuneam că o altă decizie foarte importantă a strategiei de produs este decizia de 
ambalare. Ambalajul produsului în afară de rolul protector pe care îl are trebuie să 
vândă..., vândă...,vândă ...produsul. Ambalajul are practic o dublă funcție: de protejare 
şi de promovare. Ne vom referi aici în special la funcția de promovare. 

Aveţi la dispoziție numai câteva secunde în care să captați atenția consumatorului cu 
ambalajul produsului. Dacă a trecut cu vederea peste el şi nu s-a oprit să ridice produ- 
sul din raft, se va opri la unul din produsele competitorilor. Ambalajul trebuie să dife- 
rențieze produsul firmei de alte produse. De multe ori ambalajul defineşte modul în 
care va fi perceput produsul, ca fiind bun sau nu, ca fiind gustos sau nu, etc. Spre 
exemplu, s-a făcut următorul experiment: s-a trimis unui grup de consumatori acelaşi 
deodorant, ambalat în 3 ambalaje diferite şi fiind prezentat ca reprezentând 3 produse 
diferite. Consumatorii au spus că cele 3 produse erau diferite, apreciind ca fiind mai 
bune deodorantele care erau ambalate mai bine. 

Ambalajul trebuie să asigure atât o vânzare rațională, pe baza caracteristicilor fizice, 
dar şi o vânzare emoțională. Spre exemplu, pe un produs alimentar se potriveşte foarte 
bine fotografia alimentului respectiv pentru a apela la emoţiile consumatorului când o 
vede. Generarea de emoții prin intermediul ambalajului este la fel de importantă ca şi 
protejarea produsului de către acesta. Un ambalaj bun este cel ce formează imagini clare 
în mintea consumatorului despre ce va oferi produsul. Un ambalaj bun creează legătura 
între personalitatea produsului şi cea a consumatorului. De multe ori ambalajul repre- 
zintă singura modalitate prin care vă puteți întâlni consumatorul. Folosiţi această ocazie 
în mod înțelept. 

Se pune astfel întrebarea: Cum putem crea ambalaje care să ne vândă produsele? 
Reţete general valabile nu există, dar există câteva reguli pe care ne putem baza: 

- Dacă reuşiți să-i atrageți atenţia, consumatorul va cerceta produsul mai departe. 
Consumatorul citeşte ambalajele într-o anumită ordine şi trebuie ținut seama de acest 
lucru: dacă numele şi grafica ambalajului îi atrag atenţia, el va lua produsul de pe raft şi 
va citi mai mult; dacă ce este scris pe partea din față a ambalajului îl interesează, va 

întoarce şi partea din spate pentru a citi instrucțiunile de folosire a produsului; va citi 
apoi părțile laterale pentru a se reasigura că produsul îi oferă beneficiile dorite. 

- Mesajul de pe ambalaj nu trebuie să fie subtil, ci trebuie „să strige în gura mare” 
„Cumpără-mă!. 

- Ambalajul trebuie să identifice clar ce se găseşte înăuntru. 

- Etichetele trebuie să fie mai degrabă specifice decât generale. Spre exemplu, în loc 
să spunem că „acest detergent este bun pentru curățirea băilor”, este mai bine să spu- 
nem că „acest detergent curăță calcarul şi săpunul depus pe căzi şi pe chiuvete”. 

- Direcţiile de utilizare prezentate pe ambalaj trebuie să fie clare şi directe. 

- Creați ambalaje cu o grafică similară altor produse ale firmei care au succes pe 
piață. Dacă produsele firmei nu se vând bine, încercați şi repoziționați-le. 

- Ţineţi cont de simbolistica culorilor folosite la crearea ambalajului: alb - sinceritate; 
roşu - acțiune, verde - speranţă, etc. 

- Utilizati etichete ce indică campaniile promoţionale pe care le desfăşurați: reduceri 
de preţ, produse gratis, cantități suplimentare de produse oferite gratis, etc. 

- Creați ambalaje (recipiente, sticle) pe care consumatorul să le poată folosi şi în alte 
scopuri. 

- Nu fiți prea „eficienți” în conceperea unui ambalaj. În general, consumatorii echiva- 
lează un ambalaj mic cu o cantitate mai mică din produs. 

Deciziile de marcare sunt un alt tip de decizii de interes în legătură cu produsul firmei. 
Cum stabilim ce nume să dăm produsului? 

Câteva sfaturi legate de cum să ne alegem numele de marcă: 

- Cele mai nepotrivite nume sunt cele care nu spun nimic, care nu generează nici un 
fel de emotie, cele care plictisesc. 

- Se pot alege nume care să personifice produsul. Spre exemplu, Mr. Clean este un 
nume de produs de la care consumatorul se aşteaptă la o capacitate de curățare ridicată. 

- Se pot alege nume care să provoace imaginația consumatorilor, nume care să pro- 
mită mai mult decât poate de fapt produsul da. Spre exemplu, aşa sunt parfumurile Ob- 
session sau Opium. 

- Folosirea prescurtărilor şi a cifrelor în numele de mărci au mai mult succes la 
bărbați decât la femei. Dar, aceste mărci ce au numere în loc de cuvinte, tind să fie uitate 
mai repede. 

- Numele trebuie să comunice cel mai puternic avantaj/beneficiu al produsului şi să 
reflecte dorința cea mai mare a consumatorului. 

- Numele trebuie să fie uşor de citit şi uşor de reținut. 

Există câteva aspecte la care ar trebui să reflectați în permanență pentru a vă asigura 
că dezvoltați o bună strategie de produs: 

- Poziționarea produsului. Care este poziționarea optimă pentru acest produs? Care 
sunt principalele elemente ce vor atrage atenția consumatorilor? 

- Beneficiile cheie ale produsului. Care este beneficiul /avantajul cheie pe care îl oferă 
produsul meu? Care sunt aşteptările consumatorilor? Răspund beneficiile cheie ale 
produsului aşteptărilor consumatorilor? Cum putem comunica acest lucru? 

- Marcare/ambalare/ sisteme de livrare. Care sunt cele mai potrivite nume şi cele mai 
potrivite ambalaje care să susțină produsul pe piață? 

- Segmentul de piață. Care este consumatorul ţintit? Ce produse pe care el le foloseşte 
în prezent doresc să le înlocuiesc cu produsul meu? Care este principalul beneficiu fizic 
al produsului meu? Care este beneficiul emoțional al produsului meu? 

- Comunicarea. Care este mesajul cheie pe care îl voi transmite pentru a susține 
produsul pe piață? 


3.c. Cum să extaziez distribuitorii 


După ce ați stabilit ce produse veţi vinde pe fiecare piață, trebuie să faceți produsele 
disponibile consumatorilor, prin intermediul activității de distribuţie. Prin distribuție 
fiecare firmă încearcă practic să aducă produsul la consumator cât mai repede şi cât mai 
eficient posibil. Distribuţia poate fi considerată aspectul cel mai critic în cadrul marke- 
tingului, deoarece este greu de construit şi de cele mai multe ori aceasta este depen- 
dentă de acțiunile altora, aşa cum vom discuta în continuare. Activitatea de distribuţie a 
unei firme are în vedere decizii în două mari domenii: 

- Prin ce canale de distribuție vom ajunge la consumatorii noştri şi în câte puncte de 
desfacere doreşte consumatorul să găsească produsul nostru? Răspunsul stă în decizii 
legate de designul canalelor de distribuţie şi decizii legate de intensitatea distribuţiei 
sau de lățimea canalului de distribuție. Această activitate poartă denumirea de manage- 
mentul canalului de marketing. 

- Cum va fi organizată distribuţia fizică a produselor noastre? Răspunsul stă în 
decizii legate de logistică. Această activitate poartă denumirea de managementul distri- 
buţiei fizice. 

Deciziile legate de canalul de marketing (sau canalul de distribuție) presupun în 
primul rând designul sau proiectarea canalului de marketing şi în al doilea rând imple- 
mentarea canalului respectiv. Vom începe prin a lămuri ce se înțelege prin canal de 
marketing sau de distribuţie, prezentând modul în care Coughlan şi Stern l-au definit: 


Canalul de marketing reprezintă un set de organizații interdependente implicate în 
procesul prin care un produs sau un serviciu devine disponibil pentru a fi utilizat sau 
consumat!”. 


Canalul de marketing nu constă într-o singură organizație care se străduieşte să de- 
servească piața cât mai bine, ci este vorba de un număr ridicat de organizații implicate 
în activitatea de distribuţie a unui produs, ele fiind dependente unele de altele. Un alt 
aspect important şi care trebuie reținut este faptul că scopul canalului de marketing este 
de a satisface consumatorul final, fie el persoană fizică sau organizaţie. Scopul este ca 
produsul/ serviciul vândut să fie consumat. Când un producător este fericit că „a reali- 
zat vânzări” în momentul în care produsul său a fost plasat în depozitele distribuitorilor 
sau pe rafturile magazinelor, bucuria lui nu se justifică, pentru că ţinta trebuie să fie 
consumatorul care utilizează produsul, nu clientul (magazinul) care îl stochează şi îl 
vinde (sau nu). Este de o importanţă majoră să se acorde o atenţie deosebită de către toți 
membrii canalului, consumatorului care utilizează / consumă produsul. 


19 Coughlan Anne şi Stern Louis, „Marketing Channel Design and Management”, Iacobucci Dawn 
(editor), Kellog on Marketing, John Willey and Sons, SUA, 2001, p. 249. 

Ca să poată proiecta un canal de marketing pentru produsele sale orice firmă trebuie să 
facă o analiză a canalelor existente pe piață, pentru a le alege pe cele ce sunt cele mai 
potrivite pentru produsele sale. Pentru a proiecta un canal de distribuţie trebuie să 
analizăm segmentul de piaţă vizat şi cerinţele lui, trebuie să definim care este canalul de 
distribuție optim pentru fiecare segment de piaţă şi trebuie să alegem segmentele de 
piaţă pe care le vom deservi şi canalele de distribuţie utilizate. 

1. Totul trebuie să plece de la segmentul de piață ales şi strategia de poziționare. Aşa 
cum am văzut mai devreme, unul dintre principiile de bază în marketing este segmen- 
tarea pieţei. Ne reamintim că segmentarea constă în împărțirea pieței în grupuri caracte- 
rizate prin maximizarea asemănărilor în cadrul grupului şi maximizarea diferențelor în- 
tre grupuri. În ceea ce priveşte distribuţia, ceea ce ne interesează este identificarea nive- 
lului de servicii cerut de fiecare segment de piaţă în parte de la canalul de marketing. 
Canalul de marketing nu asigură numai deplasarea produsului de la producător la con- 
sumator, ci prin serviciile oferite adaugă valoare produsului. Astfel de servicii realizate 
de canalul de distribuţie care cresc valoarea produsului pentru consumator sunt: amba- 
larea într-un număr de unități mai mic, amplasarea în spaţiu, timpul de aşteptare şi li- 
vrare, sortimentul şi varietatea produselor şi altele. 

Consumatorii finali, fie că sunt indivizi, fie că sunt organizaţii au nevoi şi cerințe 
diferite în privinţa acestor servicii oferite de canalul de distribuție. Pentru a exemplifica, 
haideţi să luăm în discuţie două tipuri de consumatori de băuturi răcoritoare: o familie 
care cumpără pentru a consuma acasă şi un angajat care cumpără pentru a consuma în 
pauză la serviciu. Astfel fiecare va dori altceva de la canalele de distribuție. 

Familia: 

- în ceea ce priveşte numărul de unități ambalate într-un pachet, aceasta nu are cerințe 
ridicate. Răcoritoarele vor fi cumpărate în timpul vizitelor săptămânale la supermarket în 
tipurile de pachet disponibile, oricare ar fi ele, preferabil mai multe sticle la pachet. 

- în ceea ce priveşte amplasarea în spațiu, nici aici nu se regăsesc cerinţe foarte ridica- 
te pentru disponibilitatea răcoritoarelor, deoarece familia le achiziționează când merge 
şi pentru alte cumpărături la supermarketul din zonă şi le va consuma în timp acasă. 

- în ceea ce priveşte rapiditatea livrărilor, cerințele familiei sunt reduse, deoarece ea 
are stocuri de răcoritoare în casă şi dacă nu găseşte la o deplasare la magazin băuturile 
dorite, le va achiziționa la următoarea vizită la magazin. 

- în ceea ce priveşte sortimentul şi varietatea, cerințele familiei sunt ridicate, 
deoarece, fiecare membru al familiei bea un anumit sortiment şi familia le va dori 
disponibile pe toate la acelaşi magazin de unde cumpără. 

Angajatul: 

- în ceea ce priveşte numărul de unități ambalate într-un pachet, acesta are cerințe 
ridicate. El nu poate pleca de la serviciu în timpul pauzei pentru a merge la magazin să 
cumpere un pachet de 6 sticle. El va dori o singură sticlă pe care să o consume pe loc. 

- în ceea ce priveşte amplasarea în spațiu, cerințele sunt din nou ridicate. El va fi dis- 
pus să plătească un preț mai mare pentru a avea la dispoziție doar o singură sticlă 
undeva în aproprierea locului de muncă. Un automat ar fi soluția cea mai potrivită. 
Pentru familie aceasta nu ar fi o soluţie bună, deoarece ea nu ar fi dispusă să plătească 
prețul mai mare şi să cumpere la bucată. 

- în ceea ce priveşte rapiditatea livrărilor, cerințele angajatului sunt mari, deoarece el 
nu poate pleca de la serviciu, are la dispoziție numai pauza, iar dacă produsul nu este 
disponibil atunci, el nu îl mai poate consuma mai târziu, pentru că nu mai are pauză. 

- în ceea ce priveşte sortimentul şi varietatea, angajatul are cerințe minime, deoarece 
el doreşte o răcoritoare de orice tip care să-l revigoreze în timpul pauzei, neachizițio- 
nând mai multe produse deodată. 

Observăm deci că cele două tipuri de consumatori, familia şi angajatul au cerințe 
complet opuse în ceea ce priveşte serviciile pe care le doresc de la canalul de distribuție, 
în timp ce familia este mai puțin interesată de disponibilitatea produsului într-un amba- 
laj cu număr mic de unități, de amplasarea punctului de desfacere şi de rapiditatea 
livrărilor, angajatul are cerințe ridicate legat de toate aceste trei aspecte, în timp ce va- 
rietatea produsului este foarte importantă pentru familie şi mai puțin importantă pen- 
tru angajat. Practic cele două tipuri de consumatori reprezintă două segmente de piață 
diferite, care doresc ca acelaşi produs să ajungă la ei în moduri complet diferite. Acelaşi 
produs este cerut pe piață asociat cu servicii complet diferite. De aceea este foarte 
important ca într-o primă etapă să se realizeze analiza cerințelor fiecărui segment de 
piață privind serviciile dorite de la canalul de distribuţie. 

2. Etapa următoare este definirea canalului optim. Practic după ce am analizat cerințele 
consumatorilor din segmentul de piață vizat trebuie să proiectăm un canal de marke- 
ting care să satisfacă cerințele consumatorilor. Această potrivire între cerinţele privind 
serviciile de distribuţie ale consumatorului şi proiectarea unui canal optim trebuie făcu- 
tă neapărat, pentru că putem constata că anumite segmente nu ar trebui deservite deoa- 
rece cerinţele lor nu pot fi îndeplinite prin canalele de distribuţie existente şi cu resur- 
sele existente, sau dimpotrivă pot fi descoperite segmente de piață atractive ce nu au 
fost avute în vedere. Definirea canalului optim se va face în funcţie de fluxurile de 
marketing ce au loc între producător şi consumatorul final (distribuţie fizică, schim- 
barea proprietăţii, activități de promovare, negocieri, activități de finanțare, comenzi şi 
plăți). Următorul pas al firmei este de a hotărî ce segmente de piaţă vor fi servite şi ce 
segmente de piață nu vor fi servite. Acest lucru se poate stabili cunoscând ce cumpără 
consumatorii şi mai ales cum cumpără. 

3. Proiectarea canalului de marketing prin stabilirea structurii sale presupune luarea 
unui număr de decizii importante privind alternativele existente: 

- Folosirea unor canale directe sau canale indirecte. Un canal de distribuţie direct constă 
în vânzarea produsului direct consumatorului. Are ca principal avantaj faptul că, prin 
eliminarea intermediarilor, firma nu mai este la „mila” detailiştilor ce se grăbesc să 
retragă un produs nou de pe rafturi când nu se vinde foarte bine chiar de la început. 
Acesta este cel mai scurt canal de distribuţie, dar este un canal foarte scump (prin cos- 
turile de înființare şi operare), nefiind uşor disponibil firmelor mici cu resurse limitate. 
Un canal de distribuţie indirect este un canal ce include intermediari care vând produ- 
sul firmei mai departe: detailişti, angrosişti, reprezentanți ai producătorului (propria 
forță de vânzare), agenți. Prin folosirea intermediarilor profitul pe care îl poate încasa 
firma se diminuează deoarece o parte din el va fi cedat celorlalți membrii ai canalului 
de distribuţie, dar acest dezavantaj este compensat de faptul că produsul ajunge la mult 
mai mulți consumatori. 

- Stabilirea lungimii canalului de distribuție. Se referă la stabilirea numărului de inter- 
mediari pe la care trece produsul în drumul său între producător şi consumatorul final 

pe o anumită linie de distribuţie. Puteţi vinde direct detailistului, când aveţi propria for- 
tă de vânzare, puteți vinde unui angrosist care la rândul lui vinde unui detailist, puteți 
vinde unui distribuitor, care la rândul lui vinde detailistului, etc. Fig. 5 prezintă dife- 
ritele posibilități pe care le are produsul de a ajunge de la producător la consumator. 

Există opinii conform cărora numărul de trei niveluri în cadrul canalului de distri- 
buţie ar fi un număr optim”. Considerăm, că nu există un singur răspuns la stabilirea 
lungimii optime a canalului. Există însă un număr de factori ce influențează luarea aces- 
tor decizii: puterea financiară a firmei voastre, mărimea medie a comenzii, concentrarea 
geografică a consumatorilor, sezonalitatea produselor, distanța geografică între locul de 
producţie şi piață, perisabilitatea produselor. În mod natural produsele perisabile tre- 
buie distribuite cât mai repede şi printr-un număr de intermediari cât mai mic. 


Producător 


Detailist Detailist Detailist 


Fig. 5 Drumul produsului de la producător la consumator 


- Stabilirea tipului de intermediari. Când este nevoie de o distribuţie întinsă pe o 
suprafață geografică mare, firma poate apela la angrosişti. Când acest lucru nu este 
necesar, se poate merge direct la detailişti. Vânzarea către detailişti se poate realiza 
direct, prin propria forță de vânzare, sau prin intermediul firmelor de distribuție sau 
agenţilor. Crearea propriei forțe de vânzări asigură obținerea unui profit ridicat pe uni- 
tate de produs vândut, dar este foarte costisitoare (angajarea, pregătirea şi remunerarea 
agenților de vânzare) şi inflexibilă (este mult mai greu să reduci numărul de agenţi de 
vânzare atunci când piaţa este în declin şi vânzările scad). În schimb utilizarea unei fir- 
me de distribuţie asigură o mai largă acoperire a pieței şi cel puţin în prima etapă când 
se intră pe o piaţă şi până produsul devine stabil pe piaţă poate fi o soluție potrivită. În 
România, în ultimii zece ani s-au dezvoltat numeroase firme de distribuție pentru pro- 
dusele de larg consum. Spre exemplu, firma canadiană McCain care distribuie cartofi 
congelați în România, lucrează cu doi distribuitori (Embourg Romania, firmă daneză şi 
De Silva firmă românească) care la rândul lor vând următorilor detailişti: lanțuri de ma- 
gazine (Metro, Carrefour, Billa, Mega Image, Gima), supermarketuri importante (Nic, 


2 Prutianu Ştefan, Munteanu Corneliu şi Caluschi Cezar, Inteligența Marketing Plus, Editura Polirom, laşi, 
1999, p. 179. 

Orient), restaurantelor (KFC, Pizza Hut, Spring Time, Sheriffs) şi hotelurilor interna- 
tionale (Hilton, Crowne Plaza, Sofitel). 

- Stabilirea numărului de intermediari la fiecare nivel al canalului de distribuție. 
Această decizie mai poartă denumirea de stabilire a lățimii canalului sau intensității ca- 
nalului. Aşa cum discutam, orice decizie de marketing trebuie să se bazeze pe studierea 
şi cunoaşterea comportamentului consumatorului. În mod similar, lățimea liniei va 
depinde de comportamentul pe care îl are consumatorul față de produsul firmei. Spre 
exemplu, vom lua 3 produse pentru a studia comportamentul la cumpărare al 
consumatorului şi modul în care acesta influențează numărul de intermediari în canalul 
de distribuţie: o cremă de bărbierit, un televizor şi un automobil. 

Crema de bărbierit: este achiziționată în mod frecvent de către majoritatea adulților de 
sex masculin. Procesul de cumpărare a unui nou tub este un proces de rutină, neintere- 
sant. Deoarece cumpărătorul, mai mult ca sigur, este de părere că produsele de acest fel 
nu diferă foarte mult unele de altele ca preţ şi calitate, producătorul trebuie să se asi- 
gure că acest produs poate fi găsit de cumpărător în orice locaţie şi cât mai convenabil 
cu putință, pentru că el nu se va deplasa foarte departe pentru a-l achiziţiona. Este reco- 
mandabilă aşadar o distribuție intensivă, prin care produsul se plasează în cât mai multe 
posibile magazine. Acest tip de distribuţie se potriveşte produselor de larg consum ali- 
mentare şi nealimentare de uz curent, ca bere, răcoritoare, biscuiţi, țigări, gumă de mes- 
tecat, săpun, etc. 

Televizorul: Achiziţionarea unei televizor reprezintă un proces de cumpărare de frec- 
vență redusă şi de valoare mare. Când se ia decizia de a cumpăra un televizor sunt 
implicați câțiva membri ai familiei, consumatorii caută în mai multe magazine până să 
se hotărască şi de aceea nu este nevoie ca produsul să fie prezent în orice magazin. De 
altfel dacă cumpărătorii se bazează (chiar şi numai parțial) pe recomandările vânzători- 
lor, atunci prezenţa produsului este justificată numai acolo unde se poate oferi acest ser- 
viciu suport în mod corespunzător. De aceea este recomandată distribuția selectivă. 
Distribuţia selectivă are loc când este folosit un număr limitat de intermediari. Scopul 
limitării numărului de intermediari este de a-i putea sprijini mai bine pentru susținerea 
mărcii noastre pe piață, pe de o parte şi pe de altă parte este adresarea segmentului spe- 
cific de piață ales. Produsele pentru care se potriveşte acest tip de distribuție sunt îm- 
brăcămintea, încălțămintea, produsele electronice. 

Automobilul: Achiziţionarea unui automobil este o decizie rară, foarte importantă, 
pentru un produs scump, decizie la care participă de multe ori un număr ridicat de 
persoane. Pentru acest produs consumatorul se va duce şi-l va căuta acolo unde este 
disponibil fără să conteze locul unde este amplasat punctul de desfacere. În acest caz 
este recomandabilă o distribuție exclusivă. Distribuţia exclusivă constă în stabilirea unui 
singur intermediar în fiecare regiune. Intermediarul primeşte exclusivitate în speranța 
că va sprijini puternic acest produs pe piaţă. 

- Folosirea mai multor canale de distribuție în mod simultan. Unele firme preferă să 
proiecteze mai multe canale de distribuţie pe care să le folosească în mod simultan. Spre 
exemplu, companiile farmaceutice pot vinde prin propria forță de vânzare (un canal), 
dar şi prin intermediul firmelor de distribuție a produselor farmaceutice (alt canal). 
Managerul unui mare lanț de magazine din SUA (Bloomingdale) menţiona necesitatea 

vânzării produselor prin 3 canale în mod simultan: în magazine, prin cataloage şi prin 
Internet”. Scopul unei astfel de decizii este de a mări şansele ca produsul să fie vândut. 
Cu toate acestea nu întotdeauna firmele aleg să utilizeze mai multe canale de distribuție 
deoarece există şi un număr de dezavantaje: este foarte costisitor şi de aceea pentru 
firmele mici este recomandabil să înceapă distribuția produsului printr-un singur canal 
şi să se extindă eventual în mai multe canale în mod treptat. Un alt dezavantaj este 
potențialul ridicat de naştere de conflicte datorită rivalității între canale. Spre exemplu, 
în cele mai multe ţări din Europa farmaciile vor refuza preluarea unui produs farmace- 
utic dacă acesta este distribuit şi prin alt mijloc de distribuţie în masă. Situația este 
complet diferită în SUA unde produsele farmaceutice se distribuie atât prin farmacii, cât 
şi prin supermarketuri (cele ce nu necesită prescripții) şi aşa numitele „drug stores”. În 
România, lanţul Sensiblu s-a poziționat inițial ca fiind lanţ de farmacii, dar prin produ- 
sele comercializate (medicamente, produse cosmetice, produse de igienă) el reprezintă 
mai mult decât o farmacie (linii de produse) pentru o parte dintre consumatori, dar şi ca 
o farmacie cu o gamă mai redusă de produse pentru alți consumatori. În cazul în care 
apar conflicte între diferitele canale de distribuţie există riscul ca unul dintre acestea să 
nu sprijine produsul sau chiar să-l boicoteze. 

- Selectarea membrilor canalelor de distribuţie presupune stabilirea unui număr de 
criterii în funcție de care să se ordoneze distribuitorii: istoria vânzărilor, situaţia finan- 
ciară a distribuitorului, liniile de produs pe care le comercializează în prezent, gradul 
de acoperire al pieţei din punct de vedere geografic, segmentul de piață deservit (con- 
sumatorii), compatibilitatea cu politica şi strategia firmei mele, atitudine (dinamism, 
entuziasm, inițiativă), reputația intermediarului. Vom alege acei intermediari ce sunt 
capabili să vândă şi să susțină produsul nostru. 

Când selectăm intermediarii pentru produsele noastre avem în vedere măsura în care 
sunt îndeplinite funcțiile distribuției de unii sau de alţii dintre aceştia. Astfel, principalele 
funcţii pe care le îndeplineşte distribuția sunt funcții comerciale (schimbarea titlului de 
proprietate -vânzare-cumpărare-, finanțare, promovare, colectare de informaţii) şi 
funcții logistice (formarea sortimentului şi a varietății de produse, sortare, stocare, 
depozitare, transport). 

Când vorbim despre procesul de selectare a intermediarilor, acesta nu este un proces 
într-un singur sens, ci practic în ambele sensuri. Noi ne alegem intermediarii, dar şi ei 
ne aleg pe noi. Relaţia furnizor/producător- distribuitor merge cel mai mai bine când 
fiecare dintre aceştia are importanţă pentru celălalt. Pentru a-i face pe intermediari să 
lucreze pentru voi, trebuie să respectați câteva principii: 

- Concentraţi-vă pe anumiţi intermediari! Nu încercați să fiți de toate pentru toți 
intermediarii. Segmentați piața şi intermediarii şi alegeți canalele potrivite (pentru care 
şi firma şi produsele firmei să însemne ceva). 

- Creați entuziasm! Este foarte important ca intermediarii să fie entuziasmați de 
produsul vostru! Oferiți stimulente pentru a entuziasma intermediarii. Ei se vor entu- 
ziasma dacă au ceva de câştigat de pe urma produsului vostru. 

- Cultivaţi-vă relațiile! Un produs bun se va vinde întotdeauna cel puțin odată. Cre- 
area unei relații asigură însă, vânzări stabile pentru produsele voastre pe termen lung. 


21 Coughlan Anne şi Stern Louis, op. cit., p. 264. 

- Fiți gata să renuntati la un intermediar dacă nu oferă performanţă! Dacă produsele 
voastre sunt cu adevărat bune, şi intermediarii vor dori să le aibă şi să le vândă la fel de 
mult ca şi voi. Spre exemplu, firma Astese Production SRL (alături de alte firme producă- 
toare de produse alcoolice) a întâmpinat la începutul anului 1999 o situaţie dificilă datori- 
tă aşa numitei „ordonanțe Remeş” prin care se limita numărul posibil de distribuitori 
pentru produsele alcoolice. Datorită succesului pe piață a produsului, majoritatea inter- 
mediarilor au acceptat să ajute firma şi să lucreze în condiţiile propuse de aceasta chiar 
dacă ele însemnau muncă în plus fără un câştig direct (vezi cazul Angelli din culegere). 

Pentru a-i face pe intermediari să vă iubească încercaţi să ţineţi cont de următoarele 
sfaturi: 

- Arătați că produsul vostru se poate vinde uşor. 

- Arătaţi-le intermediarilor cum produsul vostru le poate crea lichidităţi. Obţinerea 
unor venituri rapide reprezintă tot ceea ce îşi doresc intermediarii. 

- Creați 3 variante ale produsului vostru. Este mai uşor să vindeți un pachet de pro- 
duse ce dă consumatorului posibilitatea de a alege decât un singur produs. Dar, atenţie, 
4-5 produse pot fi prea multe pentru posibilitățile financiare ale detailistului sau angro- 
sistului. 

- Alegeţi modalități de promovare a produsului care să se potrivească cu imaginea şi 
segmentul de consumatori deservit de fiecare tip de intermediar în parte. Segmentaţi in- 
termediarii. 

- Implicaţi-vă în afacerile detailiştilor. Nu puteți face bani, dacă ei nu fac bani. Oferi- 
ți-le idei şi participaţi împreună cu ei la realizarea campaniilor promoționale. Oferiți-le 
materiale promoționale. 

- Creați campanii promoționale puternice pentru produsul vostru şi arătați-le inter- 
mediarilor cum să le folosească. Asiguraţi-vă că managerii de magazine cunosc 
programele voastre promoționale. Informaţi-i în mod continuu. 

Firma trebuie să fie gata să găsească moduri creative prin care să-şi distribuie pro- 
dusele atunci când unele metode de distribuție dau greş. Spre exemplu, presupunem că 
tocmai ați creat un produs nou, nişte ştergătoare auto foarte performante. Acestea sunt 
foarte rezistente fiind garantate pe viaţă şi de aceea doriți să le vindețţi la un preț ridicat. 
Încercaţi prin magazinele clasice de piese auto, dar constataţi că produsul este situat 
alături de produsele ieftine, şi detailistul nu este stimulat să sprijine acest produs. Ce 
faceți: Micşoraţi preţul? Vă mulțumiți cu mai puţin profit? Încercaţi să stimulați mai 
mult detailistul? 

Nici una dintre aceste variante. 

O soluție ar fi ca ştergătoarele să fie vândute direct consumatorilor prin cataloage şi 
prin reclame introduse în suplimentul săptămânal al unui mare ziar cotidian. 

Firma trebuie să fie gata să găsească soluții alternative, de cele mai multe ori inova- 
tive pentru a trece peste astfel de dificultăți. Modalităţi de distribuție moderne, ce pot fi 
folosite pentru anumite produse, dar care nu au întotdeauna succes sunt: vânzarea prin 
Internet, multilevel marketing”, reclame directe la TV. 


22 Multilevel marketing; este un sistem de vânzare a produselor direct consumatorilor prin crearea unor 
rețele de agenţi de vânzare în sistem piramidal. Fiecare agent de vânzare are două sarcini majore: să 
vândă produse şi să atragă alți agenţi de vânzare care vor face parte din propria rețea de vânzare şi vor 
ceda parte din veniturile lor agenţilor cărora le sunt subordonați în piramidă. Sistemul este folosit de 
firme ca Amway, Herba Life, Zepter, etc. 

4. Implementarea canalului de marketing (sau de distribuţie) presupune 3 activități 
majore: puterea şi controlul canalelor de marketing, coordonarea membrilor canalului şi 
managementul conflictului. 

Puterea şi controlul canalelor de marketing. Aşa cum am văzut canalele de marketing 
sunt formate dintr-un număr ridicat de firme, care s-ar putea să nu aibă toți aceeaşi 
motivaţie pentru a opera în modul dorit de producător. Prin natura muncii lor membrii 
canalului de distribuție sunt specializați pe anumite activități, deci trebuie ca toți mem- 
brii canalului să obțină performanţă pentru că, în caz contrar, întregul canal va avea de 
suferit. Spre exemplu, un sistem de transport deficient, care aduce marfa cu întârziere, 
afectează vânzările produsului. Membrul canalului ce deține cea mai mare putere poate 
remedia situaţia, convingând veriga slabă să-şi îmbunătățească activitatea, pentru a nu 
fi scoasă din sistem. Într-un sistem puterea este reprezentată de capacitatea unui 
membru de a controla sau influența comportamentul celorlalți membrii ai canalului. 

Coordonarea membrilor canalului constă în activitatea prin care se stabilesc obiective 
unice pentru întreg canalul şi prin care activitatea tuturor membrilor este îmbinată 
astfel încât să se atingă aceste obiective ale întregului canal. 

Managementul conflictului în cadrul canalului. Odată ce delegați o parte din sarcinile 
legate de produsul vostru intermediarilor, în mod inevitabil apare o relație de conflict şi 
de cooperare în acelaşi timp: cooperați cu intermediarii pentru a vinde produsele şi în 
acelaşi timp intrați în conflict cu intermediarii, pentru că fiecare dintre voi ar dori ca 
celălalt să facă mai mult pentru a stimula vânzările. Spre exemplu, când vindeți produsul 
vostru unui intermediar la un anumit preţ, voi sunteți interesați ca produsul să se vândă 
mai departe la un preț mic pentru a stimula vânzările. Intermediarul la rândul lui doreşte 
să vândă la un preț mai mare pentru a-şi maximiza veniturile pe termen scurt. Maximi- 
zarea coordonării şi reducerea conflictului se poate realiza prin încheierea unor contracte. 

Conflictul apare când un membru al canalului împiedică alt membru al canalului să- 
şi atingă obiectivele. Conflictul în cadrul canalului este un fenomen comun, dar şi foarte 
periculos. În primul rând trebuie să identificați care sunt sursele de conflict şi să 
diferenţiați între o proiectare deficitară a canalului (care afectează performanța 
canalului) şi o slabă performanţă datorată conflictului în cadrul canalului. Spre exem- 
plu, un producător poate observa că există un conflict într-unul dintre canalele de dis- 
tribuţie, distribuitorii nu depun suficient efort pentru vânzarea produsului. Analiza 
poate arăta că motivul este faptul că distribuitorul respectiv obține mai mult profit din 
vânzarea unui produs concurent. Este un conflict legat de existența unor obiective 
diferite: în timp ce producătorul doreşte să maximizeze profitul pentru produsul său, 
distribuitorul doreşte maximizarea profitului pentru toate produsele deținute în porto- 
foliu. Pentru a rezolva acest conflict de obiectiv, producătorul poate folosi sursele sale 
de putere şi să crească adaosul oferit distribuitorului astfel încât acesta să câştige mai 
mult de pe urma produsului şi să-l sprijine mai bine, sau poate investi în crearea şi 
consolidarea unei mărci puternice astfel încât produsul să fie cerut de către consumator 
şi în consecinţă tras prin verigile canalului de distribuţie. 

Al doilea mare tip de decizii de distribuţie în afara stabilirii canalelor prin care se va 
ajunge la consumator sunt deciziile de distribuţie fizică a produsului. 

Distribuţia fizică constă în realizarea acelor sarcini necesare pentru furnizarea unui 
produs complet consumatorilor finali sau intermediarilor”. 


Tabelul nr. 5 prezintă principalele activități implicate în distribuția fizică a produ- 
selor, activităţi pe care firma trebuie să le desfăşoare cât mai bine pentru a fi eficientă pe 
de o parte şi pentru a servi consumatorul pe de altă parte. 

Eficacitatea distribuţiei fizice are un impact major asupra modului în care inter- 
mediarii pot servi piețele finale. Când desfacerea produselor de către producător este 
deficitară, intermediarii trebuie să mențină stocuri ridicate sau se confruntă cu lipsă de 
stocuri, ceea ce poate conduce la pierderea de clienți. Costul produselor şi existenţa lor 
în punctele de desfacere sunt influențate în mod direct de sistemele de distribuţie fizică. 

Crearea şi managementul unui canal de distribuţie este o activitate complexă şi 
dificilă. Odată creat acest sistem este mult mai greu de schimbat sau de renunţat la el. 
Spre exemplu, este mult mai uşor să reduceți bugetul de promovare, decât să treceţi de 
la o distribuţie intensivă la una selectivă. 


3.d. Tactici şi strategii pentru stabilirea prețului 


Preţul este un alt element de bază în marketing. Iniţial, stabilirea prețului era văzută 
ca o funcție a departamentelor de contabilitate şi finanțe. In prezent, stabilirea prețului 
depinde tot mai mult de marketing. Dar ce este prețul? 


Preţul reprezintă o sumă de bani sau alte lucruri (ca bunuri şi servicii) ce se dau în 
schimbul obținerii dreptului de proprietate sau dreptului de folosință asupra unui bun 
sau serviciu. 


Preţul este cel pe care consumatorii trebuie să-l plătească pentru a obține produsul 
firmei noastre. De aceea, este foarte important cum stabilim prețurile produselor noas- 
tre astfel încât să mulțumească consumatorul şi în acelaşi timp să aducă venituri şi 
profituri firmei. 

Când firma are în vedere stabilirea prețului la care să vândă produsele sale, trebuie 
să ţină cont de următoarele aspecte: 

- Preţul trebuie să reflecte obiectivele strategice ale firmei (profitabilitate, cotă de 
piață, supraviețuire, vânzări, responsabilitate socială) 

- Preţul trebuie să reflecte dorințele consumatorilor țintă (Cine va cumpăra şi plăti ?) 

- Preţul trebuie să reflecte poziționarea produsului (Cum va fi vândut produsul?) 

- Prețul trebuie să reflecte poziția competitivă (Este firma lider de piață? Este o firmă 
dominantă pe piață? Este o firmă cu o poziţie slabă pe piață?) 

- Preţul trebuie să ia costul în considerare ținând cont că, costurile variabile sunt 
limita inferioară şi valoarea ce o dă consumatorul produsului este limita superioară) 

- Prețul trebuie să țină cont de canalele de marketing (distribuţie) (Cum stimulez 
membrii canalului de distribuție? Cum voi stabili prețul astfel încât să asigur o 
coordonare a canalului?) 

- Preţul trebuie să țină cont de ciclul de viață al produsului. 


2 Reeder Robert, Brierty Edward şi Reeder Berry, Industrial Marketing, Prentice Hall International, SUA, 
1991, p. 344. 
2 Berkovitz Eric, Kerin Roger şi Rudelius William, op. cit., p. 284. 

Tabelul 5 Activităţi logistice tipice 


Elemente cheie Activități suport 
1. | Transport 1. | Depozitarea 
a. Selectarea modalităţii de transport şi a a. Stabilirea spațiului 
firmei de transport b. Configuraţia depozitului 
b. Stabilirea rutei de transport c. Amplasarea stocului 
c. Programarea vehiculelor 
2. | Managementul stocurilor 2. | Manipularea materialelor 
a. Politici legate de nivelul stocurilor a. Echipamente şi personal 
b. Previzionarea vânzărilor pe termen scurt b. Proceduri de ridicare a comenzii 
c. Mixul de produs pe locaţii c. Păstrarea stocului 
d. Localizarea stocurilor 
3. | Serviciu pentru clienți 3. | Ambalaj de protecţie 
a. Determinarea nevoilor consumatorului a. Design pentru manipulare 
b. Analizarea reacției şi răspunsului clienților b. Design pentru depozitare 
la serviciu c. Design pentru protecție 
c. Stabilirea nivelului serviciului pentru 
client 
4. | Procesarea comenzilor 4. | Programarea producției 
a. Interfața între comenzi şi stocurile existen- a. Previzionarea volumelor 
te agregate de produse 
b. Transmiterea informaţiilor despre b. Programarea în timp a 
comandă producției 
c. Reguli pentru a comanda 
5. | Fluxul informațional 
a. Colectare şi stocare de date 
b. Analiza datelor 


Sursa: Reeder Robert, Brierty Edward şi Reeder Berry, Industrial Marketing, Prentice Hall International, 
SUA, 1991, p. 344. 


Obiectivele politicii de preț sunt strâns legate de obiectivele strategice ale firmei, ele tre- 
buie să derive practic din obiectivele strategice ale firmei. Astfel diferite obiective strate- 
gice ale firmei (ca cele enunțate mai sus) necesită diferite strategii de preț. Spre 
exemplu, obiectivele de profitabilitate ale firmei necesită practicarea unui preț ridicat 
pentru produsele firmei, în timp ce obiectivele de cotă de piață necesită practicarea unor 
prețuri mai mici. O firmă de transport aerian se poate concentra pe maximizarea pro- 
fitului şi atunci va reduce numărul de locuri la clasa economică (cu prețuri mai scăzute) 
şi se va concentra pe clienţii de la clasa business (prețuri mai ridicate). În acest fel firma 
va pierde din cota de piață, dar îşi va mări profitabilitatea. 

În general firmele au atât obiective legate de profitabilitate, cât şi obiective legate de 
cota de piață, dar obiectivul primar, cel cu cea mai mare importanţă pentru firmă va fi 
acela care va influența stabilirea prețurilor. Dacă obiectivul ce contează mai mult pentru 
firma voastră este profitabilitatea şi nu cota de piață, căutați segmente de piaţă care sunt 
dispuse să plătească prețurile mai ridicate cerute de firmă, în loc de a reduce preţurile 
pentru a fi mai atractivi pentru mai mulți consumatori. Este nerealist să vă propuneti să 
maximizați şi profiturile şi cota de piață. 

Factorii care influențează determinarea prețului sunt prezentaţi în fig. 6. 

Valoarea Canale de Reglementări 

Fig. 6 Factorii de influență a prețului 


1. Costurile, aşa cum am menţionat ne dau limita de jos a prețului. Nu putem stabili 
prețurile mai jos de nivelul costurilor variabile. Ne amintim, că putem obține costul 
total al unui produs adunând costurile variabile pe produs cu costurile fixe pe produs. 
În mod normal preţul trebuie stabilit peste acest nivel prin adăugarea unei marje de 
profit, dar în anumite perioade de timp pentru anumite categorii de produse se pot 
stabili preţuri la nivelul costurilor până la minim nivelul costurilor variabile. În acest fel 
se ignoră costurile fixe, în ideea că acestea s-ar fi produs oricum şi cu şi fără aceste 
produse şi ele pot fi recuperate de la alte categorii de produse. 


P1 = (CV+CE) +MP; p2 = CV + CE; P3 = CV 


Unde: P1, P2, P3 = 3 niveluri diferite de preț 
CV = costuri variabile 
CF = costuri fixe 
MP = marja de profit 

2. Competiția este un alt factor ce influențează determinarea preţurilor. În general 
efectele competiției asupra prețurilor sunt: 

- Competiţia forțează scăderea prețurilor. Cu cât sunt mai mulți competitori pentru 
produsul firmei va trebui să reduceți prețurile pentru a vă menţine consumatorii. 

- Competiţia înseamnă existența mai multor produse ce pot substitui produsul nostru 
să devină mai sensibili la preț. 

- Apariția competiţiei în perioada de introducere şi creştere din ciclul de viaţă al pro- 
dusului măreşte practic mărimea pieţei fără să facă presiuni prea mari asupra prețului. 

- Presiunea prețurilor competiției începe când consumatorul capătă mai multe cunoş- 
tințe şi se măreşte pe măsură ce creşterea pieței se diminuează şi firmele încep să se bată 
pe cota de piaţă. 

- Competiţia forțează firmele slabe să iasă de pe piaţă şi firmele puternice să-şi îmbu- 
nătățească activitatea. 

3. Valoarea percepută de consumator influenţează preţul pe care acesta este dispus să-l 
plătească pentru produsul firmei. Din punct de vedere al consumatorului prețul indică 
adesea valoarea produsului când ea corespunde calității percepute de consumator 
pentru bunul sau serviciul respectiv. Valoarea poate fi chiar definită ca fiind raportul 
dintre calitatea percepută şi preț. 

Primul pas în a înţelege rolul valorii percepute de consumator este din nou segmen- 
tarea pieței şi identificarea beneficiilor cheie pe care le doreşte fiecare segment de piață 
de la produsul meu. Aceste beneficii cheie pot fi aflate numai întrebându-l pe consuma- 
tor prin organizarea de cercetări de piață. Importanța relativă a prețului printre celelalte 
beneficii cerute de către fiecare segment de piață, va influența cum se va stabili prețul 
produsului. 

Spre exemplu, un consultant care prin natura muncii sale călătoreşte foarte mult şi 
doreşte să cumpere un computer portabil va acorda o importanță mai mare mobilității 
produsului şi în consecință greutății pe care acesta o are. El va dori un computer 
probabil echipat cu toate facilitățile tehnice, dar care să fie uşor, să cântărească mai pu- 
țin de 2,5 kg. El va fi dispus să plătească un preț mai mare pentru a obține un computer 
aşa uşor, pentru a evita să care în spate prin aeroporturi şi gări un computer de 4 kg. 
Acel 1,5 kg în plus va ajunge să cântărească cât 10 kg după un timp. Oricine îşi doreşte 
un computer mai uşor, dar nu oricine este dispus să plătească în plus pentru un compu- 
ter mai uşor. Acest lucru ne arată încă odată că este foarte important cum alegem seg- 
mentul de piață pe care dorim să-l servim. 

Aşa cum spuneam prețul reprezintă de multe ori valoarea. Numai că stabilirea pre- 
tului este un lucru complicat pentru că valoarea poate fi manipulată. Chiar dacă toate 
caracteristicile a două automobile Renault sunt aceleaşi, consumatorul va fi poate mai 
înclinat să cumpere un Renault produs în Franţa decât unul produs în Turcia. De aceea 
este foarte important să facem diferența între preț şi valoare. Valoarea este relativă, nu 
există termeni absoluti legați de valoare. Pentru un consumator un autoturism Daewoo 
Cielo poate avea o valoare mare, în timp ce pentru un alt consumator acesta să nu aibă 
nici o valoare. Valoarea pe care un consumator o percepe legat de un produs depinde 
de calitatea oferită de produsul sau serviciul respectiv, care la rândul ei este dată de be- 
neficiile economice, funcționale şi psihologice pe care le poate obține consumatorul de 
la acel produs. 

Tabelul nr. 6 prezintă o modalitate de a analiza raportul preț/beneficii pentru pro- 
dusul firmei şi produsele competitoare, luând în discuţie beneficii dorite de consumator 
de la un produs industrial. Folosind această analiză se poate observa care este percepția 
consumatorilor despre produsul nostru în comparație cu produsele competitoare în func- 
ție de beneficiile aşteptate, şi putem stabili nivelul de preţ la care să vindem produsul. 

Toate informațiile incluse în această analiză trebuie aflate de la consumatori prin 
cercetări de marketing. În primul rând se vor identifica beneficiile pe care el le doreşte şi 
importanţa lor în procesul de achiziţie (prin focus grup). Apoi se va măsura percepția 
consumatorilor despre produsul meu şi produsele competitoare pe fiecare dintre 
beneficiile aşteptate pe o scară de la 1-50 (prin anchetă). După cum observăm în tabel, 
vom pondera scorul (de la 1-50) obținut de fiecare produs pentru fiecare beneficiu aş- 
teptat de consumator cu importanţa acordată de consumator fiecărui beneficiu în deci- 
zia de cumpărare (0-1) şi vom calcula nişte indici agregaţi pentru fiecare produs în 
parte. Etapa următoare constă în compararea produselor prin compararea indicilor 
obținuți de fiecare. 

Tabel 6 Analiza raportului preț/ beneficii 


Produsul nostru Concurent A Concurent B 
Beneficii Pondere | Scor Scor x Scor Scor x Scor Scor x 
pondere pondere pondere 

Caracteristicile 
produsului 0.25 40 10.00 40 10.00 20 5.00 
Calitatea produsului 0.30 45 13.50 30 9.00 25 7.50 
Siguranță 0.10 33 3.30 33 3.30 33 3.30 
Disponibilitate 
(canale de 0.05 45 2.25 25 1.25 30 1.50 
distributie) 
Disponibilitate 
(logistică) 0.10 40 4.00 20 2.00 40 4.00 
Servicii înainte de 
vânzare 0.05 35 1.75 45 2.25 20 1.00 
Servicii post vânzare 0.10 40 4.00 50 5.00 10 1.00 
Instructaj de 0.05 50 2.50 40 2.00 10 0.50 
utilizare 
TOTAL 1.00 41.30 34.80 23.80 


Sursa: adaptat după Hart Norman, Marketing Industrial, Editura Codecs (traducere), București, 1998, pp. 
80-82. 


Produsul firmei noastre față de produsul A = 41.3/ 34.8 = 1.19 
Produsul firmei noastre față de produsul B = 41.3/23.8 = 1.74 
Produsul A față de produsul B = 34.8/23.8 = 1.46 


Dacă raportul scorului produsului nostru cu alte produse este supraunitar atunci 
înseamnă că percepția generală a consumatorului despre produsul nostru este mai bună 
decât față de produsele competitoare şi ar trebui să practicăm prețuri mai mari ca ale 
competitorilor. Cu cât ne vom ridica mai mult peste pragul de 1 cu atât avem capaci- 
tatea de a rezista mai bine competiției. Invers dacă raportul este subunitar, şi am prețuri 
similare cu ale competitorilor, datorită unei percepții generale defavorabile despre pro- 
dusul nostru este recomandabilă o reducere de prețuri pentru a putea vinde produsele. 

4. Canalele de distribuție influenţează prețul final la care ajunge produsul la consuma- 
tor. Când firma vinde direct consumatorului (Internet, catalog, teleshopping, multilevel 
marketing) ea controlează prețul la care ajunge produsul la consumatorul final. Când 
firma vinde produsul prin intermediari, ei pot influența prețul final la care ajunge pro- 
dusul la consumator prin adaosurile practicate, prin nivelul serviciilor oferite. Când 
produsul necesită demonstrarea funcționării şi servicii post-vânzare rolul intermedia- 
rilor creşte, ca şi adaosul lor. Pentru produsele de prestigiu, spre exemplu, cosmetice, 
parfumuri de lux, producătorii închiriază spaţii în magazine pentru a folosi propriul 
personal şi a oferi servicii de înaltă calitate pentru a vinde produsul. 

5. Reglementările legale pot influenţa şi ele prețul final. Pe de o parte poate apărea 
fenomenul de fixare a prețurilor cu limite minime sau maxime şi pe de altă parte pot 

exista anumite taxe specifice pe categorii de produse. Acum câţiva ani în perioada de 
Paşte primul ministru din România a limitat adaosul comercial ce putea fi practicat pen- 
tru produse alimentare la maximum 10%, pentru a proteja populaţia. Pentru vânzători 
aceasta a însemnat o reducere de preţ. În mod similar accize suplimentare pentru pro- 
duse cum ar fi alcoolul şi țigările, urmăresc descurajarea consumului de astfel de pro- 
duse prin ridicarea artificială a prețurilor lor finale. 

După ce am văzut care sunt factorii ce influențează prețurile, haideţi să vedem care 
sunt metodele pe care firmele le folosesc în stabilirea prețurilor pentru produsele lor şi 
pe care le puteţi folosi în firma voastră. Există mai multe categorii de metode ce pot fi 
folosite pentru stabilirea prețurilor şi anume: metode bazate pe cerere, metode bazate 
pe costuri, metode bazate pe profit şi metode bazate pe competiţie. 

A. Metodele bazate pe cerere sunt metodele ce pun un accent deosebit pe gusturile 
consumatorilor, şi nu pe alţi factori cum ar fi costurile, profitul şi competiția. Dintre 
acestea fac parte metoda smântânirii şi metoda penetrării. 

Metoda smântânirii (sau a luării caimacului) constă în introducerea unui produs pe 
piață la un preţ relativ ridicat. Această metodă este de obicei utilizată când produsul es- 
te complet nou pe o piaţă şi competiţia este aproape inexistentă. Spre exemplu, prețul 
inițial a unui aparat video a fost de 1.500$. După 3 ani de zile acesta se vindea la jumăta- 
te din prețul inițial. Această metodă se bazează pe faptul că sunt consumatori (caima- 
cul) care sunt dispuşi să plătească mai mult pentru a achiziționa un produs inovativ. Ea 
are ca efect acumularea unor profituri mari în prima perioadă după introducerea pro- 
dusului, resurse ce pot fi folosite ulterior când concurența devine mai puternică. Pe mă- 
sură ce mai multe firme intră pe piață oferind produse asemănătoare prețul va scădea. 

Metoda penetrării constă în stabilirea unui preț mic la introducerea unui produs nou 
pe o piață cu scopul de a atrage cât mai mulți consumatori şi a câştiga o cotă de piață cât 
mai mare într-un interval de timp scurt. Spre exemplu, firma de comerț en detail 
Carrefour când a intrat pe piața românească a practicat prețuri mici la cea mai mare 
parte a produselor comercializate, reuşind să câştige un număr ridicat de consumatori 
într-un timp scurt. 

B. Metodele bazate pe costuri pun accentul pe costuri şi pe partea de ofertă. Prețul este 
stabilit plecând de la costurile de producţie, costurile de marketing, costurile directe, 
costurile indirecte şi o marjă de profit. 

Metoda adaosului constă în adăugarea unui adaos la costul unui produs dintr-o 
anumită categorie de produse, aşa cum este prezentat în fig. 7. 

C. Metodele bazate pe profit încearcă să echilibreze veniturile pe de o parte cu 
cheltuielile pe de altă parte. În acest caz preţul se stabileşte plecând de la profitul care se 
doreşte a fi obținut fie ca sumă sau ca procent din vânzări. 

Metoda stabilirii prețului pe baza volumului profitului aşteptat (ca sumă) constă în 
următorul raționament: 

Se pleacă de la relaţia: 


Profit = Venit total - Cost total 
Profit = (Px Q) - [CF + (CVU x Q)], 


unde: P = preț, Q = cantitate produse, CF = costuri fixe, CVU = costuri variabile 
unitare. 

Fig. 7 Adaosul producătorului, angrosistului şi a detailistului (exemplu ipotetic) 


Din această relație vom afla care este prețul pentru un produs în condiţiile în care se 
aşteaptă un anumit profit şi în care se preconizează vânzarea unei anumite cantități de 
produse. 

Exemplu pentru un produs ipotetic: 

Cost variabil : 96.000 lei / bucată 

Costuri fixe totale: 90.000.000 lei 

Profit aşteptat: 21.000.000 lei pentru 1000 de bucăţi de produs 

Profit = (P x Q) - [CE + (CVU x Q)] 

21.000.000 lei = (P x 1000) - [90.000.000 lei + (96.000 x 1000)] 

21.000.000 lei = 1000P - 90.000.000 lei + 96.000.000 lei 

1000P = 21.000.000 lei + 90.000.000 lei - 96.000.000. lei 

1000P = 207.000.000 lei 

P = 207.000 lei 


D. Metodele bazate pe competiție sunt cele care pun accentul pe ce fac competitorii şi pe 
ce face piața. Puteţi stabili prețurile produselor sub nivelul prețului pieței, la nivelul 
prețului pieţei sau peste nivelul prețului pieței. Cu toate că este dificil de identificat care 
este prețul pieţei pentru un produs, în general operatorii de marketing „ştiu” sau 
„Ssimt” care este prețul pieţei pentru un produs dintr-o anumită clasă şi îl pot folosi ca 
punct de referinţă. 

Puteţi folosi şi alte metode de stabilire a prețului sau de ajustare a lui în timp, metode 
care în anumite perioade pot deveni chiar necesare. 

Preţurile psihologice se bazează pe percepția pe care o au consumatorii despre diferite 
prețuri. Spre exemplu, s-a constatat că un preț ca 49.800 lei este perceput de consu- 
matori ca fiind mai mult în gama 40.000 lei decât 50.000 lei, cu toate că el este de fapt de 
50.000 lei. De aceea întâlnim în magazine prețuri ca 89.500 lei, 690.000 lei, 1.490.000 lei. 

Un alt aspect psihologic pe care îl puteți folosi se bazează tot pe rezultatele cercetă- 
rilor de marketing. S-a constatat că o reducere la un preț mai mic are un impact mai 
mare decât o reducere la un preț mai mare. Spre exemplu, dacă se face o reducere de 
10% la un produs care costă 10.000 lei şi prețul va ajunge la 9.000 lei, diferența de preț 
de 1000 lei este percepută ca valorând mai mult (are un impact mai mare asupra vânză- 
rilor) decât o reducere de 10% la un produs care costă 100.000 lei şi unde reducerea este 
de 10.000 lei de 10 ori mai mult decât 1000 lei. 

Preţurile promoționale/reducerile vă pot ajuta să atrageți mai mulți clienţi. Pericolul care 
apare în acest caz este acela că se pot obişnui consumatorii cu prețul redus ca fiind pre- 
tul de bază şi nu vor mai cumpăra produsul când acesta este vândut la prețul de bază. 
Reducerile se pot acorda la cantitatea cumpărată (preț mai mic pe unitate de produs la 
cantități mai mari), ca parte din prețul produsului (-10%, -20%, etc), sezonier (pentru li- 
chidarea stocurilor de vară sau a stocurilor de iarnă) sau pentru intermediari (discoun- 
turile funcționale pentru a le permite desfăşurarea activității). 

Preţurile de prestigiu constau în prețuri ridicate stabilite pentru anumite produse 
(bijuterii, cosmetice, automobile, băuturi) şi destinate consumatorilor care pun preț pe 
statut şi care sunt dispuşi să plătească o sumă în plus pentru a obține produse cu o 
imagine de lux. 

Preţuri foarte mici sau nule pot fi stabilite pentru anumite produse, dar care vor atrage 
vânzarea altor produse de pe urma cărora se pot obține profituri. Exemplul clasic este al 
firmei Gillette care vinde aparate de bărbierit la preţuri foarte mici, vânzând scump la- 
mele de ras. Microsoft oferă gratis programul Internet Explorer, obținând profituri la 
alte produse conectate la acest software. Alte combinații pot fi vânzare ieftină de aparte 
telefonice mobile cuplate cu vânzare scumpă de abonamente telefonice sau vânzare ief- 
tină de alarme pentru locuinţe cuplate cu vânzare scumpă de servicii de securitate. 

După părerea noastră cele mai eficace strategii de stabilire a prețului sunt cele ce 
pleacă de la comportamentul consumatorului. Consumatorii doresc să cumpere 
produsul la un „preț corect”. Dar care este un preţ corect? Şi revenim din nou la discuția 
despre valoare. 

Preţurile ar trebui stabilite în sens invers, având ca punct de plecare consumatorul şi 
nu plecând de la firmă către consumator. Costurile trebuie folosite numai pentru a şti 
care este nivelul minim al prețului (aşa cum am discutat anterior). Consumatorilor nu le 
pasă cât a cheltuit firma să producă acel produs, atâta timp cât îşi permit să-l cumpere şi 
plătesc pentru un produs care să merite banii. Cu toate acestea vă sfătuim să obţineţi cât 
de mult se poate (foarte mult prin stabilirea unor prețuri ridicate) atâta timp cât consu- 
matorul este dispus să plătească. În acelaşi timp trebuie să fiți dispuşi să şi scădeți din 
preț, când piața nu poate suporta un preţ foarte mare. Relevant în acest sens este exem- 
plul firmei Sony, care a scos prima pe piață produsul Walkman. Preţul recomandat de 
cei de la departamentul de Cercetare-Dezvoltare al firmei a fost inițial de 200$. Preşe- 
dintele de atunci al firmei Akio Morita s-a gândit că segmentul țintă pentru acest pro- 
dus erau tinerii între 18-30 de ani şi ei îşi puteau permite să plătească pentru un astfel 
de produs fără prea multă rezistenţă în jur de 100$. El a cerut celor de la Cercetare-Dez- 
voltare să obțină produsul la acest preț. Ei i-au respectat instrucțiunile lui şi succesul ce 
a urmat îl ştim deja cu toții. 

Aşa cum spuneam „prețul corect” este cel pe care şi-l poate permite consumatorul şi 
pe care acesta este dispus să-l plătească. De aceea cel mai potrivit mod de a afla care 
este prețul corect este să întrebăm consumatorii. Acest lucru se poate face prin interme- 
diul focus grupurilor. Creați conceptul de produs sau produsul şi stabiliți poziționarea 
sa. Pe urmă stabiliți niveluri diferite de preț pentru produsul firmei şi aşteptaţi reacția 
consumatorilor la fiecare nivel de preț. Spre exemplu, pentru o cutie de bomboane 
stabiliți nivelurile de preț 57.000 lei, 77.000 lei şi 97.000 lei. Schimbaţi prețurile până 
când cea mai mare parte a participanţilor vor fi de acord cu un anumit nivel al pre- 
țurilor. Faceţi acelaşi lucru şi pentru produsele competitoare. Întrebaţi la fiecare nivel de 

preț, care sunt intențiile de cumpărare ale consumatorilor. Dar niciodată să nu întrebaţi 
consumatorul cât ar da pentru un anumit produs fără să le oferiţi variante de răspuns. 
Veţi primi răspunsuri cu prețuri ridicol de mici. 

Consumatorii au puncte de referinţă legate de preț, bazate pe experienţele proprii de 
cumpărare din trecut şi pe nivelul preţurilor de pe piață pentru produse asemănătoare. 
Dacă produsul vostru are prețul prea scăzut față de punctul lor de referință atunci 
consumatorul va crede că nu este la fel de bun ca şi produsele similare. Dacă produsul 
vostru are prețul prea ridicat față de produsele similare de pe piaţă fără să ofere un 
beneficiu în plus, consumatorul va gândi că este păcălit şi chiar furat. 

Vom prezenta în continuare un ghid legat de situaţiile în care pot fi stabilite prețuri 
la cele 3 niveluri: mari, medii şi mici. 

Preţurile ridicate (prin comparaţie cu alte produse) sunt recomandate când: 

- nu există competiție 

- consumatorii nu au puncte de comparație şi referință pentru a stabili valoarea 

- segmentul țintă este de consumatori care se văd a fi inovatori şi care sunt dispuşi să 
plătească mai mult pentru un produs nou 

- baza de consumatori dispusă să plătească mai mult este constantă 

- aveți nevoie de o marjă de profit ridicată (dar ţineţi minte: consumatorilor nu le 
pasă de nevoile firmei). 

Preţurile medii sunt recomandate când: 

- intrați pe o piaţă şi o categorie de produs în care un alt producător este bine stabilit 
deja 

- nu aveți nici un beneficiu major să oferiţi consumatorilor în plus față de produsele 
existente 

- consumatorul are posibilitatea să aleagă din multe variante 

- produsul este nou pentru firma voastră, dar este bine poziționat în mintea consu- 
matorului 

Preţurile scăzute sunt recomandate când: 

- puteți produce un bun la un cost mai mic decât ceilalți 

- consumatorii nu vor accepta prețuri ridicate pentru o anumită categorie de produs 

- puteți obține un avantaj major prin oferirea unui produs nou care completează o 
linie de produs ce cuprinde produse la prețuri mari şi medii. 

Putem de asemenea să adăugăm valoare pentru consumatorii noştri fără să ne coste 
foarte mult. Oferim aici câteva astfel de modalităţi pe care să le aveţi în vedere: 

1. Adăugaţi mai multe utilizări produsului vostru astfel încât să îndeplinească 
funcţiile pe care ar fi trebuit să le îndeplinească un alt produs. Spre exemplu, o 
hârtie igienică parfumată care să înlocuiască un dezodorizant de baie. 

2. Uşuraţi munca şi viața consumatorilor voştri. Poate fi vorba de un nou ambalaj 
care este mai uşor de deschis sau mai uşor de mânuit. 

3. Prelucraţi puţin mai mult produsul vostru. În acest fel puteţi transforma produsul 
vostru în ceea ce îşi doreşte consumatorul. Spre exemplu, floricele ambalate în 
pungă de hârtie care se gătesc direct în cuptorul cu microunde fără a fi scoase din 
pungă, au adăugat valoare floricelelor simple. 

4. Simplificați produsul, mai ales ambalajul lui. Aşa au făcut o parte din firmele ce 
oferă cereale pentru micul dejun înlocuind cutiile de carton voluminoase cu pungi 

de celofan, reducând în acest fel şi din preţ. În acest caz nu uitaţi să comparați 
produsul vostru cu produsele competitoare pentru a evidenția diferența. 
. Oferiți cupoane sau produse în plus din gama voastră sau din alte produse. 
. Creați programe de fidelizare şi stimulare a utilizatorilor frecvenți. 
. Arătaţi cum produsul vostru este mai bun decât cele existente. 
. Proiectați produsul cu un aspect estetic ridicat astfel încât să atragă consumatorii 
şi aceştia să dorească să-l utilizeze ca o decoraţiune. 
9. Creați un ambalaj (cutie) cu multiple utilizări. Oamenii se plâng tot timpul că nu 
au suficient spațiu de păstrare. 
10. Măriţi perioada de garanţie a produsului şi oferiţi câteva părți componente pe 
gratis. Spre exemplu, o periuţă de dinţi electrică cu mai multe capete de perii. 


o N ÎN OI 


3.e. Promovarea produselor şi a firmei: ocazia de a fi creativ 


Promovarea este al patrulea element al mixului de marketing. După ce aţi stabilit ce 
produs să introduceți pe piață, la ce preț şi prin ce canale de distribuție, următoarea eta- 
pă ar fi să stabiliți modalitățile de promovare. Tacticile de reclamă şi publicitate sunt 
necesare întotdeauna. De ce? Deoarece indiferent cât de bun este un produs, nu vor 
avea loc vânzări dacă, cumpărătorul potenţial nu a auzit niciodată de el. Principala sar- 
cină ce vă revine prin promovare este să faceți produsul firmei cunoscut pe piață într-o 
lumină cât mai favorabilă în comparație cu produsele competitoare. 

Activitatea de promovare se poate realiza cu ajutorul aşa numitului mix de promo- 
vare format din reclamă, vânzare personală, promovarea vânzărilor şi publicitate - 
relații publice. Toate aceste elemente le puteţi folosi fie pentru a informa potenţialii 
consumatori despre beneficiile oferite de produs, fie pentru a-i convinge să-l încerce, fie 
pentru a le reaminti de beneficiile avute când au folosit produsul. 

Reclama este orice formă plătită de comunicare nonpersonală despre organizaţie, des- 
pre un bun, un serviciu sau o idee pe care o realizează firma. Faptul că este plătită în- 
seamnă că spațiul unde este transmis mesajul publicitar trebuie cumpărat. Spre exem- 
plu, la postul Radio România Actualități un spot publicitar de 30 de secunde costă în 
orele de vârf 180$, iar în orele mai puțin audiate 20$. lar un minut de reclamă pe un 
post de televiziune național costă în jur de 6000$ în orele de vârf. Faptul că reclama este 
nonpersonală înseamnă că se realizează prin intermediul mass media către un număr 
ridicat de persoane deodată, neavând un feed back imediat de la acestea. 

Principalele caracteristici ale reclamei sunt: 

- Legitimează o marcă. Faptul că veți comunica despre marca produsului vostru prin 
mijloacele de mass media arată interesul arătat de firmă mărcii respective, oferind mai 
multă încredere consumatorilor. 

- Exprimarea creativă. Reclama prin utilizarea imaginilor, culorilor şi a limbajului 
permite o prezentare creativă a beneficiilor funcționale şi emoționale ale mărcii. 

- Construieşte o imagine. Reclama pe termen lung poate fi cea mai eficientă cale de a 
construi personalitatea unei mărci. 

- Economică. Reclama poate avea un cost relativ mic pe persoană, dar are şi un efect 
mai mic decât vânzarea personală sau promovarea vânzărilor. 

Vânzarea personală reprezintă orice formă plătită de prezentare interpersonală a bunu- 
rilor şi serviciilor. Aceasta se realizează de obicei față-în-față între vânzător (agent de 
vânzare) şi cumpărător. 

Principalele caracteristici ale vânzării personale sunt: 

- Are loc în două sensuri. Faptul că există o comunicare în două sensuri face mesajul 
mai persuasiv, deoarece agentul de vânzare poate modifica şi adapta mesajul imediat în 
funcţie de reacţiile consumatorului interlocutor. 

- Se termină cu o vânzare. Prin vânzarea personală se pune o presiune mai mare 
asupra consumatorului să încheie afacerea şi să cumpere produsul. 

- Permite crearea de relații pe termen lung cu consumatorii, formarea de prietenii ca- 
re încurajează şi de multe ori asigură continuitatea afacerilor. 

- Este scumpă. Vânzarea personală este o formă de comunicare mult mai scumpă 
decât alte forme de comunicare. Spre exemplu, se poate ajunge la un cost mediu al unei 
vizite de vânzare de 200$, în timp ce o reclamă costă doar câţiva cenți pentru o persoană 
ce a vizualizat reclama. 

Relaţiile publice reprezintă orice formă de prezentare indirect plătită a organizației, 
bunului sau serviciului firmei. Principalele instrumente ale publicității sunt relațiile cu 
presa (comunicatele de presă şi conferințele de presă), sponsorizările. Prin relații publi- 
ce firma nu plăteşte pentru spațiul din mass media, dar încearcă să convingă mass me- 
dia să difuzeze o poveste favorabilă despre firmă sau produsul ei. Principalul dezavan- 
taj este faptul că nu există controlul firmei asupra a ceea ce va fi difuzat. 

Principalele caracteristici ale relațiilor publice sunt: 

- Credibilitatea. Informaţiile prezentate ca poveşti la ştiri sunt mult mai credibile 
decât o reclamă. 

- Sunt imprecise. Este mult mai dificil să controlăm mesajul care va fi transmis. De 
asemenea este mai dificil să ne adresăm unui anumit segment de piață prin această for- 
mă de comunicare în comparaţie cu celelalte forme de comunicare. 

- Au un cost mai mic. Desfăşurarea unor relații publice eficace pot asigura o expune- 
re foarte mare prin media. 

- Sunt dificil de utilizat, în sensul că transmiterea mesajului de către cele mai popu- 
lare mijloace de media depinde de importanța percepută a ştirii şi de cât de interesant 
este mesajul. 

Promovarea vânzărilor include stimulente pe termen scurt prin care se ridică interesul 
cumpărătorului să cumpere un bun sau un serviciu. Acestea includ: cupoane, reduceri 
de preț, pachete de bunuri, concursuri, tombole, eşantioane gratuite. 

Principalele caracteristici ale promovării vânzărilor: 

- Au impact ridicat. Oferirea de stimulente poate avea un efect mare şi rapid în 
creşterea vânzărilor. 

- Determină încercarea. Promovarea vânzărilor poate fi un mijloc foarte eficace în a 
determina consumatorii să încerce produsul, mai ales în cazul produselor a căror achizi- 
ție necesită o implicare redusă a consumatorului, acesta neacordând importanţă recla- 
mei făcute unui astfel de produs (spre exemplu pâine, lapte, etc.). 

- Sunt scumpe. Promotiile, mai ales când implică reduceri de preț, pot fi foarte 
scumpe. Pot determina de asemenea reducerea veniturilor în perioadele în care nu mai 
sunt promoții, consumatorul nemai-achiziționând produsul, deoarece este obişnuit cu 
prețurile reduse. 

- Erodează imaginea produsului. Folosirea excesivă a promovării vânzărilor poate 
deteriora imaginea mărcii produsului, consumatorul percepând produsul ca fiind de o 
calitate mai redusă datorită acestor oferte continue. 

Tabelul nr. 7 prezintă elementele mixului de promovare cu avantajele şi dezavan- 
tajele lor. 

Există un număr de factori pe care este bine să-i luaţi în considerare când decideți 
asupra căror elemente ale mixului de promovare le veți folosi. Aceşti factori sunt: 
obiectivele firmei, audiența ţintă şi caracteristicile pieței, ciclul de viață al produsului, 
caracteristicile produsului şi strategiile canalului de distribuţie. 

Obiectivele firmei. Dacă obiectivul firmei este de a ridica gradul de cunoaştere despre 
produs atunci reclama este metoda cea mai potrivită. Dacă pe de altă parte firma doreş- 
te să stimuleze încercarea unui nou produs, promovarea vânzărilor este o metodă atrac- 
tivă. 


Tabelul nr. 7 Mixul de promovare 


Elemente De masă sau Plata Avantaje Dezavantaje 
promoționale | interpersonal 
Reclama De masă Plată directă Eficient pentru a | Costuri totale foarte 
pentru timp ajunge la un nu- | ridicate. 
sau spațiu. măr ridicat de Dificil de a obţine un 
persoane. bun feed back. 
Vânzarea Interpersonal | Plată către Feed back Foarte scump pentru 
personală agenţii de imediat. o expunere a unui 
vânzare fie sub | Foarte produs. 
forma salariilor | convingător. 
sau a Se poate selecta 
comisioanelor. | audiența. 
Se pot oferi infor- 
maţii complexe. 
Relaţiile De masă Nu există plată | Adesea este cea | Dificil de a obține 
publice directă pentru | mai credibilă cooperarea mass me- 
timp sau sursă în ochii dia. 
spațiu. consumatorului. 
Promovarea De masă Varietate mare | Eficient în a Se poate abuza uşor 
vânzărilor de plăți în schimba compor- | de ele. 
funcţie de tipul | tamentul consu- | Pot conduce la răz- 
de promoție. matorului pe ter- | boaie promoționale 
men scurt. între firme compe- 
Foarte flexibil. titoare. 
Se pot copia uşor. 


Sursa: Tabel adaptat după: Berkovitz Eric, Kerin Roger şi Rudelius William, Marketing, Irwin, Boston, 
SUA, 1989, p. 437. 


Audienţa țintă şi caracteristicile pieței. Dacă piața este formată dintr-un număr relativ 
mic de consumatori, atunci vânzarea directă este o metodă potrivită, iar dacă piața este 
formată din milioane de persoane, atunci reclama prin mass media este indicată. 

Dacă ne adresăm consumatorului final reclama prin mass media este mijlocul 
potrivit, dacă ne adresăm consumatorului industrial reclama în reviste de specialitate şi 

vânzarea personală vor fi mai potrivite. Dacă ne adresăm detailiştilor, vânzarea perso- 
nală este indicată şi promovarea vânzărilor prin forme specifice pentru ei (discounturi, 
materiale promoționale, programe de pregătire). Cu cât numărul persoanelor implicate 
în luarea deciziei de cumpărare este mai mare, cu atât se va pune accentul mai mult pe 
vânzarea personală, aceasta fiind, aşa cum am văzut, forma prin care comunicarea are 
loc în mod personal în două sensuri şi este mai flexibilă existând o putere mai mare de 
convingere a agenților de vânzare. 

Ciclul de viață al produsului. Elementele mixului de promovare în cele 4 etape ale ciclu- 
lui de viaţă vor diferi. Astfel, în etapa de introducere, principalul obiectiv este de a in- 
forma despre produsul firmei, iar în acest scop se pot folosi toate mijloacele de promo- 
vare în funcție de natura produsului: reclame TV, eşantioane gratuite, publicitate îna- 
inte de lansarea produsului pe piaţă. În etapa de creştere, principalul obiectiv este de a 
convinge consumatorul să cumpere produsul, de aceea acesta trebuie să fie disponibil 
în cât mai multe puncte de distribuție şi de aceea consolidarea lanțului de distribuție 
prin promovarea vânzărilor către detailişti joacă un rol important. În etapa de maturi- 
tate principalul obiectiv este de a menține cumpărătorii existenți. De aceea, reclama are 
un rol important în a reaminti consumatorilor de existența produsului, iar promovarea 
vânzărilor contribuie la menţinerea consumatorilor loiali. În etapa de declin, nu este 
recomandabil a cheltui cu promovarea deoarece produsul iese de pe piață. 

Caracteristicile şi natura produsului influențează modalitățile de promovare a fi folosi- 
te. Complexitatea produsului (gradul de sofisticare tehnică) şi riscul perceput la achizi- 
ționarea lui (financiar, social sau fizic) sunt două aspecte ce trebuie luate în seamă la 
stabilirea mixului de promovare. Astfel, vânzarea personală este mai eficace în cazul 
produselor complexe, scumpe şi cu risc ridicat la achiziționare şi în cazul piețelor domi- 
nate de câțiva cumpărători de mărimi mari. Reclama şi promovarea vânzărilor sunt 
eficace în cazul produselor ieftine ce presupun un proces de cumpărare de rutină şi în 
cazul produselor unde emoțiile joacă un rol important în decizia de cumpărare. 

Strategiile canalului de distribuție. Producătorul va trebui să ia o decizie legată de mo- 
dul cum va promova produsul prin canalele de distribuție, dacă va folosi o strategie de 
împingere sau de tragere. Strategia de împingere a produsului prin canalele de distribuţie 
constă în stimularea intermediarilor să sprijine produsul să se vândă. Acest lucru 
presupune folosirea promovării vânzărilor către intermediari. Strategia de tragere constă 
în îndreptarea atenţiei către consumatorul final şi convingerea acestuia să cumpere 
produsul. Consumatorul final va fi convins să achiziționeze produsul prin reclamă şi 
activități de promovare a vânzărilor adresate direct lui. Acesta va cere produsul de la 
detailişti şi ei mai departe de la angrosişti, trăgând în acest fel produsul prin canalul de 
distribuţie, de la producător către el. 

După ce am văzut care sunt principalele activități (caracteristici, avantaje şi dezavan- 
taje) prin care firma se poate promova pe sine cât şi propriile produse, haideţi să vedem 
cum putem folosi câteva dintre ele în mod creativ. 

Reclama are adesea un rol critic în dezvoltarea unei mărci. Punctul de pornire în dez- 
voltarea unei reclame eficace trebuie să fie şi de această dată opinia consumatorului, 
opinie pe care o putem afla prin organizarea de cercetări de marketing (focus grupuri, 
interviuri detaliate, anchete). După ce a aflat care sunt opiniile consumatorului despre 
produs, firma trebuie să decidă ce mesaj va transmite prin reclamele sale. O reclamă 
poate prezenta mesaje care să fie în concordanţă cu opiniile consumatorului sau reclame 

care să dezvolte contra-argumente pentru a schimba opiniile existente ale consumato- 
rului despre produsul firmei. Spre exemplu, după ce a aflat opinia consumatorilor că un 
păr strălucitor este dovada unui păr sănătos, firma producătoare a produselor pentru 
îngrijirea părului (şampon, balsam) Pantene, a utilizat această idee a părului strălucitor 
şi a realizat o campanie publicitară folosind-o, ajungând unul dintre produsele cele mai 
vândute în această categorie. 

Aşa cum am spus este foarte important să ştim ce gândesc consumatorii (ce părere au 
despre produsele noastre), dar şi cum gândesc consumatorii (cum fac legătura între 
informaţiile prezentate în mesaj şi marca produsului firmei). Firma poate apela la mai 
multe strategii de elaborare a mesajului printre care se numără şi următoarele: 

- promovarea unui beneficiu oferit consumatorului. Mesajul va fi ceva de genul 
„Cumpăraţi această marcă, şi veţi obține acest beneficiu”. Prin această modalitate de 
elaborare a mesajului ne asigurăm practic că audiența va face legătura între marca 
noastră şi beneficiul oferit. Este recomandabilă când produsul are un beneficiu în plus 
prin care se diferențiază de produsele competitoare. 

- promovarea unor atribute convergente către „marea idee”. Această strategie presu- 
pune în primul rând identificarea unui atribut (caracteristică) esenţial care este impor- 
tant pentru consumator şi în al doilea rând prezentarea treptată în timp a unor atribute 
ale produsului care conduc spre beneficiul respectiv. Spre exemplu, dacă sunteți un 
producător de legume înghețate, puteți promova prin diferite reclame prezentate de-a 
lungul timpului că legumele sunt proaspete când se îngheaţă, că legumele sunt amba- 
late în vid, că legumele sunt ambalate cu diferite sosuri. Aceste atribute conduc la ideea 
că produsul respectiv are o calitate ridicată. Este vorba de mai multe atribute ce conduc 
la aceeaşi concluzie: beneficiul cel mai important pe care îl oferă produsul, în acest caz 
calitatea. O astfel de strategie este potrivită când firma are un atribut ce implică multe 
beneficii sau când un beneficiu rezultă din mai multe atribute ale produsului. 

- promovarea unei povestiri prin care se identifică o problemă şi apoi se oferă soluție 
la problema respectivă prin utilizarea produsului firmei noastre. Spre exemplu, o recla- 
mă pentru ştergătoarele de parbriz se poate realiza conform acestei strategii arătând o 
ploaie torențială şi utilizarea ştergătoarelor respective care asigură o vizibilitate foarte 
bună şoferului care le foloseşte în timp ce alți şoferi au oprit pe marginea drumului din 
cauza lipsei de vizibilitate. 

- reclama comparativă constă în compararea produsului firmei cu un produs compe- 
titor care este nominalizat (în SUA legislația permite acest lucru, în timp ce în Uniunea 
Europeană şi în România el nu este permis) sau nu este nominalizat în mod direct. 
Această strategie este potrivită când o marcă care nu este lider de piață poate oferi un 
beneficiu mai mare decât produsul lider de piață în categoria de produse respective. 

- folosirea persoanelor publice în reclame. Strategia este utilizată deoarece consu- 
matorii îşi amintesc cu mai multă uşurinţă celebrităţile. Problema este că prin acest tip 
de reclamă nu se realizează legătura cu beneficiul oferit de produs. De asemenea, dacă 
aceeaşi persoană publică va face reclamă şi se va asocia mai multor produse, se va crea 
confuzie în mintea consumatorilor. Persoanele publice pot fi folosite pentru a asocia 
personalitatea persoanei cu personalitatea dorită a produsului. Spre exemplu, lichioru- 
lui Epriz i s-a făcut reclamă de către Mircea Radu, realizatorul emisiunii „Din dragos- 
te”, în ideea asocierii produsului cu ideea de romantism şi dragoste. 

- folosirea mărturiilor. Multe reclame folosesc mărturia unei persoane publice care 
prezintă produsul în mod favorabil. Spre exemplu, Andreea Esca şi Mihaela Rădulescu 
au prezentat în mod favorabil diferite şampoane în reclame. Se pot folosi şi alte persoa- 
ne nu neapărat publice care să ofere mărturii despre produse: un stomatolog despre 
pasta de dinţi, o gospodină despre un detergent, etc. Problema este că de multe ori per- 
soanele care prezintă mărturiile (publice sau nu) sunt percepute ca acționând în pro- 
priul interes deoarece sunt plătite să facă acest lucru. Pentru a asigura o mai mare 
credibilitate unele firme au folosit în reclame mărturii ale unor consumatori, mărturii 
spontane, reale, neregizate, mărturii filmate cu camera ascunsă. 

- prezentarea unei scene din viaţa de zi cu zi. Această strategie se potriveşte cel mai 
bine când se pot identifica consumatori cu stiluri de viață specifice, ce pot fi apoi 
ilustrate în reclamă. 

- demonstraţia. Se poate prezenta într-o reclamă modul în care funcționează pro- 
dusul. Avem nenumărate exemple în programele noastre de teleshopping, a unor astfel 
de produse (aparate de fitness, produse de bucătărie) care sunt prezentate funcționând 
fiind explicate beneficiile oferite consumatorilor. Această metodă este potrivită pentru 
lansarea unui produs nou, când acesta este simplu şi oferă un beneficiu major. 

- folosirea umorului. Puteţi atrage atenția consumatorului realizând reclame cu 
umor. Reclamele cu umor câştigă premii la concursurile internaționale, dar nu vând 
neapărat produsul. Această strategie este potrivită când doriți să vă diferențiați într-o 
mai mică măsură față de produsele similare existente pe piaţă. 

- apelaţi la sistemul emoțional al consumatorilor. Folosiţi emoțiile în reclame. Spre 
exemplu, firma Michelin a obținut mai multe vânzări de anvelope datorită utilizării be- 
beluşilor în reclame decât alte firme care au prezentat detalii tehnice despre produs. 
Această strategie funcționează pentru orice tip de produs şi în orice situație de marke- 
ting. Inima va învinge rațiunea în aproape orice vânzare. 

- prezentați pur şi simplu nume. Când intrați pe o nouă piaţă reclame care să enunţe 
numele produsului cât mai tare şi cât de des posibil, pot fi foarte eficace. La un stadiu 
ulterior după ce consumatorul s-a familiarizat deja cu numele produsului, puteţi începe 
să prezentaţi şi beneficiile produsului. 

Cel mai important în realizarea şi prezentarea unei reclame este ca audiența (consuma- 
torii) să facă legătura între beneficiul oferit de produs (prezentat în reclamă) şi numele 
produsului, lucru care se poate realiza cel mai bine prezentând numele produsului (mar- 
ca) în primele momente ale reclamei înainte de a prezenta beneficiul oferit de produs”. 

În afara stabilirii mesajului în planificarea unei campanii publicitare foarte importan- 
tă este de asemenea alegerea şi cumpărarea spațiului media, stabilirea frecvenţei de di- 
fuzare a reclamei şi a proporţiei propusă în care mesajul să ajungă la audiența dorită. 
Toate aceste activități au în general nevoie de ajutorul unei agenţii specializate de publi- 
citate, care în afara expertizei de creaţie şi planificare mai oferă şi avantajul unei puteri 
de negociere ridicate la cumpărarea spațiului media, ceea ce îi permite obținerea unor 
prețuri mai mici pentru spațiul publicitar. 

Promovarea la locul vânzării (sau la locul cumpărării din perspectiva consumatorului; 
în engleză POS = „point of sale” sau POP „point of purchase”) poate motiva consumatorul 


235 Sternthal Brian, „Advertising, Strategy” în Kellog on Marketing, Dawn Iacobucci (editor), John Wiley and 
Sons, SUA, 2001, p. 226. 

pentru a lua decizia finală de cumpărare. Folosite în mod corespunzător mijloacele de 
promovare la locul vânzării pot fi mult mai eficiente decât reclama. 

Câteva caracteristici ale mijloacelor de promovare la locul vânzării pe care să le luați 
în considerare ar fi: 

- să convingă şi să invite consumatorul să ia produsul acasă 

- să fie uşor de reținut şi distinct 

- să atragă atenţia consumatorului foarte repede (nu aveți decât câteva secunde la 
dispoziție) 

- să fie simplu 

- să atragă dorința consumatorului de a afla mai multe despre produs. 

Printre mijloacele de promovare la locul vânzării se numără: semne, postere, vitrine, 
benzi, rafturi la casă, mirosuri, sunete, carduri, tombole şi concursuri în magazine. Este 
recomandabil ca aceste mijloace de promovare la locul vânzării să fie adaptate sezonier 
(creaţii speciale pentru Paşte şi Crăciun) cât şi regional (pentru mediul urban şi mediul 
rural). Spre exemplu, magazinul Carrefour din Bucureşti a organizat în perioada sărbăto- 
rilor de iarnă 2002-2003 un concurs realizat în felul următor: la fiecare jumătate de oră se 
oferea 1 milion de lei consumatorului ce se afla în fața casei de marcat ce era trasă la sorți. 

Există patru momente pentru care firma trebuie să se pregătească pentru a satisface 
consumatorul şi a-i vinde produsul: 

- pe raft, unde ambalajul produsului joacă un rol foarte important în a atrage consu- 
matorul. De asemenea alte mijloace de promovare (indicatoare, afişe) în jurul rafturilor 
pentru a atrage atenția pot ajuta consumatorul să găsească produsul firmei pe raft. 

- la casa de marcat, deoarece consumatorul se poate răzgândi după ce a luat produsul 
de pe raft până ajunge să-l plătească. Situarea unor mijloace de promovare a produsului 
în jurul casei de marcat pentru a-l convinge pe consumator că a luat decizia cea bună, 
sunt binevenite. 

- acasă la folosire, când produsul trebuie să funcționeze aşa cum s-a promis. 

- după folosire. Practic produsul trebuie să funcționeze atât de bine astfel încât să 
determine consumatorul să-l caute din nou pe rafturile magazinelor. 

Observăm că în două din cele patru momente esenţiale în care produsul trebuie „să 
se vândă” intervin mijloacele de promovare la locul vânzării (pe raft şi la casa de 
marcat). Ele ajută activitățile de reclamă să aibă un efect mai mare. 

